ފުވައްމުލައް ސިޓީގެ މަގު ހެދުމުގެ މަޝްރޫޢު ފަށްޓަވައިދެއްވުމުގެ ރަސްމިއްޔާތުގައި ރައީސުލްޖުމްހޫރިއްޔާގެ ނައިބު ފައިޞަލް ނަސީމް ދެއްކެވި ވާހަކަފުޅު - The President's Office\nފުވައްމުލައް ސިޓީގެ މަގު ހެދުމުގެ މަޝްރޫޢު ފަށްޓަވައިދެއްވުމުގެ ރަސްމިއްޔާތުގައި ރައީސުލްޖުމްހޫރިއްޔާގެ ނައިބު ފައިޞަލް ނަސީމް ދެއްކެވި ވާހަކަފުޅު\n17 އޭޕްރިލް 2019، ރިފަރެންސް: SA/NRFN/2019/10\nމިނިސްޓަރ އޮފް ނޭޝަނަލް ޕްލޭނިންގ އެންޑް އިންފްރާސްޓްރަކްޗަރ މުޙައްމަދު އަސްލަމް، ފުވައްމުލައް ސިޓީގެ މޭޔަރ، ދައުލަތުގެ ވަޒީރުން، މުއައްސަސާތަކުގެ އިސްވެރިން، އަދި މި ރަސްމިއްޔާތު، ނޫނީ މި ޙަފްލާއަށް ވަޑައިގެން ތިއްބެވި އެންމެހައި ބޭފުޅުން؛\nއާދެ، ވަގުތު ތަންނުދޭ، އަޅުގަނޑުމެންނަށް މާ ދިގުކޮށް މިކަންތައް ކުރިއަށް ގެންދާކަށް. އެހެންވީމާ، ވަރަށް ކުރުކޮށް އަޅުގަނޑު އެއްޗެއް ދަންނަވާލާނީ.\nއާދެ، މިކަމަކީ މިއީ މަސައްކަތެއް އަދި ފެށިފައި އޮތް ކަމެއް ކަމަކަށްވީނަމަވެސް، އެކަންތައް ކުރިއަށް އިތުރަށް ގެންދިޔުމަށްޓަކައި ނުވަތަ އަލުން ފަށައިގަތުމަށްޓަކައި، ރަނގަޅު ގޮތަކަށް ފަށައިގަތުމަށްޓަކައި އަޅުގަނޑުމެން އެކަމުގެ ޔަޤީންކަން ނުވަތަ އެކަމުގެ އިތުބާރު، ނުވަތަ އެކަމާ ގުޅޭގޮތުން ގެންނަންޖެހޭ ބަދަލުތަކެއް ހުރިކަން ގަބޫލުކޮށް، އެގޮތަށް ގެންދިޔުމަށްޓަކައި ރައްޔިތުންނާ ބައްދަލުކޮށް، ރައްޔިތުންގެ ކުރިމަތީގައި އެ ޔަޤީންކަން ދިނުމަށްޓަކައި ބޭއްވޭ، ދެން އަޅުގަނޑަކަށް ނޭނގެ ދަންނަވާނެ އެއްޗެއް. ކޮންމެ ކަމަކަށްވިޔަސް، އެއީ މިކުރާ ކަމަކީ.\nއަޅުގަނޑު ދަންނަވާލާނީ، މި ސަރުކާރުގެ ވިސްނުމަކީ، ރައީސުލްޖުމްހޫރިއްޔާގެ އަބަދުވެސް ވިސްނުންފުޅަކީ، ރައްޔިތުންގެ ކަންތައްތައް ކުރުމުގައި، ރައްޔިތުންގެ ތަރައްޤީގެ މަޝްރޫޢުތަކާއި ކަންތައްތައް ކުރުމުގައި، ރައްޔިތުން ބޭނުންވާގޮތަށް އެކަމެއް ކުރުން. އަޅުގަނޑުމެން އެއްވެސް ހާލެއްގައި ގަބޫލެއްނުކުރަން، ވަކި ބަޔަކަށް ފެންނަ ގޮތަކަށް، ދެތިން ދުވަހަށް، ދެތިން މީހަކަށް ފެންނަ ގޮތަކަށް، ރައްޔިތުންގެ ކަންތައްތައް ކުރާނެ ކަމަކަށް. އެއީކީ މި ސަރުކާރުން ދުވަހަކުވެސް ކަންތައްތައް ކުރާނެ ގޮތެއްނޫން.\nދެން މަގުތައް ހެދުމުގެ މަޝްރޫޢު އަލުން ފަށައިގަންނައިރު، ރައްޔިތުން އެންމެ ބޮޑަށް ބޭނުންވާނީ، ރައްޔިތުންނަށް އެންމެ ބޭނުންވާގޮތަށް މަގުތައް ތަރުތީބުވެގެންދާން. އެހެންވީމާ، އަޅުގަނޑު ހަމަ މިއަދު ތިޔަބޭފުޅުންނަށް ދަންނަވާލަން އޮތީ، މަގުތައް ހެދިގެން ދާނީ ޕްލޭނިންގ މިނިސްޓަރ އެ ވިދާޅުވިގޮތަށް، ރައްޔިތުން ބޭނުންވާގޮތަށް. އިރާދަކުރެއްވިއްޔާ ރަނގަޅު ޑިޒައިނަކަށް، މެއިންޓެނަންސް ފަސޭހަގޮތަކަށް، ދުއްވާ މީހުންނަށްވެސް ރައްކާތެރިކަން ލިބޭނެގޮތަށް އަދި ހިނގާ މީހުންނަށް، އެ ރައްކާތެރިކަން ދެވޭފަދަ ގޮތަކަށް މަގުތައް ޑިޒައިން ކުރެވިގެންދާނެ.\nކަންތައްތައް ކުރުމުގައި، މިއަދުގެ ސަރުކާރުގެ ސިޔާސަތަކީ، އެ ރަށެއްގައި ނުވަތަ އެ ސިޓީއެއްގައި އޮންނަ ކައުންސިލާ އަބަދުވެސް މަޝްވަރާކޮށް، ގާތުން މަސައްކަތް ކުރުން. އެކަންތައްތައް އަޅުގަނޑުމެން ކުރިއަށް އެބަ ގެންދަން.\nފުވައްމުލައް ސިޓީގެ އެންމެހައި ރައްޔިތުންނަށް އަޅުގަނޑު ހަމަ ޔަޤީންކަން އަރުވަނީ، އަޅުގަނޑުމެން މިއަދުގެ ސަރުކާރުން ވަރަށް ބޮޑަށް އެކަމަށް އިސްކަން އެބަދެމޭ. ކުރެވޭ ކޮންމެ ކަމެއްގައި ވަރަށްގިނަފަހަރު ގުޅައި މަޝްވަރާކޮށް، އަޅުގަނޑުމެން ކަންކަމަށް ޙައްލު ހޯދަމުން ދަނީ. އަޅުގަނޑުމެން ޔަޤީންކުރަން، ސިޓީ ކައުންސިލުން ކުރައްވައި ނިންމަވައި އަދި އަޅުގަނޑުމެންނާ ހަމަޔަށް ގެންނަވާ ކޮންމެ މަސައްކަތަކީ އެއީ ރައްޔިތުންނާ މަޝްވަރާ ކުރެވިގެން، ރައްޔިތުންނަށް އެންމެ ބޭނުންވާ ގޮތަށް ނިމިގެން އަންނާނެ ކަންތައްތައްކަން.\nދެން އަޅުގަނޑަށް އެނގިއްޖެ މިއަދު، އަސްލަމްގެ ވާހަކަފުޅުން، މިހިސާބުގައި މިކަންތައް މިއޮތީ ކީއްވެގެންކަން. މީގައި އަޅުގަނޑު ދަންނަވާލަން އޮތީ، އަޅުގަނޑު ފުވައްމުލަކު ރައްޔިތުން ވަރަށް ރަނގަޅަށް ދަންނަން. ވަރަށް ކުރިއްސުރެ ދަންނަން. އަޅުގަނޑު އުފަންވީއިރުއްސުރެ ފެށިގެން އަޅުގަނޑު ދަންނަން. ވަރަށް ރަނގަޅަށް ދަންނަން.\nއެހެންވީމާ، އަޅުގަނޑު މިއަދު ހަމަ ރައްޔިތުންނަށް ދަންނަވާލަން އޮތީ، ތިޔަބޭފުޅުންނަށޭ އެނގިވަޑައިގަންނަވާނީ، މަގުތައް ހެދުމުގައި އިސްކަންދޭންޖެހޭނީ ކޮން މަގުތަކަކަށްކަން. ތިޔަބޭފުޅުންނަށް އެންމެ ފަސޭހަވާނީ، އެންމެ ފުރަތަމަ ކޮން މަގުތަކެއް ހަދައިގެންކަން. އެއީވެސް ތިޔަބޭފުޅުންނަށް އެނގިވަޑައިގަންނަވާނެ ކަމެކޭ. ފިންޏަށް ދުއްވާލުމަށް މަގެއް ހެދުމަށްވުރެ ބޮޑަށް، ރައްޔިތުންގެ ޟަރޫރީ ކަންތައްތަކަށް، ސްކޫލަށާއި، ހެލްތް ސެންޓަރަށާއި، އެހެން ތަންތަނަށް ދިޔުމަށްޓަކައި ހުރި މަގުތައް ހަދަންތޯ އިސްކަން ދިނުން މުހިއްމުވާނީ، ނުވަތަ ފިންޏަށް ދުއްވައިލުމަށް މަގެއް ހެދުންތޯ. އެއީވެސް ރައްޔިތުން ނިންމަވާނެ ކަންތައްތައް.\nއެހެންވީމާ، އަޅުގަނޑުމެން އެހިސާބުން އެކަންތައް ރައްޔިތުންނަށް ހަމަ ދޫކޮށްލާނީ. އެއްވެސް ކަމަކީ ބަދަލުނުގެނެވޭނެ ކަމެއްނޫން. ތަރައްޤީގެ ކަންތައްތަކަކީ ހުއްޓޭނެ ކަމެއްނޫން. ސަރުކާރެއް ދެމިއޮތްހާ ހިނދަކު، ވެރިޔަކު ހުރިހާ ހިނދަކު، ޤައުމެއްގެ ތަރައްޤީ އަބަދުވެސް ކުރިއަށްދާނެ. މަގުތައް ހެދުމެއް ނުހުއްޓޭނެ އިރާދަކުރެއްވިއްޔާ. ފުވައްމުލައް ސިޓީގެ މަގުތައް، މިނިސްޓަރ ވިދާޅުވިގޮތަށް، ހުއްޓުމެއްނެތި އިރާދަކުރެއްވިއްޔާ އެ މަގުތަކުގެ މަސައްކަތް ކުރިއަށްދާނެ.\nއަޅުގަނޑު ހަމަ އެންމެ ވާހަކައެއް އިތުރަށް ދަންނަވާލަން ބޭނުން. ފުވައްމުލައް ސިޓީގައިވެސް އަޅުގަނޑުމެންނަށް ފާހަގަކުރެވިގެން މިދަނީ އެކްސިޑެންޓްތައް ވަރަށްގިނަ ސިޓީއެއްގެ ގޮތުގައި. ރާއްޖޭގައި އެގޮތަށް އަޅުގަނޑުމެންނަށް ފާހަގަކުރެވޭ ރަށްތަކެއް އެބަހުރި. ހުރިއިރު، ފުވައްމުލައް ސިޓީ ހަމަ ވަރަށް ބޮޑަށް އެބަ ފާހަގަކުރެވޭ. އަޅުގަނޑަށް ވަރަށް ގިނައިން އަންހެން ބޭފުޅުންވެސް އެބަ ފެނޭ.\nއަޅުގަނޑު ދަންނަވާލަން އޮތީ މިކަމަށް ހަމަ ސަމާލުވާންޖެހެޔޭ. ދުއްވުމުގެ ކަންތައްތަކަށް. ތިޔަބޭފުޅުންނަށް އެނގިވަޑައިގަންނަވާނެ، ހަމަ އެންމެ ހަފްތާއެއްވެސް ނުދޭ، ސީރިއަސް އެކްސިޑެންޓެއް، ކޮންމެވެސް އެއް ތަނެއްގައި އެބަ ހިނގާ. މާލޭގައި ނޫނީ ލ.އަތޮޅުގައި، ލ. ގަމުގައި، ނޫނީ އައްޑޫސިޓީގައި، ހުޅުމާލެ، ނޫނީ ފުވައްމުލަކުގައި. ނޫނީ ބްރިޖުން ގުޅިފައި ހުރި ސަރަޙައްދުތަކުން. މިއީ އަޅުގަނޑުމެންނަށް ހަމަ ހުއްޓާލެވޭނެ ކަމެއް. މިއީ މިކަން އަޅުގަނޑުމެންނަށް އެވޮއިޑްކޮށް، ޕްރިވެންޓް، ރައްކާތެރިވެވޭނެ ކަމެއް.\nއެހެންވީމާ، އަޅުގަނޑު ހަމަ ތިޔަބޭފުޅުންގެ ޢަޒުމް ވަރުގަދަ ކުރައްވަން، ހަމަ ތިޔަބޭފުޅުންނަށް އިޚްލާޞްތެރިކަމާއެކު އަޅުގަނޑު އެދެން. މަގުމަތީގައި ދުއްވުމުގައި ރައްކާތެރިވާންޖެހޭ. މަގުމައްޗަކީ ދުއްވާ މީހުންނާއި ހިނގާ މީހުންގެ ތަނެއްގެ ގޮތުގައި، އަމާންކަން، ރައްކާތެރިކަން އޮންނަ ތަނެއްގެ ގޮތުގައި، އަޅުގަނޑުމެން އެކަން ޔަޤީންކުރަން އެބަޖެހޭ. އެހެންވީމާ، މިކަމާ ސަމާލުވެ، ޓްރެފިކް ވައިލޭޝަން، އެއީ އެއްގޮތަކަށްވެސް ކޮށްގެންވާނެ ކަންތައްތަކެއް ނޫން.\nއެހެންވީމާ، ތިޔަބޭފުޅުން ޚާއްޞަ ސަމާލުކަމެއް މިކަމަށް ދެއްވުމަށް އަޅުގަނޑު އެދެން. މަގުތަކުގައި ތާރުއެޅި، ގާ އެޅި، ފަސޭހަވެގެންދާއިރު، އެ ފަސޭހަކަމުގެ ތެރެއިން އަނެއްކާވެސް ކޮންމެ ދުވަހަކު، ކޮންމެވެސް އެއް ކުއްޖެއްގެ ފުރާނަ، ނޫނީ އެ ކުއްޖާއަށް ވަރަށްބޮޑު ގެއްލުމެއް ލިބިގެން ދިޔުމަކީ، އެއީ އެއްވެސް މަޔަކު، ބަފަޔަކު ބޭނުންވާނެ ކަމެއްނޫން. އެހެންވީމާ، އެކަމަށް ސަމާލުވުމަށް އަޅުގަނޑު އެދެން.\nއިރާދަކުރެއްވިއްޔާ، މި ސަރުކާރުން ފުވައްމުލަކު ތަރައްޤީއަށް ގިނަގުނަ މަސައްކަތްތަކެއް އެބަހުރި. އަޅުގަނޑުމެން މިއަދު ހެނދުނު ވަރަށް މުހިއްމު މަސައްކަތްތަކެއް ފަށައިފިން. އަޅުގަނޑުމެން މިއަދު މި ޔަޤީންކަން ދެނީ، މަގުތަކުގެ ފަސޭހަކަން، ޢުމްރާނީ ތަރައްޤީ އިތުރަށް ބާރަށް ކުރިއަށްދާނެކަން.\nއަދި އެހިސާބަކުންވެސް ނުނިމޭ. ދިވެހިރާއްޖޭގެ ތަރައްޤީގެ ގިނަގުނަ ކަންތައްތަކެއް އެބަހުރި. މި ސަރުކާރު އައީ، މި ސަރުކާރު، ތިޔަބޭފުޅުން ގެންނެވީ ހަމަ އެންމެ ބޭނުމެއްގައި. އެއީ ރައްޔިތުންނަށް ޚިދުމަތްކޮށްދިނުމަށްޓަކައި. ތަފާތުކުރުމެއްނެތި، ދެ ފުށް ފެންނަގޮތަށް، ކޮރަޕްޝަންގެ އެއްވެސް ޢަމަލެއް އޭގައި ނުހިމެނޭގޮތަށް އެކަންތައްތައް ކުރަން.\nއަޅުގަނޑު، ހުރިހާ މުއައްސަސާތަކުގެ ވެރިންނަށްވެސް ހަމަ ދަންނަވާލަން އޮތީ، މަސައްކަތް ކުރުމުގައި އެފިޝަންޓްކޮށް، ޕްރޮޑަކްޓިވްކޮށް މަސައްކަތް ކުރަން އެބަޖެހޭ. ކުރާ ކޮންމެ ކަމެއްގައި ޔަޤީންކުރަން އެބަޖެހޭ ނަޒާހަތްތެރިކަން. ކޮރަޕްޝަންގެ އެއްވެސް ޢަމަލެއް، ވަޒީފާ ދިނުމުގައިވެސް އެކަންތައްތައް ކޮށްގެން ނުވާނެ. ވަޒީފާއަށް އިންޓަރވިޔު ކުރުމުގައިވެސް އެކަންތައްތައް ކޮށްގެންނުވާނެ. ވަކި މީހަކަށް، ވަކި ތިމާގެ މީހަކަށް، ގާތް މީހަކަށް ވަޒީފާއެއް ހޯދައިދިނުމުގެ ގޮތުން އެއްވެސް ޢަމަލެއް، އެކަހަލަ ކަމެއް ކޮށްގެންނުވާނެ. އެކަންތައްތައް އަޅުގަނޑުމެން ކުރާހާ ހިނދަކު، އަޅުގަނޑުމެންނަކީ ތަހުޒީބު، ތަރައްޤީވެފައި ތިބި ބައެއްގެ ގޮތުގައި ނުވާނެ.\nއެހެންވީމާ، މިއަދު ދިވެހި ރައްޔިތުންނަށް މި ފެންނަ ތަރައްޤީތަކާއި، އަޅުގަނޑުމެންނާއި ބޭރު ދުނިޔެއާ ގުޅިފައި އޮތް މިންވަރަށް ބަލާއިރު، އަޅުގަނޑުމެންނަކީ ވިސްނުންތެރި ބައެއް. ތަޢުލީމީ ބައެއް. ޤާބިލު ބައެއް.\nއެހެންވީމާ، އަޅުގަނޑުމެން ޖެހޭނީ ނާތަހުޒީބީ ކަންތައްތައް ދޫކޮށްލަން. ޒާތީ ކަންތައްތައް ދޫކޮށްލަންޖެހޭނެ. ތިޔަބޭފުޅުން ގޮތެއް ނިންމަވާފައި މިއޮތީ. އަދި މީގެ ދެ ހަފްތާއެއްހާ ދުވަސް ކުރިންވެސް ތިޔަބޭފުޅުން ވަނީ ވަރަށްބޮޑު ނިންމުމެއް ނިންމަވާފައި.\nއެހެންވީމާ، އަޅުގަނޑުމެން މިތިބީ ރައްޔިތުންނާއެކު. ދިވެހި ސަރުކާރު އަބަދުވެސް އޮންނާނީ ރައްޔިތުންނާއެކު. ދިވެހިރާއްޖޭގެ ރައީސުލްޖުމްހޫރިއްޔާ ރައްޔިތުންނާއެކު މަސައްކަތް ކުރައްވަނީ. ކުރިންވެސް އަޅުގަނޑު ދަންނަވައިފިން، ރައްޔިތުންގެ ޚިޔާލާއި މަޝްވަރާ ބޭނުންވާ ވާހަކަ. އޭގެ މައްޗަށޭ، ކޮންމެ ކަމެއްވެސް ކުރަމުންދާނީ.\nއެހެންވީމާ، އަޅުގަނޑުގެ ވާހަކަކޮޅު ނިންމައިލުމުގެ ކުރިންވެސް، އެ ޔަޤީންކަން ދެމުން، އަޅުގަނޑު ދަންނަވާލާނީ ހަމަ އަޅުގަނޑުމެން އަބަދުވެސް ތިޔަބޭފުޅުންގެ ޚިދުމަތުގައި ރެޔާއިދުވާލު، ސައުވީސް ގަޑިއިރު ތިބެން އެއްވެސް ވަރުބަލިކަމެއްނެތޭ.\nއަޅުގަނޑުގެ ދުޢާއަކީ، އަޅުގަނޑުމެން ހުރިހާ އެންމެން ގުޅިގެން މި ކުރާ މަސައްކަތުގައި، اللَّـهُ سُبْحَانَهُ وَتَعَالَىٰ ބަރަކާތް ލައްވައި، އަދި ފުވައްމުލައް ސިޓީގެ ރައްޔިތުންނާއި، މުޅި ދިވެހިރާއްޖޭގެ އެންމެހައި ލޮބުވެތި ރައްޔިތުންނަށް ރައްކާތެރިކަމާއި ސަލާމަތްކަން މިންވަރު ކުރެއްވުން. އަދި މަގުމަތި ބޭނުންކުރާ އެންމެހައި ފަރާތްތަކަށް އަމާންކަމާއި ރައްކާތެރިކަން މިންވަރު ކުރައްވައި، ހެޔޮގޮތުގައި މަގުތައް ބޭނުންކުރުމުގެ ތައުފީޤު އަޅުގަނޑުމެންނަށް މިންވަރު ކުރެއްވުން.


ނަބިއްޔާ صلى الله عليه وسلم ގެ ޒަވާޖީ ޙަޔާތް2– DhiSalafiyyah\nނަބިއްޔާ صلى الله عليه وسلم ގެ ޒަވާޖީ ޙަޔާތް 2\n26/10/2017 محمد صلى ﷲ عليه و سلم, ޝަޚްޞިއްޔަތުތައްއައްޝައިޚް ޒަމްޒަމް ފާރިޝް\nނަބިއްޔާ صلى الله عليه وسلم ކޮންމެ ދުވަހަކުވެސް އެކަލޭގެފާނުގެ އަނބިއަނބި ކަނބަލުންގެ އަރިހަށް ވެދެވަޑައިގެން މުނިއަވަސް ފިލުއްވައި ހެއްދެވިއެވެ:\nއެކަލޭގެފާނުގެ އެއްވެސް އަނިބިކަނބަލަކަށް އެކަލޭގެފާނާ ދިމާނުވެގެން ނުފެނިގެން އުޅެން ނުޖެހޭހާ ގިނައިން އެކަނބަލުންގެ އަރިހަށް ވެދެވަޑައިގެން ހައްދަވައެވެ. އެގޮތުން ނަބިއްޔާ صلى الله عليه وسلم ކޮންމެ ދުވަހެއްގެ ހެނދުނުގެ ކުރީކޮޅުގައި އެކަލޭގެފާނުގެ އަނބިއަނބިކަނބަލުނަށް ޒިޔާރަތް ކުރައްވައެވެ. އެކަން ބަޔާންކުރައްވައި އިބްނު ޢައްބާސް رضي الله عنهما ވިދާޅުވިއެވެ:\n“وكان رسول الله صلى الله عليه وسلم إذا صلى الصبح جلس في مصلاه ، وجلس الناس حوله حتى تطلع الشمس ثم يدخل على نسائه امرأة امرأة يسلم عليهن ويدعو لهن. فإذا كان يوم إحداهن كان عندها”. (الطبراني في المعجم الأوسط: 8764. وسكت عنه الحافظ)\n“ރަސޫލުﷲ صلى الله عليه وسلم ފަތިސްނަމާދު ކުރައްވާ ނިމިވަޑައިގަތުމުން އެކަލޭގެފާނު ނަމާދުކުރެއްވި ތަނުގައި އިށީނދެވަޑައިގެން އިންނަވާކަމުގައިވެއެވެ. އަދި މީސްތަކުން (ވެސް) އެކަލާގެފާނުގެ އަރިހުގައި އިރުއަރަންދެން ތިއްބަވައެވެ. ދެން އެއަށްފަހު އެކަލޭގެފާނުގެ އަނބިއަނބިކަނބަލުންނަށް ސަލާމްގޮވާލައްވާޙާލު އެގޭގެއަށް ވަކިވަކިން ވަދެވަޑައިގަންނަވައެވެ. އަދި އެކަނބަލުންނަށް (ހެޔޮ) ދުޢާކޮށްދެއްވަވައެވެ. އަދި އެދުވަހަކު އެކަނބަލެއްގެ ގޭގައި މަޑުކުރަން ކަނޑައެޅިފައިވާ އަނބިކަނބަލެއްގެ އަރިހުގައި އެކަލޭގެފާނު މަޑުކުރައްވައެވެ”.\nއަދި ހަމަ އެފަދައިން ދުވާލުގެ ފަހުކޮޅުގައިވެސް އެކަލޭގެފާނު އެމަގުން ކަންތައްކުރައްވާ ކަމުގައިވެއެވެ. ޢާއިޝާ رضي الله عنه ރިވާކުރައްވާފައިވާފައިވެއެވެ.\n“وَكَانَ إِذَا انْصَرَفَ مِنَ الْعَصْرِ دَخَلَ عَلَى نِسَائِهِ …” (البخاري: 5216، ومسلم: 1474…)\n“ރަސޫލުﷲ صلى الله عليه وسلم ޢަޞްރުނަމާދު ކުރެއްވުމަށްފަހު އެކަލޭގެފާނުގެ އަނބިއަނބިކަނބަލުން އަރިހަށް ވަޑައިގަންނަވާކަމުގައިވެއެވެ. އަދި އެއިން އެއް އަނބިކަނބަލަކާ ކައިރިވެވަޑައިގަންނަވާ ކަމުގައި ވެއެވެ”.\nމިތަނުގައި “ކައިރިވެވަޑައިގަންނަވާ ކަމުގައިވެ” އޭ ބުނެވޭ ބަހުގެ މާނައަކީ ބޮސްދެއްވުމެވެ. އަދި ޖިމާޢު ނުވެ ލޯބިކުރެއްވުމެވެ”. (عمدة القاري: 30/92)\nނަބިއްޔާ صلى الله عليه وسلم ގެ ޒަވާޖީ ޙަޔާތް 1


Indiage Manavaru " RAANAA" Rajje Athuvehjje\nއިންޑިއާގެ މަނަވަރު އައިއެންއެސް “ރަނާ” މިއަދު ރާއްޖެ އަތުވެއްޖެ އެވެ.\nއިންޑިއަން ނޭވަލް ޝިޕް (އައިއެންއެސް) “ރަނާ” ރާއްޖެއަށް ކުރާ މި ދަތުރުގައި، ދިވެހިރާއްޖޭގެ ޚާއްޞަ އިޤްތިޞާދީ ކަނޑުގެ ސަރަޙައްދުގައި އެމްއެންޑީއެފް ކޯސްޓްގާޑާ ގުޅިގެން ސަވައިލަންސް ޕެޓްރޯލް ކުރާގޮތަށް ވަނީ ހަމަޖެހިފަ އެވެ.\nމި ޕެޓްރޯލަކީ، ދިވެހިރާއްޖޭގެ ކަނޑައެޅޭ ވަކި ސަރަޙައްދެއްގައި ސިލްސިލާކޮށް ހިންގަމުންދާ ޕެޓްރޯލްތަކުގެ ތެރެއިން ހިންގޭ ޕެޓްރޯލެކެވެ. މި ސަވައިލަންސް ޕެޓްރޯލްގައި ރާއްޖޭގެ ޚާއްޞަ އިޤްތިސާދީ ސަރަޙައްދުގައި ޤާނޫނާއި ޤަވާޢިދާ ޚިލާފަށް ކަނޑުމަތީގެ އެއްވެސް ކަމެއް ހިނގާތޯ ބެލުމަށް ވަނީ ހަމަޖެހިފަ އެވެ.\nމި ސަވައިލަންސް ޕެޓްރޯލް ނިންމާލުމަށްފަހު އައިއެންއެސް “ރަނާ” ރާއްޖެއިން ފުރުމަށް ހަމަޖެހިފައިވަނީ ޑިސެންބަރު މަހުގެ 14 ވަނަ ދުވަހު އެވެ.


ބިކަވި ދެހިތުގެ ކެކުޅުން\nJanuary 19, 2019 16:59:55\nކައިވެންޏެއްގެ އެންމެ މުހިންމު އެއް މަގްސަދަކީ ހެޔޮލަފާ ޞާލިހު ދަރިފަސް ކޮޅެއް އުފަން ކުރުވުން ކަމުގައި ވީހިނދު، އެދަރިން ހެޔޮގޮތުގައި ތަރުބިއްޔަތު ކުރުމުގެ ޒިންމާ މައިންބަފައިންގެ މައްޗަށް ވާޖިބުވެއެވެ. އާއިލާ ރޫޅުނު ކަމުގައި ވީނަމަވެސް ދަރިންގެ ހުރިހައި މަސްއޫލިއްޔަތެއްގެ ޒިންމާ އަކީ މަންމައާއި ބައްޕަގެ މައްޗައް ހަމަހަމަ ވެގެންވާ ކަމެކެވެ. ނަމަވެސް ހިތާމައަކީ މި މުސްލިމު މުޖުތަމައުގައި ވެސް ދަރިންނާއި މެދު އިހުމާލު ވެވޭތަން ފެންނަމުންދާކަމެވެ. މިފަދައިން ހިތްދަތިކަމުގައި އުޅެން މަޖުބޫރު ކުޑަކުޑަ އާއިލާއެއްގެ އުދާސްތައް ތިޔަ އެންމެ ބެފުޅުންނާއި ހިއްސާކޮށްލެވެތޯ ބެލީމެވެ.\nކޮންމެ ބައިވެރިއަކު ޒަވާޖީ ހަޔާތެއް ފަށަނީ އުމުރަށް އެކީ އުޅެން ވައުދު ވަމުންނެވެ. ރީތި ފޮނި ހުވަފެން ތަކެއް ދެކެމުންނެވެ. އެހެންނަމަވެސް ދިރިއުޅުން އިމްތިހާނަކަށް ވެގެންދަނީ ލޯމަރާލާފައި ލޯ ހުޅުވާލެވޭހާ ކުޑަ ހިދުކޮޅެއްގެ ތެރޭގައެވެ. އަހަރެން މިކިޔައިދެނީ އަހަރެންގެ ހުރި ހަމައެކަނި ދަރިފުޅު ނަފްސާނީ ބަލިމަޑުކަމެއްގެ ތެރެއަށް ގެބިގެން ދިޔަ ގޮތުގެ ވާހަކައެވެ. އެހެން އަންހެނެއްގެ އަވައިގައި ޖެހި އަހަރެމެންގެ ދެމައިން ބިކަކޮށްލި ގޮތުގެ ވާހަކައެވެ. އަބަދާއި އަބަދު ބައްޕި ކިޔަމުން ލޯބިން އެބައްޕަގެ ގައިގައި ބައްދާލައިގެން އޮންނަން ބޭނުންވި ތިން އަހަރުގެ ދަރިފުޅު ނިކަމެތިވާން ދޫކޮށްލި ހިތްދަތި ވާހަކައެވެ.\nއަހަރެންގެ ދަރިފުޅު އެންމެ ގަޔަވާ ކުލައަކީ ނޫ ކުލައެވެ. އެއީ ނޫކުލައަކީ ދަރިފުޅުގެ ބައްޕައަށް ރީތި ކުލައެވެ. އާ ޖިންސެއް، ހެދުމެއް، ބޮލުޖަހާ އެއްޗެއް ގަތްނަމަވެސް ނޫކުލަ ނޫނީ ކަމަކު ނުދެއެވެ. މިހާރު އަހަރެންގެ އެ ލޯބިލޯބި ދަރިފުޅު7އަހަރާ ގާތް ވަނީއެވެ. އަހަރެންގެ މައުސޫމް ދަރިފުޅު އެއްލާލާފައި އަހަރެންގެ ފިރިމިހާ ދިޔަތާ ހަތަރު އަހަރު ވަނީއެވެ. ވަރިކޮށް އެއްލާލުމަށްފަހު އެންމެ ފަހަރަކުވެސް ދަރިފުޅު ދެކެލަން އޭނައެއް ނާދެއެވެ.\nއޭނަ އަހަރެން ވަރިކޮށްލީ ކޮން ކުށެއް ކުރެވިގެން ކަމެއް މިއަދާއި ހަމައަށްވެސް އަހަރެންނަށް ނޭންގެއެވެ. ފުރަތަމަ ވަރިކޮށްލުމަށްފަހު އަލުން ކައިވެނި ކުރީ އޭނަގެ މައިންބަފައިންގެ އާދޭހާ ނަސޭހަތަށް ކަމަށްވެސް ވެދާނެއެވެ. އަހަރު ނުވަނީސް ދެވަނަ ފަހަރު ވަރިކޮށްލިއެވެ. އަހަރެންގެ ދަރިފުޅަށްޓަކައި ނަމަވެސް އެހެން ނެހެދުމަށް އެދި އަހަރެން އޭނާގެ ފައިދަށަށް ވެއްޓި ސަލާން ޖެހީމެވެ. އެކަމުން އޭނައަށް އެއްވެސް އަސަރެއް ނުކުރުމުން އޭނަ ހޯދި އަލަތު ލޯބިވެރިޔާއަށް ގުޅައިގެން މޮޔައެއްގެ އުސޫލުން އާދޭސްވެސް އަހަރެން ކުރީމެވެ.\nއަހަރެންގެ ދަރިފުޅުގެ ބައްޕަ އަހަރެންގެ ފުރާނަ ފަދަ ލޯބިވާ ދަރިފުޅާއި ވަކި ނުވުމަށް އެދި ސަލާން ޖެހީމެވެ. އެހެނަސް ބަފައިމީހާ ހިތުގައި އަހަރެންނަށް ނެތް ކުލުނު ދަރިފުޅާއި މެދުވެސް އޭނާގެ ހިތުގައި ނެތީއެވެ. ދުނިޔެއަށް އެންމެ ފުރަތަމަ ދަރިފުޅު ނޭވާލި ހިނދުވެސް އެއީ ހިތްބަލި ކުއްޖެއްކަން އޭނައަށް އެގޭނެއެވެ. ވިހޭ ދުވަހު އެދަރިފުޅަށް ފަރުވާ ދިނުމަށް އަހަންނާއި ވަކިކޮށް މާލެ ގެންދިޔަ ހަދާން އޭނާ ނެތުނީހެއްޔެވެ؟ ދަރިފުޅު ހިތުގަ ޖެހޭކަމެއް ނުކުރުމަށް ބުނެ ޑޮކްޓަރުން ދިން ނަސޭހަތް ހަދާންވެސް އެނާ ނެތުނީހެއްޔެވެ؟. ބަފައި ކުލުނުގެ ޒައްރެއްހާ މިންވަރު ހުރި ނަމަވެސް އެހަނދާނެއް އޭނާ ނުނެތޭނެއެވެ. އަމިއްލަ އެދުން ބޮޑުވެ ދުނިޔެއަށް ހެއްލުނު މީހަކަށް އިތުރަށް ވިސްނޭނީ ކޮންއެއްޗެއް ހެއްޔެވެ؟\nއަހަރެންގެ ދަރިފުޅު ކުރާ އެތައް ހާސް ސުވާލުތަކުން އަހަރެންގެ މައިލަގޮނޑިއަށް ކުރާ ބާރު ދެނެވޮޑިގެން ވާނީ ހެއްދެވިފަރާތެވެ. ބައްޕަ ނާންނަނީ ކީތްވެތޯ ބައްޕަ ނުގުޅަނީ ކީތްވެތޯ ބައްޕަ ކޮއްކޮ ދެކެ ލޯބި ނުވަނީ ކީތްވެތޯ އެތައް ފަހަރަކު އަހަރެންގެ ދަރިފުޅު އަހައެވެ. އަހަރެން ވަކި ދޭނީ ކޮން ޖަވާބެއް ހެއްޔެވެ؟ ބޮޑުވަމުން އަންނަ ވަރަކަށް ކަންކަން ވަމުން ދާގޮތް ދަރިފުޅަށްވެސް އެބަ ވިސްނެއެވެ. ބައެއް ފަހަރު ހިތުގައިވާހާ ޝަކުވާތައް ސިއްރު ކުރަން އުޅެއެވެ. އެހެނަސް ކުދިން އުރާލައިގެން އެކުދިންގެ ބައްޕައިން އުޅޭތަން ބަލަން ފެންކަޅިވެ ގިސްލެވިފައި ހުރެއެވެ. އަހަރެންގެ މޭމަތީގައި ބޮނޑިވެގެން އޮވެ ހިތު ޖެހިޖެހިފައި ރޮއެވެ. ދަރިފުޅުގެ ކަރުނައިން މި މައިމީހާގެ ހިތް ފަޅައިގެން ދާހާވެއެވެ. ދަރިފުޅުގެ ލޮލުން ހިތްދަތި ކަމުގެ ކަރުނަ ފެނުމަށް ވުރެ ބޮޑު އިމްތިހާނެއް ވެދާނެ ހެއްޔެވެ؟\nއަހަރެން މިދަނީ ލިބޭ ކޮންމެ ޗުއްޓީއެއްގައި ދަރިފުޅު ގޮވައިގެން މާލެ ގޮސް ޑޮކްޓަރަށް ދައްކަމުންނެވެ. އެކަނި މައި އެކަނި އެއް ޑޮކްޓަރު ކައިރިން އަނެއް ޑޮކްޓަރު ކައިރިއަށް އަހަރެމެން ދެމައިން ހިނގަމުން ދާއިރު ދަރިފުޅުގެ ބައްޕަ އެއުޅެނީ އޭނަގެ ލޯބިވާ ދަރިފުޅާއި އަނބިމީހާއާއި އެކު އަވަދި ނެތިއެވެ. ދަރިފުޅު ހިތުގަ ޖެހޭ ކަންތައް ނުކުރާށޭ ބުނެ ޑޮކްޓަރު ނަސޭހަތް ދެނީ އަހަރެންނަށެވެ. އަހަރެންނަށް ވީ ވަރަކުން ދަރިފުޅު އުފާ ކޮށްދެމެވެ. އެހެނަސް ދަރިފުޅު ނަފްސާނީ ބަލިމަޑުކަމެއްގެ ތެރެއަށް ވެއްޓެމުން އެދަނީ އަހަރެންގެ ސަބަބުން ނޫންތާއެވެ. އެހާވަރުން ހިތް ނުފުރިގެން އަހަރެންގެ ދަރިފުޅަށް ގުޅައި މިދަރިފުޅުދެކެ އޭނަގެ މައިން ބަފައިން ލޯބިވަތީ އެ ޝަކުވާ ވެސް ކުރަނީ އޭނައެވެ. އޭނަ ބުނާ ގޮތުން އޭނަގެ ކުޑަދަރިފުޅު ދެކެ މަންމަމެން ނުވާ ލޯތްބެއް އޭނަގެ ބޮޑު ދަރިފުޅު ދެކެވެސް ވެގެން ނުވާނެއެވެ.\nކިހާ ހެއްވާ ފިރިހެނެއް ހެއްޔެވެ؟ އޭނަ ލޯބި ނުދީ ބިކަ ހާލަށް އެއްލާލި އަހަރެންގެ ދަރިފުޅުދެކެ އެހެން މީހަކު ލޯބި ވާންވެސް އެރަހުމުނެތް ހިލަ ހިތަށް ކުޅަދާނައެއް ނޫނެވެ. އަހަރެންގެ ދަރިފުޅު ދެކެލަން ބައްޕަ ނައިނަމަވެސް އަދިވެސް އެދަރިފުޅު އެންމެ ގަޔަވާ ކުލަ އަކީ ނޫ ކުލައެވެ. އެންމެ ފަހަރަކު ނަމަވެސް އައިސް އުރާލާނެ ދުވަހަކަށް އެދަރިފުޅު ކުރާ އިންތިޒާރަށް ނިމުމެއް ނާދެއެެވެ. މީ އަހަރެން ދެމައިން އުޅެމުންދާ ނިކަމެތި ހާލެވެ. އަހަރެން ބުނެލަން އޮތީ އެންމެ ވާހަކައެކެވެ. ދަރިންނަކީ ހަވާލު ކުރެވޭ އަމާނާތެއްކަން ހަދާން ކުރާށެވެ. ސުވާލު ވޭވޭނެ ދުވަހެއް އަންނާނެކަން ކަަށަވަރެވެ.\nޜޮވިއްޖެ.ތިޔަ ފިރިހެނާޢަށް ތިކަމުގެ ބަދަލުދައްކަވާނެ.


Baleege alaamaatheh nei nama isolate vaan jehey mudhdhathu America in5dhuvahah kurukoffi - vNews.mv\nބަލީގެ އަލާމާތެއް ނެތްނަމަ އައިސޮލޭޓްވާންޖެހޭ މުއްދަތު އެމެރިކާއިން5ދުވަހަށް ކުރުކޮށްފި\nސައިފް އަޒްހަރު 28 December 2021, 18:51\nކޮވިޑްބަލި ޖެހުނަސް، ބަލީގެ އަލާމާތް ނުފެންނަ މީހުން އައިސޮލޭޓްވާންޖެހޭ މުއްދަތު އެމެރިކާގައި5ދުވަހަށް ކުޑަކޮށްފިއެވެ.\nކުރިން މި މުއްދަތު އޮންނަނީ 10 ދުވަހެވެ.\nއެމެރިކާގެ ސެންޓަރސް ފޮރ ޑިޒީޒް ކޮންޓްރޯލް އެންޑް ޕްރިވެންޝަނުން މިއަދު ބުނެފައިވަނީ، ބަލީގެ އަލާމާތް ނުފެންނަ މީހުން5ދުވަހު އައިސޮލޭޓް ވުމަށްފަހު ޖެހިގެން އަންނަ5ދުވަހު މީހުންގެ ތެރޭގައި އުޅެންޖެހޭނީ މާސްކް އަޅައިގެން ކަމަށެވެ.\nމީގެއިތުރުން، ވެކްސިން ނުޖަހާ ތިބި މީހުންނާއި، އެމްއާރްއެންއޭގެ ދެވަނަ ޑޯޒް ޖެހުމަށްފަހު ހަމަސްވެފައިވާ މީހުންނާއި، ޖޯންސަން އެންޑް ޖޯންސަންގެ ދެޑޯޒް ޖެހުމަށްފަހު ދެމަސްވެ ބޫސްޓަރ ޑޯޒް ނުޖަހާ މީހުންގެ ތެރެއިން ކޮވިޑަށް ހުރަހޮޅިފައިވާ މީހުން5ދުވަހަށް ކަރަންޓީނުވުމަށްވެސް ސީޑީސީންވަނީ ރެކޮމެންޑް ކޮށްފައެވެ.\nއެމެރިކާގައި ކޮވިޑްބަލީގެ ހާލަތު އަނެއްކާވެސް ވަރަށް ބޮޑަށް ގޯސްވަމުންދާއިރު، މިހާރު އަލަށް ޕޮޒިޓިވްވާ މީހުންގެ 73 އިންސައްތައަކީ އަލަށް ފެނިގެންއުޅޭ އޮމިކްރޮން ވޭރިއެންޓުން ޕޮޒިޓިވްވާ މީހުންނެވެ.\nވެކްސިން ފުރިހަމަ ކޮށްފައިވާ މީހުންނާއި އަދި ބޫސްޓަރ ޑޯޒް ޖަހާފައިވާ މީހުންނަށްވެސް ކޮވިޑް ޖެހެމުންދާކަން ސީޑީސީން ފާހަގަކޮށްފައި ވެއެވެ.\nއެހެން ނަމަވެސް، އޮމިކްރޮން ވޭރިއެންޓުން ބަލިޖެހޭ މިފަދަ މީހުންގެ ކިބައިން ބަލީގެ މާބޮޑު އަލާމާތެއް އަދި ބައެއް މީހުންގެ ކިބައިން އެއްވެސް އަލާމާތެއް ނުފެންނަ ކަމަށް، އެމެރިކާގެ ސެންޓަރސް ފޮރ ޑިޒީޒް ކޮންޓްރޯލް އެންޑް ޕްރިވެންޝަނުން ބުނެފައި ވެއެވެ.\nބަލީގެ އަލާމާތްތައް ނުފެންނަމީހުން އައިސޮލޭޓްވާން ކުރިންއޮތް 10 ދުވަހުގެ މުއްދަތު5ދުވަހަށް ކުޑަކުރަން ރެކޮމެންޑްކުރީ، ރައްކާތެރި ފިޔަވަޅުތަކާއެކު މަސައްކަތަށާއި އަދި ސްކޫލަށް އެނބުރި ނުތުމަށް އެހީތެރިވުމުގެ ގޮތުންކަމަށް ވައިޓްހައުސްގެ މެޑިކަލް އެޑްވައިޒަރ ޑރ. އެންތަނީ ފައުޗީ ވިދާޅުވިއެވެ.\nއެމެރިކާގެ ކަމާބެހޭ އިދާރާތަކުން ސިއްހީ ގައިޑްލައިނަށް މިފަހުން ގެނައި އިސްލާހްތަކުގެ ދަށުން، ބޫސްޓަރ ޑޯޒް ޖަހާފައިވާ މީހަކު ބަލިޖެހިފައިވާ މީހަކާ ކޮންޓެކްޓްވިޔަސް ކަރަންޓީނުވާކަށް ނުޖެހެއެވެ. ހަމައެކަނި ކުރަންޖެހޭ ކަމަކީ 10 ދުވަސްވަންދެން މާސްކް އަޅައިގެން އުޅުމެވެ.\nއޮމިކްރޮން ވޭރިއެންޓް އެންމެ ފުރަތަމަ ފެނުނު ދެކުނު އެފްރިކާގެ ސައިންސްވެރިންނާއި، އަދި ދުނިޔޭގެ އެހެން ބައެއް ގައުމުތަކުގެ ސައިންސްވެރިން މިހާތަނަށް ހެދި ދިރާސާތަކުން ދައްކާފައިވަނީ އޮމިކްރޮން ވޭރިއެންޓަކީ ޑެލްޓާއަށްވުރެ ނުރައްކާތެރި ވޭރިއެންޓެއް ނޫނެވެ.\nއޮމިކްެރޮންގެ ޒަރީއާއިން ބަލިޖެހޭ މީހުންގެ ބަލީގެ ހާލަތު ޑެލްޓާއަށްވުރެ ގޯސްވާކަމަށް ނުދައްކާ ކަމަށްވެސް ދިރާސާތަކުން ދައްކާފައި ވެއެވެ.\nނަމަވެސް، ޑެލްޓާއަށްވުރެ އެތައްގުނަ ހަލުވިކޮށް މީހުންގެ މެދުގައި އޮމިކްރޮން ފެތުރި ގިނަބަޔަކަށް ބަލިޖެހުމަކީ، ބަލީގައި މަރުވާ މީހުންގެ އަދަދުތައް އިތުރުވެހެން ހިނގައިދާނެ ކަމެއް ކަމަށް ސިއްހީ ތަޖުރިބާކާރުން އިންޒާރު ކުރައްވަމުން ގެންދަވައެވެ.


Pre Season ah Maziya in Mahibadhoo gai Camp kohfi\nއާ ސީޒަނަށް ތައްޔާރުވުމަށް މާޒިޔާ ސްޕޯޓްސްއިން، އދ. މަހިބަދޫގައި ކޭމްޕް ކޮށްފި އެވެ.\nމިއީ މާލެއިން ބޭރުގައި، މާޒިޔާގެ ޕްރީސީޒަން ޕްރޮގްރާމެއް ބާއްވާ ފުރަތަމަ ފަހަރެވެ. މަހިބަދޫގައި 10 ދުވަހަށް ކުރިއަށްގެންދާ ޓްރެއިނިން ކޭމްޕްގެ ޕްރެކްޓިސްތައް މިއަދު ވަނީ މަހީބަދޫ ފުޓްބޯޅަ ދަނޑުގައި ފަށަފަ އެވެ. މަހިބަދޫގެ ދަނޑަކީ ޒަމާނީ ފެންވަރަށް ޓާފް އަޅައިގެން ހަދާފައި ދަނޑެކެވެ. ދަނޑުގައި ޓާފް އެޅުމަށް ފަހު އެ ދަނޑު ހުޅުވީ މިދިޔަ އަހަރު އެވެ.\nގިނަ އަދަދެއްގެ ފުޓްބޯޅަ ކުޅުންތެރިން އުފައްދާ މަހިބަދޫއަކީ، ފުޓްބޯޅައަށް ފަހި ރަށެކެވެ. މާޒިޔާގެ ކެޕްޓަން އަސަދުﷲ އަބްދުﷲ އާއި އެ ޓީމުގެ ޒުވާން ޑިފެންޑަރު ސަމޫހް އަލީއަކީވެސް މަހިބަދުއަށް ނިސްބަތްވާ ކުޅުންތެރިންނެވެ.\nއާ ސީޒަންގެ ތައްޔާރީތަކަށް މަހިބަދޫގައި ކޭމްޕް ކުރަން މާޒިޔާއިން ނިންމީ، މާލޭގެ ބުރަ މާހައުލުން ދުރުވެ ފަސޭހަ ތަނެއްގައި ޓްރެއިނިންތައް ކުރިއަށް ގެންދިއުމަށެވެ. އަދި ފުލު ޕިޗެއްގައި މުޅި ޓީމުގެ ޕްރެކްޓިސްތައް ކުރިއަށް ދިއުމަށް މާޒިޔާގެ ކޯޗް ކަމާ އަލުން ހަވާލުވި މެސަޑޯނިއާގެ މަރުޖާން ސެކްލޮވްސްކީ ބޭނުންވުމުންނެވެ.\nފުރަތަމަ ޑިވިޝަން ޓީމުތަކަށް މާލޭގައި ޕްރެކްޓިސް ކުރަން ފުލް ޕިޗް ލިބެނީ ވަރަށް މަދުންނެވެ. މާލޭގައި ޓީމުތައް އާންމުކޮށް ޕްރެކްޓިސް ކުރަނީ ހާފް ދަނޑުގައި އިދިކޮޅަށް ނިކުންނަ ޓީމަށް ދަނޑުގެ އަނެއް ހާފް ހިއްސާ ކޮށްގެންނެވެ. އެހެންވެ ޓެކްޓިކަލީ ޓީމުތައް ތައްޔާރު ކުރުމުގައި ޓީމުތަކަށް އުނދަގޫތައް ކުރިމަތިވެ އެވެ.\nމާޒިޔާގެ ކޯޗް ކަމަށް އަލުން ސެކްލޮވްސްކީ ހަމަޖެއްސީ މިދިޔަ ހޮނިހިރު ދުވަހު އެވެ. ހަމަ އެ ދުވަހު އޭނާ ވަނީ މާޒިޔާގެ ޓްރެއިނިންތައް ފަށާފަ އެވެ. އާ ސީޒަނަށް ތައްޔާރުވުމަށް ޓްރެއިނިންތައް އެންމެ ފުރަތަމަ ފެށި ކުލަބަކީވެސް މާޒިޔާ އެވެ. ޖެހިގެން އައި ދުވަހު ކުލަބު ގްރީން ސްޓްރީޓުންވެސް އެ ޓީމުގެ ޕްރެކްޓިސް ފެށި އެވެ.\nމަޒިޔާގެ ކޯޗް ކަމާ ހަވާލުވުމަށް ފަހު ސެކްލޮސްކީ ބުނެފައިވަނީ މާޒިޔާގެ ޓާގެޓް އަބަދުވެސް އޭނާއަށް އެނގޭކަމަށާއި ޓާގެޓަކީ ރާއްޖޭގެ ފުޓްބޯޅައިގެ އެންމެ މަތީގައި އޮންނަ ކުލަބަށްް ވުން ކަމަށެވެ. އޭނާ ބުނެފައި ވަނީ މާޒިޔާއަށް އަލަށް ގެނައި ދިވެހި ކުޅުންތެރިންގެ ފެންވަރުވެސް އޭނާއަށް އެނގޭ ކަމަށާއި 2017 ވަނަ އަހަރު އޭނާ މާޒިޔާގައި މަސައްކަތް ކުރިއިރު އެ ކުޅުންތެރިންނަކީ އެހެން ކުލަބުތަކުގައި މޮޅަށް ކުޅެފައިވާ ކުޅުންތެރިން ކަމަށެވެ.\nކުއްލިއަކަށް ބޮޑު ބަދަލެއް ގެނައުން ރަނގަޅެއް ނޫން


ނ. އަތޮޅު ތަޢުލީމީ މަރުކަޒު/ ނ.ވެލިދޫ\nމަދަރުސާގެ އިންވެންޓްރީ މާލިއްޔަތުގެ ޤަވާއިދާ އެއްގޮތަށް ބެލެހެއްޓުން.\nއަތޮޅުތެރޭގެ މަދަރުސާ ތަކުގެ މުސާރާ ޝިޓް ހަދާ ކޮންމެ މީލާދީ މަހެއްގެ 20 ވަނަ ދުވަހުގެ ކުރިން މިނިސްޓްރީއަށް ފޮނުވުން\n3. ހިނގާމަހަށް ބަޖެޓަށް ބޭނުންވާނެ ފައިސާގެ ކޭޝްފްލޯހަދާ ޕޭމަންޓްވައުޗަރ ހެދުން\n4. ފައިސާއާއިބެހޭ އެންމެހާ ރިޕޯޓްތައް ޙަވާލުކުރެވޭ މުވައްޒިފު ހަދައި ނިންމުމުން އެތަކެތި ޗެކްކޮށް ޗެކްކުރިކަމުގެ ސޮއިކުރުން.\n5. އެޑްވާންސަށް ގެންނަން ޖެހޭ މުވައްޒަފުންގެ މުސާރާއާއި، ބަޖއޓްފައިސާ ކޮންމެ މީލާދީ މަގެއްގެ 17 ކުރިން ތައްޔާރުކުރަންޖެހޭ ލިޔެކިޔުންތައް ތައްޔާރުކޮށް މިނިސްޓްރީ އޮފް އެޑިޔުކޭޝަނަށް ފޮނުވުން.\n6. މުވައްޒަފުންގެ ޕެންޝަނަށް ދައްކަންޖެހޭ ފައިސާގެ ޝީޓް ކޮންމެ މީލާދީ މަހެއްގެ 15 ގެކުރިންތައްޔާރުކުރުން.\n7. ދުވަހުން ދުވަހަށް ބަޖެޓާބެހޭ ތިރީގައި ބަޔާންކުރާ މަސައްކަތްކުރުން.\nޕޭމަންޓް ވައުޗަރ ހެދުން\nއެސެޓް ފޯމްތައް ހެދުން\nބިލްރަޖިސްޓަރީ ފުރިހަމަކޮށް ބެލެހެއްޓުން\nފައިސާއާއިބެހޭ ގޮތުން ފުރިހަމަކުރަން ޙަވާލުކުރެވޭ ލިޔެކިޔުންތައް މާލިއްޔަތުގެ ޤަވާއިދާއި އެއްގޮތަށް ލިޔެ ބެލެހެއްޓުން.\nބަޖެޓާގުޅޭ ގޮތުން ޙަވާލުކުރެވޭ މަސައްކަތްތައް މާލިއްޔަތުގެ ޤަވާއިދާ އެއްގޮތަށް ކުރުން.\nބަޖެޓްފިޔަވާ އެހެނިހެން ފައިސާ ދައްކަންޖެހޭ ބިލްތަކަށް ވައުޗަރހެދުން (މާލިއްޔަތު ޤާވާޢިދާ އެއްގޮތަށް)\nއިތުގަޑީގެ ރިޕޯޓް ހެދުން. (ލަސްވެގެން ކޮންމެ މީލާދީމަހެއްގެ 17ގެ ކުރިން)\nމުވައްޒަފުންގެ މުސާރަޝީޓް ތައްޔާރުކުރުން. (ލަސްވެގެން ކޮންމެ މީލާދީމަހެއްގެ 17ގެ ކުރިން)\n13. އަތޮޅު ތެރޭގެ މަދަރުސާތަކުގެ ހިނގާމަހުގެ މުސާރަ ޝީޓު ތައްޔާރުކޮށް އެމަހުގެ 18ގެ ކުރިން ފޮނުވަންޖެހޭ ފަރާތްތަކަށް ފޮނުވުން.\n14. ކިޔަވާދިނުމާއި ގުޅޭ މުވައްޒަފުންނާއި އިދާރީ މުވައްޒަފުންގެ ހާޟިރީއާއި، އިތުރުގަޑީގެ ޙާޟިރީތަކާއި،އަދި މުވައްޒަފުން ބޭރަށް ދުރުވުމަށް ނޯޓްކުރާ ފޮތްތަކުގައި ރޮގުދަމާ ބެލެހެއްޓުން.\n15. ބިލްރަޖިސްޓަރީ ދުވަހުންދުވަހަށް ފުރިހަމަކޮށް ބެލެހެއްޓުން\n16. ތަކެއްޗާއި ޚިދުމަތް ހޯދުމަށް ހުއްދަދޭ ފޮތް ފުރިހަމަކޮށް ބެލެހެއްޓުން\n17. ފައިސާއާއިބެހޭ ގޮތުން ފުރިހަމަކުރަން ޙަވާލުކުރެވޭ ލިޔެކިޔުންތައް މާލިއްޔަތުގެ ޤަވާއިދާއި އެއްގޮތަށް ލިޔެ ބެލެހެއްޓުން.\nމަދަރުސާގެ ހިންގުން ރަނގަޅުކޮށް ހަލުއިކުރުމަށް އެމުވައްޒަފެއްގެ ހައިޘިއްޔަތުން ކުރެވެންއޮތް ހުރިހާ ކަމެއްކޮށް މަދަރުސާގެ ވެރިންނާއި އެކުގައި މަސައްކަތްކުރާ ހުރިހާ މުވައްޒިފުންނާއި، ގުޅިގެން އެކުވެރިކަމާއެކު މަސައްކަތްކުރުން.\n19. ވަޒީފާގެ މަސްޢޫލިއްޔަތުގައި ކަނޑައެޅިފައިވާ ކަންތައްތަކުގެ އިތުރުން ވެރިޔަކު އެޑްމިނިސްޓްރޭޓިވް އޮފިސަރެއްގެ ހައިސިއްޔަތުން ރަސްމީ ކަމެއް ޙަވާލުކުރުމަށް ޖެހިއްޖެ ހިނދެއްގައި ޙަވާލުކުރައްވާ މަސައްކަތެއް ވީއެންމެ ފުރިހަމަޔަށް ކުރުން.\nފުރިހަމަކުރައްވާފައިވާ ސިވިލް ސަރވިސްގެ ވަޒީފާއަށްއެދޭ ފޯމު (އެޕްލިކޭޝަން މި އިދާރާއިން ލިބެން ހުންނާނެއެވެ. އަދި ސިވިލް ސަރވިސް ކޮމިޝަނުގެ ވެބްސައިޓުން www.csc.gov.mv ޑައުންލޯޑް ކުރެވޭނެއެވެ.)\nވަޒީފާއަށް އެދޭ ފޯމް ނ.އަތޮޅު ތަޢުލީމީ މަރުކަޒުގެ އިދާރާއިން ލިބެން ހުންނާނެއެވެ. އަދި ސިވިލް ސަރވިސް ކޮމިޝަނުގެ www.csc.gov.mv ވެބްސައިޓުން މި ފޯމް ޑައުންލޯޑް ކުރެވޭނެއެވެ. މަގާމަށް އެދި ހުށަހަޅަންޖެހޭ ތަކެތި ހުށަހަޅާނީ 24 ފެބުރުވަރީ 2020 ވާ ހޯމަ ދުވަހުގެ 13:30 ގެ ކުރިން ، ނ.އަތޮޅު ތަޢުލީމީ މަރުކަޒުގެ އިދާރާ އަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް މެދުވެރިކޮށްވެސް ބަލައިގަނެވޭނެއެވެ. އީ.މެއިލް އެޑްރެހަކީ، [email protected] އެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމި މަގާމަށް މީހަކު ހޮވުމަށް ބާއްވާ އިންޓަރވިއު އަދި އިންޓަވިޔުއޮންނާނީ 25 ފެބުރުވަރީ 2020 އާއި 27 ފެބުރުވަރީ 2020 އާއި ދެމެދުގައި ނ.އަތޮޅު ތަޢުލީމީ މަރުކަޒުގައެވެ. މި މަގާމަށް ކުރިމަތިލާ ފަރާތްތަކުން، އެ މުއްދަތުގައި އިންޓަވިޔުއަށް ހާޒިރުވުމަށް ތައްޔާރުވެގެން ތިބުން އެދެމެވެ.\nއިންޓަވިއު ބާއްވާތާ ރަސްމީ ބަންދު ނޫން5ދުވަހުގެ ތެރޭގައި " ވާޒީފާއަށް ކުރިމަތިލީ ފަރާތްތަކަށް ޕޮއިންޓް ލިބުނު ގޮތުގެ ޝިޓް (A2 ފޯމް) އާންމުކޮށް ފެންނާނެހެން މި އިދާރާގެ ނޯޓިސްބޯޑުގައި އާންމުކުރެވޭނެއެވެ. ވަޒީފާއަށް ކުރިމަތިލީ ފަރާތްތަކަށް ޕޮއިންޓް ދެވިފައިވާ ގޮތާމެދު ޝަކުވާއެއް އޮތްނަމަ A2 ފޯމް އާންމު ކުރާދުވަހުން ފެށިގެން ރަސްމީ ބަންދު ނޫން5ދުވަހުގެ ތެރޭގައި އެ ޝަކުވާއެއް މި އިދާރާއަށް ހުށަހަޅަންވާނެއެވެ.\nމަޢުލޫމާތު ސާފުކުރައްވަން ގުޅުއްވާނީ 6560019 ނަންބަރު ފޯނަށެވެ. އީ-މެއިލް ކުރާނީ [email protected] އަށެވެ. ސިވިލް ސަރވިސްގެ ވަޒީފާތަކަށް މީހުން ހޮވުމާއި ޢައްޔަނުކުރުމުގެ މިންގަނޑުތަކާއި އުޞޫލުތައް އަދި އެ އުޞޫލުތަކާއި ގުޅުންހުރި އެންމެހާ ލިޔުންތައް ސިވިލް ސަރވިސް ކޮމިޝަނުގެ ވެބްސައިޓްގެ ޑައުންލޯޑްސްގެ "އައްޔަނުކުމުގެ އުޞޫލާގުޅޭ" (http://www.csc.gov.mv/dv/recruitment-usoolu) އިން ލިބެން ހުންނާއެވެ.\nނޯޓް: ވަޒީފާ އަދާކުރަމުންދާ ފަރާތެއްނަމަ، ކުރިމަތިލާ މަޤާމަށް ހޮވިއްޖެނަމަ، އަދާކުރަމުންދާ ވަޒީފާއިން ވީއްލުމާމެދު އިއުތިރާޒެއް ނެތްކަމަށް، އެމުވައްޒަފު ވަޒީފާ އަދާކުރާ އޮފީހުގެ ލިޔުމެއް ވަޒީފާއަށް އެދޭ ފޯމާއެކު ހުށަހަޅަންވާނެއެވެ.\nވަޒީފާއަށް ކުރިމަތިލާ ފަރާތްތަކުން ހުށަހަޅާ ލިޔުންތަކަށް ޕޮއިންޓް ދެވޭނީ ހަމައެކަނި ވަޒީފާއަށް އެދޭ ފޯމުގައި ތަޢުލީމާއި ތަމްރީނު އަދި ތަޖުރިބާގެ ބައިގައި ލިޔެ، ފޯމާއެކު ހުށަހަޅާފައިވާ ލިޔެކިޔުންތަކަށެވެ.\nމި ޢިއުލާނާ ގުޅިގެން މި މަޤާމަށް ކުރިމަތިލާ ފަރާތްތަކުގެ ތެރެއިން ޝަރުތުހަމަވާ ފަރާތްތަކާއި އިންޓަރވިއު ކުރުމަށްފަހު އެންމެ މަތީ މާކްސް ލިބޭ، އަދި އެންމެ ގާބިލުކަމަށް ފެންނަ ފަރާތަކަށް މިވަޒީފާ ހަމަޖައްސައި ދެވޭނެއެވެ.\n19 ޖުމާދަލްއާޚިރާ 1441ހ.\n13 ފެބުރުވަރީ 2020 މ.


މަރިޔަމް ހަސަން 17 އޮކްޓޯބަރު 2020 18:54\nނެޝަނަލް އިންޓެގްރިޓީ ކޮމިޝަނަށް ޅ. ނައިފަރު/ނިކަގަސްދޮށުގެ، ގާސިމް އަބްދުލްކަރީމް އައްޔަން ކުރަން ރައްޔިތުންގެ މަޖިލީހުގެ މިނިވަން މުއައްސަސާ ކޮމިޓީއިން ފާސްކޮށްފިއެވެ.\nއެންއައިސީގެ ހުސްވެފައިވަ މަގާމަށް ގާސިމް އައްޔަން ކުރުމަށް ރައްޔިތުންގެ މަޖިލީހަށް އޭނާގެ ނަން ފޮނުވީ ރައީސް އިބްރާހިމް މުހައްމަދު ސޯލިހެވެ. އެ މަގާމު ހުސްވެފައި ވަނީ އެންއައިސީގެ ރައީސް ކަމުގައި ހުންނެވި އަހުމަދު ސުލައިމާން ކޮމިޝަނުން ވަކިކުރުމާ ގުޅިގެންނެވެ.\nއެންއައިސީއަށް އައްޔަން ކުރުމަށްޓަކައި ގާސިމްގެ އިންޓަވިއު ކުރުމަށްފަހު މިނިވަން މުއައްސަސާ ކޮމިޓީއިން ވަނީ އޭނާއަށް ރުހުން ދިނުމަށް ފެންނަ ކަމަށް ނިންމާފައި ވަނީ މި މަހުގެ 14 ވަނަ ދުވަހެވެ. އޭނާގެ ނަން ކޮމިޓީއިން ފާސްކުރުމަށް 11 މެންބަރުން ވޯޓު ދެއްވިއިރު، އޭނާ އަށް ރުހުން ދިނުމަށް ފެންނަ ކަމަށް 10 މެންބަރުން ވަނީ ވޯޓު ދެއްވާފައެވެ.\nމިހާރު މޯލްޑިވިސް ސެންޓަ ފޯ އިސްލާމިކް ފައިނޭންސް ލިމިޓެޑް (އެމްސީއައިއެފްއެލް)ގެ ޗެއާމަން ކަން ކުރައްވަމުން ގެންދަވާ ގާސިމަކީ ބޭންކް އޮފް މޯލްޑިވްސް، ފ.ނިލަންދޫ ދާއިރާގެ މެނޭޖަރުކަން ކުރެއްވި ފަރާތެވެ. އޭނާއަކީ އެމްއެމްޕީއާރްސީގެ ބޮޑު ހިޔާނާތް ފަޅާއަރުވާލި މީހާވެސް މެއެވެ.\nއެމްއެމްޕީއާރްސީގެ ހިޔާނާތް ފަޅާ އަރުވާލުމުން "ވިސްލް ބްލޯވިން" އުސޫލާ ހިލާފަށް ބީއެމްއެލްގެ ކަސްޓަމަރެއްގެ މައުލޫމާތު ހާމަކުރުމުގެ ކުށުގައި ގާސިމް ވަނީ 8 މަހާއި 12 ދުވަހަށް ޖަލަށްލާފައެވެ. އެ ޖަލު ހުކުމް ހުކުމް ތަންފީޒުކޮށް ނިމުުން، އޭނާ ދޫކޮށްލާފައި ވަނީ 2016 ވަނަ އަހަރުގެ ނޮވެމްބަރު މަހުއެވެ.\nމިސަރުކާރު ވެރިކަން ލިބުނުފަހުން ރެއާއިދުވާލު އެކިއެކި މަގާމުތަކަށް މީހުންލުމާއި ވަކިކުރުމާއި ބަދަލު ދިނުމާއި ޖަލައްލުމާއި ބިރުދެއްކުމާއި، ރައްޔިތުންގެ ހަޒާނާ ރޯމާދުވާލު ހިތުހުރިގޮތަކަށް ބޭނުންކުރުމާއި ބޮޑުތަނުން ވައްކަންކުރުމާއި ކޮރަޕްޝަން އިންތިހާއަށް އިތުރުވުމާއި، ވަޒީރުންނާއި މަތީމަގާމުތަކުގެ ތިއްބަވާ އިސްވެރިން ފާޅުގަ ވައްކަން ކުރުމާއި ވައްކަން ފަޅާއެރުމުން އަމިއްލަޔަށް ފުލްމުސާރަ ލިބޭގޮތަށް މަގާމުން ދުރައްޖެހިލުމާއި މިހިރަ ބޮޑެތި ކަންކަން މިދަނީ ފާޅުވެ ފެންނަމުންނެވެ.


BML In Ves Anhen Muvazzafun Viheumun6Mahuge Chuhttee Dhenee - Vaguthu\nބީއެމްއެލްއިން ވެސް އަންހެން މުވައްޒަފުންނަށް ވިހެއުމުން ހަ މަހުގެ ޗުއްޓީ ދެނީ\nބޭންކް އޮފް މޯލްޑިވްސް (ބީއެމްއެލް) އިން އަންހެން މުވައްޒަފުން ވިހެއުމުން ދެމުން އަންނަ ހަމަހުގެ ޗުއްޓީ ދިނުމަށް ނިންމަފިއެވެ.\nބީއެމްއެލް އިން ބުނީ މި ބަދަލު ގެނެސްފައި ވަނީ މިއަދުން ފެށިގެން ކަމަށާއި، މި ބަދަލާއި އެކު ރާއްޖޭގެ ގާނޫނުގައި އޮންނަ މެޓާނިޓީ އަދި ފެޓާނިޓީ ލީވް އާއި އެއްގޮތަށް މުވައްޒަފުންނަށް ޗުއްޓީދޭން ފަށާނެ ކަމަށެވެ.\nއެގޮތުން އަންހެން މުވައްޒަފަކަށް ވިހެއުމާއި ގުޅިގެން ހަމަސް ދުވަހުގެ މެޓާނިޓީ ލީވް ދިނުމަށް އެބޭންކުން ނިންމާފައިވާ ކަމަށާއި، އަދި ފިރިހެން މުވައްޒަފަކަށް ދަރިއަކު ލިބޭތާ ހަތް މަސް ދުވަހުގެ ތެރޭގައި ނަގާ ގޮތަށް އެއް މަސް ދުވަހުގެ ޗުއްޓީއެއް ލިބިގެން ދާނެ ކަމަށް ވަނީ ހާމަކޮށްފައެވެ.\nސިވިލްސާވިސް މުވައްޒަފުންނަށް ވިހެއުމާއި ގުޅިގެން ދެމުން އަންނަ މެޓާނިޓީ ލީވްގެ މުއްދަތް އިތުރު ކުރުމަށް ސަރުކާރުން ނިންމުމާއި އެކު ސަރުކާރުގެ ކުންފުނިތަކުންނާއި ބައެއް އަމިއްލަ ކުންފުނިތަކުން ވެސް އަންނަނީ އެ އުސޫލަށް އަމަލު ކުރަމުންނެވެ.\nމިއީ މި ސަރުކާރު ވެރިކަމަށް އައުމަށްފަހު ކޮށްފައިވާ ކަންކަމުގެ ތެރެއިން ގިނަ ބައެއްގެ ތައުރީފް ލިބެމުންދާ އެއްކަންކަން ފާހަގަކޮށްލެވެއެވެ.\nމާޗް 5, 2020 11:56\nއަހަރަކު2ކުދިން ވިހަންވީ6މަހުން6މަހުން\nމާޗް 5, 2020 12:26\nޜާއްޖޭގެ ބޭންކިންއަކީ ޓެކްނޮލޮޖީ ޑިސްޓްރިބިއުޝަންގެ ތެރެއިން ފޭޑްވެގެންދާނެ ޙަރަކާތެއް. ސަބަބަކީ ހުދު މުޚުތާރުކަ މާއެކު ޢާ މުންނަށް އޮޅުވާލައި ޢާ މުން މެދުވެރޮކޮށް ހަ މަހަ މަކަ މެއްނެތި ވަކިބަޔަކު މުއްސަދިކުރު މާށް މަސައްކަތް ކުރުން.5ނުވަތަ 10 އަހަރު ތެރޭ މިކަ މުގެ ރަހަފެނިގެންދާނެ. ޚުދު މުހުތާރު ވު މަކީ ހިއްސު މަދުވާކަ މެއް.\nމާޗް 5, 2020 14:34\nބީއެމްއެލް އިން ތިލީވް ދޭތާ 18 އަހަރު ވެއްޖެ އޮޅުވާނުލާ


130 million dollar ge Kuda Villingili hulhuvaifi\n130 މިލިއަން ޑޮލަރުގެ ކުޑަވިލިނގިލި ރިސޯޓް ހުޅުވައިފި\nކުޑަ ވިލިނގިލި ރިސޯޓަށް ދިޔަ ފުރަތަމަ ޓޫރިސްޓަށް މަރުހަބާ ކިޔަން ބޭއްވި ރަސްމިއްޔާތުގައި އިންޑިއާ ސަފީރު ސަންޖޭ އަދި މުހައްމަދު އަލީ (ކ) ގައި -- ފޮޓޯ: ޓީޓީީއެމް\nގާތްގަނޑަކަށް 130 މިލިއަން ޑޮލަރު (ދެ ބިލިއަން ދިވެހި ރުފިޔާ) އިންވެސްޓް ކޮށްގެން ތަރައްގީ ކުރި މާލެ އަތޮޅު ކުޑަ ވިލިނގިލި ރިސޯޓް ހުޅުވައިި ހިދުމަތަށް ގެނެސްފި އެވެ.\nކުޑަވިލިނގިލި ތަރައްގީ ކުރި އެމްފާ ކުންފުނީ ވެރިޔާއަކީ އިންޑިއާއަށް އުފަން އޮމާންގެ ވިޔަފާރިވެރިއެކެވެ. ދިވެހި ވިޔަފާރިވެރިންނާ ގާތް ގުޅުމެއް އޮންނަ ޑރ. ޕީ. މުހައްމަދު އަލީ ތަރައްގީ ކުރެއްވި ކުޑަ ވިލިނގިލިއްޔަކީ ކާށިދޫ ދާއިރާގެ މެންބަރު އަބްދުﷲ ޖާބިރުގެ އަތުން އޭނާ ބައްލަވައިގެންފައިވާ ރަށެވެ. އެ ރަށް ޖާބިރުގެ އަތުން ގަނެފައި ވަނީ ގާތްގަނޑަކަށް 17 މިލިއަން އެމެރިކާ ޑޮލަރަށެވެ.\nކުޑަވިލިނގިލި ރިސޯޓު ހުޅުވުމުގެ ގޮތުން އިއްޔެ ވަނީ އެ ރިސޯޓަށް އައި ފުރަތަމަ ޓޫރިސްޓަށް މަރުހަބާ ވެސް ކިޔާފަ އެވެ. އެ ރަސްމިއްޔާތު ޝަރަފުވެރި ކޮށްދެއްވީ ރާއްޖޭގައި ހުންނަވާ އިންޑިއާ ސަރީފު ސަންޖޭ ސުދީރެވެ.\nދިވެހި ޑިޒައިނަރަކު ފަރުމާ ކޮށްފައިވާ މަތީ ފަންތީގެ މި ރިސޯޓުގައި 59 ބީޗް ވިލާ އާއި 36 މޫދު ވިލާ ހުރެ އެވެ. ޖުމްލަ 95 ވިލާ ހުރި މި ރިސޯޓު ފަރުމާ ކުރުމުގައި އޭޝިއާގެ ކުލަވަރުގެ އިތުރުން ރާއްޖޭގެ އާޓް ބޭނުން ކޮށްފައިވެ އެވެ.\nވެލާނާ އިންޓަނޭޝަނަލް އެއާޕޯޓް (ވީއައިއޭ) އިން ފުރައިގެން 25 މިނެޓުން ދެވޭ ރާސްތާއެއްގައި ތަރައްގީކޮށް ހުޅުވި މި ރިސޯޓުގައި އާއިލާތަކާއި ރަހުމަތްތެރިން އެކުގައި ގޮސް ޗުއްޓީ ހޭދަ ކޮށްލެވޭނެ އެންމެ ފުރިހަމަ ވަސީލަތް ގާއިމްކޮށްފައިވެ އެވެ. މި ރިސޯޓުގައި އެކި ގައުމުތަކުގެ ކެއުންތައް ހިމެނޭ ރެސްޓޯރެންޓްތައް ވެސް ހުރެ އެވެ.\nއިގްތިސޯދު ރިސޯޓް ކުޑަ ވިލިނގިލި + ޓޫރިޒަމް އަބްދުﷲ ޖާބިރު ފޮރިން އިންވެސްޓްމެންޓް\nތިލަމާފުށީގައި ހެދި ރިސޯޓް ހުޅުވުން އޯގަސްޓްގައި


Hassan Latheeef Majlis Ah Kurimathilavvanee - Vaguthu\nހަސަން ލަތީފް މަޖިލީހަށް ކުރިމަތިލައްވަނީ\n4 މަސް ކުރިން ( ނޮވެމްބަރު 8, 2018 )\nއެމްޑީޕީގެ ޗެއާޕާސަން ހަސަން ލަތީފް - ވަގުތު އިމޭޖެސް: އިބްރާހިމް ޝާބިލް\nއަންނަ އަހަރު ބޭއްވުމަށް ހަމަޖެހިފައިވާ ރައްޔިތުންގެ މަޖިލީހުގެ އިންތިޚާބުގައި ވާދަކުރައްވާނެކަން، މަޝްހޫރު ޤާނޫނީ ވަކީލު ޙަސަން ލަތީފު ހާމަކުރައްވައިފިއެވެ.\nކުރީީގެ ރައީސް މުޙައްމަދު ނަޝީދުގެ ޤާނޫނީ ޓީމުގައިވެސް ހިމެނިވަޑައިގަންނަވާ ޙަސަން ލަތީފު މަޖިލީހަށް ވާދަކުރައްވަން ނިންމަވާފައިވާކަން ހާމަކުރައްވާފައިވަނީ ޓްވިޓަރ ގައެވެ.\nމިއަދު އޭނާ ކުރެއްވި ޓްވީޓުގައި ވިދާޅުވެފައިވަނީ ރައްޔިތުންގެ މަޖިލީހުގެ ހެންވޭރު ހުޅަނގު ދާއިރާ (ޓީ14) ގެ ގޮނޑިއަށް ވާދަކުރެއްވުމުގެ ގޮތުން އެމްޑީޕީގެ ޕްރައިމަރީގައި ވާދަކުރައްވަން ނިންމަވާފައިވާކަމުގައެވެ.\nޙަސަން ލަތީފު މިކަން އިޢުލާން ކުރައްވާފައިވާއިރު އަނެއްކާވެސް އެމްޑީޕީ އަށް ތާއީދު ކުރައްވާކަން ހާމަކުރައްވާފައިވާ އަލްހާން ފަހުމީ ވެސް ވަނީ އެދާއިރާގެ ޕްރައިމަރީގައި ވާދަކުރައްވާނެކަމުގެ އިޝާރާތެއް ކުރައްވާފައެވެ. އެގޮތުން، ޙަސަން ލަތީފުގެ ޓްވީޓަށް ރިޕްލައި ކުރައްވާ އަލްހާން ވިދާޅުވެފައިވަނީ އޭނާވެސް ވަރަށް ޝައުގުވެރިވާކަމަށާއި ޙަސަން ލަތީފަށް ކާމިޔާބަށް އެދޭކަމުގައެވެ.\nހަސަން ލަތީފްގެ އިތުރުން އެމްޑީޕީގެ ޤާނޫނީ ޓީމުގައި ހިމެނިވަޑައިގަންނަވާ ހިސާންވެސް ވަނީ ރައްޔިތުންގެ މަޖިލީހަށް ކުރިމަތިލައްވާނެކަމަށް ވިދާޅުވެފައެވެ. ހިސާން ވާދަކުރެއްވުމަށް ނިންމަވާފައިވަނީ ތުޅާދޫ ދާއިރާ އަށެވެ.\nނޮވެމްބަރު 8, 2018 18:55\nނޮވެމްބަރު 8, 2018 19:19\nމިއީ މުޅިހެންވޭރުގަވެސްހުރި އެންމެ ބޮޑާމީހާ މީނަޔަށް ވޯޓދޭނެމީހަކު ވާނެބާ ކުރީފަހަރުވެސް މިނިސްޓަރުކަން ލިބުމާއެކު ހ މިއަލަނިން އެޕާރޓުމެންޓެއްހިފައިގެން ނަށްޓާލީ ސަރުކާރުވެއްޓުނީ ގެއަށްބަދަލުވީ މީ މިމީހުންގެފެންވަރު\nނޮވެމްބަރު 8, 2018 20:21\nބޮޑާކަމުގެ ލާމަސީލު މިސާލެއް\nނޮވެމްބަރު 8, 2018 21:10\nމިމީހާ މިއީ ގައުމަށް ނުރައްކާކުރި މީހެއް ނުހޮވޭނެ.\nނޮވެމްބަރު 8, 2018 21:13\nއެކަމް މިފހަރު ލިބިދާނެދޯ\nނޮވެމްބަރު 8, 2018 23:27\nމިނިސްޓަރު ކަމުގަ ހުންނެވިއިރުގެ އޮޑިޓް ރިޕޯޓް ވަރަނަލަ...ދެން....\nނޮވެމްބަރު 9, 2018 05:26\nމޑޕ ބައިގަނޑު މިފަހަރު މަޖިލިސް ގޮނޑިޔާހެދި ހޭބަލިވަނީ ކުލޫނީ ތުޅާދޫ އަށް މިބޭބެ ހެންވޭރަށް ބޮޑުބައްޔެއްނު\nނޮވެމްބަރު 9, 2018 06:04\nހޮވޭނެ/ ހޮވާނެ. އެމް.ޑީ.ޕީން ހެޔޮ ހޯނެއް ކުރިމަތިލިއަސް، ކޮނބުލެއް ކުރިމަތިލިއަސް ހޮވާނެ. މިތިބަގެން އުޅޭ މީހުންތައް މިތިބެނީ ބުރާންތިކައިފާވިއްޔާ. ޤައުމު ހެޔޮ ހަލާކުވިއަސް.\nނޮވެމްބަރު 9, 2018 07:31\nއެމްޑީޕީ ގިނަމީހުން ބޭނުންވެގެން އުޅެނީ މަޖްލީސް ގޮނޑީ. ކީއްވެބާ. އެއީ ކުޅެން އުޅޭ ގޭމް ކުޅޭވޭނީ ކޯލީޝަނާއި ނުލައި އެމީހުންނަށް ސާފް އަޤްލަބިއްޔަތު ލިބިގެން. ވެރިކަމުގެ ނިޒާމު ބަރުލަމާނީއަށް ބަދަލު ކޮށްގެން. އޭރުން ނަޝީދަން ބޮޑްވަޒީރުކަން ލިބެން އޮތީ.\nވަރަށް ނުލަފާ މަޅީއެއް މިޖަހަނީ!!!\nނޮވެމްބަރު 9, 2018 08:43\nކަންކަމަށް މުޑިނަގާއިރު މާޟީގެ ފަސްބަޔާމެދުގައިވެސް ވިސްނާލުން ކީއްބާވާނީ. ޔޫތު މިނިސްޓަރ އަކަށް ހުރިދުވަސްވަރުގެ އޮޑިޓް ރިޕޯރޓް ރީއްޗެއް ނޫން. ދެން ހުރި ކަންކަން: މިސާލަކަށް އަދަބު އަޚްލާޤު ކުރީ ކިހިނެތް؟


ފާތިމަތު އިބްރާހިމް 26 މެއި 2022\nމާލޭ ސަރަހައްދުގައި ދިރިއުޅޭ ރައްޔިތުން ޕިކްނިކް ދިއުމަށް ކ. ކުޑަގިރި ފަޅު ހިއްކައިގެން ހަދާ ޕިކްނިކް އައިލެންޑުގައި ކަރަންޓު ނެޓްވޯކް އެޅުމުގެ މަސައްކަތް ސްޓެލްކޯއިން ފަށައިފި އެވެ.\nމާލެ ކައިރިން ޕިކްނިކްދާނެ ރަށެއް ނެތުމާއެކު، އެފަދަ ރަށެއް ގާއިމުކުރުމަކީ ރައީސް އިބްރާހިމް މުހައްމަދު ސޯލިހުގެ ވައުދުފުޅެކެވެ. އެ ރަށް ތަރައްގީކުރުމުގެ މަސައްކަތް ސެޕްޓެމްބަރު 1، 2021ގައި ހަވާލުކުރީ އެމްޓީސީސީއާ އެވެ.\nނަމަވެސް އެތަނުގައި ސަރުކާރުގެ އެކި ކުންފުނިތަކުން ދަނީ އެކި މަސައްކަތްތައް ކުރަމުންނެވެ.\nސްޓެލްކޯއިން ބުނީ، ކުޑަގިރީގައި އެކުންފުނިން ހަވާލުވެފައިވަނީ އެ ރަށުގެ މަގުބައްތި ޖެހުމާއި ކަރަންޓު ޑިސްޓްރިބިއުޝަން ނެޓްވޯކް އެޅުމަށް ކަމަށެވެ. އެގޮތުން ކުޑަގިރީގެ ކަރަންޓު ނެޓްވޯކް ގާއިމުކުރުމަށްޓަކައި، ޖުމުލަ 3000 މީޓަރުގެ ކޭބަލް ވަޅުލުމަށް ނިންމާފައިވާ ކަމަށް ބުންޏެވެ.\nއަދި އަމާޒަކީ ކުރިއަށް އޮތް 15 ދުވަހުގެ ތެރޭގައި ސްޓެލްކޯއާ ހަވާލުވެފައިވާ އެންމެހާ މަސައްކަތެއް ނިންމާލުން ކަމަށް އެ ކުންފުނިން ބުންޏެވެ.\nސްޓެލްކޯއިން ބުނީ، ކުޑަގިރީގައި ބޭނުންކުރާ ކަރަންޓުގެ ބޮޑު ޕަސެންޓެއް އިޔާދަކުރަނިވި ހަކަތައިން އުފެއްދުމަށްޓަކައި އެކަމުގެ ދިރާސާތައްކުރުމަށްވެސް ވިސްނާފައިވާ ކަމަށެވެ.\nއެގޮތުން ނައިބް ރައީސް ފައިސަލް ނަސީމްއާއި ސްޓެލްކޯގެ އެކްޓިން ޗެއާމަން އަހުމަދު ލަތީފާއި މެނޭޖިން ޑިރެކްޓަރު އަހުމަދު ޝަރީފްގެ އިތުރުން، އެރަށުގައި މަސައްކަތް ކުރާ ސަރުކާރުގެ ކުންފުނިތަކުގެ އިސްވެރިން ވަނީ ބުދަ ދުވަހު ކުޑަގިރިއަށް ވަޑައިގެން އެ ރަށުގެ މަސައްކަތްތައް ހިނގާ ގޮތް ބައްލަވާލައްވައިފަ އެވެ.\nމާލެ އާއި 10.5 ކިލޯމީޓަރު ދުރުމިނުގައި އޮންނަ ކުޑަގިރީގައި ޕިކްނިކް އައިލެންޑް ތަރައްގީކުރުމުގެ މަޝްރޫއުގެ ކޮންސެޕްޓް ޑިޒައިން ބުނާ ގޮތުން، ކުޑަގިރި ފަޅުގައި ދެ ރަށެއް ހިއްކާނެ އެވެ. އެއް ރަށް ހިއްކަނީ އަށް ހެކްޓަރަށެވެ. އަނެއް ރަށް ހިއްކަނީ ފިނޮޅެއް ގޮތަށް 1.5 ހެކްޓަރަށެވެ.\nމި ދެ ރަށުގައި ވެސް، ދަތުރުދާ މީހުންނަށް ހާއްސަކޮށްގެން ތަފާތު އެކި ވަސީލަތްތައް ގާއިމުކުރެވޭނެ އެވެ. އޭގެ ތެރޭގައި ކޮޓަރިތަކާއި، ޕޫލް ސަރަހައްދަކާއި، ފުޓްސަލް ދަނޑު ފަދަ ތަންތަން ހިމެނެ އެވެ.\nއަރުޝީފަށް ނެގީ 26/05/2022 17:04\nއެންމެފަހުން އަޕްޑޭޓްކުރީ 26/05/2022 17:04


ލޯކަލް ކައުންސިލްގެ އިންތިހާބު ކެމްޕެއިން އެމްޑީޕީން ރަސްމީކޮށް ފެށުން\nއައްޑޫގައި ބޭއްވި ޖަލްސާ ނިންމާލުން\nމާފަންނު އުތުރު ދާއިރާގެ މެމްބަރު އިމްތިޔާޒު ފަހުމީ\nހޮތަދޫ ދެނުކު ދާއިރާގެ މެމްބަރު އަލީ ނިޒާރު\n10 މާރޗް 2017 | ހުކުރު 02:03\nލޯކަލް ކައުންސިލް އިންތިހާބުގެ ކެމްޕެއިން ހަރަކާތް ރާއްޖޭގެ ދެކުނުގައި ލޯންޗު ކުރުމަށް ބޭއްވި ހާއްސަ ޖަލްސާ ނިންމާލައިފި. ދެން ކުރިއަށް ރޭވިފައިވަނީ މާދަމާ ކުރިއަށް ގެންދިއުމަށް ނިންމާފައިވާ ހަރަކާތްތައް. މާދަމާވެސް ދޮރުން ދޮރަށް ހިނގުމާއި، ޕޯސްޓަރު ހިއްޕުމާއި ރައްޔިތުންނާ ބައްދަލު ކުރުމަށް ހިންގާ ހަރަކާތްތައް ހިންގުމަށް ވަނީ ހަމަޖެހފަ.\n27 މާރޗް 2017 | ހޯމަ 10:32\nއިމްތިޔާޒު ފަހުމީ: މި ސަރުކާރަކީ އަނިޔާވެރި ސަރުކާރެއް. ރާއްޖޭގެ ރައްޔިތުން ނިކަމެތިކޮށް ރާއްޖޭގެ ރަށްތައް ވިއްކަމުންދާ ސަރުކާރެއް. މިސަރުކާރާ ދެކޮޅަށް ލޯކަލް ކައުންސިލް އިންތުހާބުގައި އެމްޑީޕީއަށް ވޯޓް ދެއްވާ.\nމިރާއްޖެ ސަލާމަތްވާން އޮތީ ތިލަފަތަށް ވޯޓް ލައިގެން. އައްޑޫ ސިޓީއަކީ ރައީސް ނަޝީދުގެ ސިޓީއެއް އެކަން. މީގެ ކުރިން ބޭއްވި އިންތިހާބުތަކުން ވެސް އިނގޭ. އެމްޑީީޕީއަކީ ރާއްޖޭގެ ރައްޔިތުންނާ ގަތުން ހިދްމަތް ކުރާ ސިޔާސައެއް ގެންގުޅޭ ޕާޓީއެއް. ރައްޔިތުން ބާރުވެރިކުރުމަށް ތިލަފަތަށް ވޯޓް ދެއްވާ.\nއިމްތިޔާޒު ފަހުމީ ޖަލްސާގައި ވާހަކަ ދައްކަވަނީ\n9 މާރޗް 2017 | ބުރާސްފަތި 22:54\nއަލީ ނިޒާރު: ރައީސް ނަޝީދަކީ ޑޮމެކްރެސީގެ ޗެމްޕިއަން، އިންސާނީ ހިއުމަން ރައިޓްސްގެ ޗެމްޕިއަން އަދި ދިވެހި ރައްޔިތުންގެ ލޯތްބާއި ތާއީދު ހޯއްދަވާފައިވާ ޗެމްޕިއަން. މިކަން މުޅި ދުނިޔެވެސް ގަބޫކު ކުރޭ. ރައީސް ނަޝީދަކީ ލާމަރުކަޒީގެ ބާނީ އަދި އައްޑޫ ރައްޔިތުންނަށް ތަރައްގީ ގެނެސްދެއްވި ބާނީ.\nލޯކަލް ކައުންސިލް އިންތިހާބުގައި ތިލަފަށް ވޯޓް އަޅުއްވާ. ރާއްޖެ ވިއްކާލުމާ ދެކޮޅަށް ވޯޓް އަޅުއްވާ.\nއަލީ ނިޒާރު ޖަލްސާގައި ވާހަކަ ދައްކަވަނީ\n9 މާރޗް 2017 | ބުރާސްފަތި 22:49\nފ އަތޮޅު ވިއްކުމާ ދެކޮޅު ކަމަށް ބުނާ ޓީޝާޓްތަކެއް ލައިގެން އެކަމާ ދެކޮޅަށް ސްޓޭޖް މަތީގައި އިހްތިޖާޖް ކުރުމަށްފަހު ޖަލްސާ ނިންމާލައިފި\nމިރޭ މިއިފްތިތާހް ކުރީ މިއިންތިޚާބުގެ ކެމްޕޭން. އެކުއެކީގައި ކުރިއަށް މިގެންދަނީ އެއްކަމެއްގެ ދެޖަލްސާ.\nއެމްޑީޕީގެ ފަލްސަފާ ބިނާކޮށްފައިވާނީ ރައްޔިތުން ބާރުވެރިކުރުމަށް. ޤާނޫން އަސާސީ އެކުލަވާލިއިރު އެމްޑީޕީގެ މެންބަރުން ވަކާލާތު ކުރީ އެކަމަށް. 2008 ގައި އުފެދުނު އެމްޑީޕީގެ ސަރުކާރުންވެސް ކުރީ އެކަން. އަޅުގަނޑުމެން ޤަބޫލުކުރި ޙަޤީގަތަކީ ދުނިޔޭގެ އެހެން ޤައުމުތަކުގައިވެސް ތަރައްޤީވެ ކުރިއަރައި ދަނީ މިނިޒާމުންކަން. އެހެންވީމާ ރާއްޖޭގެ ލާމަރުކަޒީ ނިޒާމަކީ އެމްޑީޕީގެ ދަރިއެއް. އެމްޑީޕީގެ ބަނޑުން ވިހޭ މިދަރި މަރުވިއަކަ ފަނާވިއަކަ ނުދޭނަން.\nރައްޔިތުން އެދޭގޮތް ވޯޓުން ބުނާނެ އަބަދުވެސް. އަނެއްކާވެސް މިލިބެނީ އެފުރުސަތު. މިސަރުކާރަކީ ރައްޔިތުންނާ އެއްވެސް ގުޅުމެއް އޮތް ސަރުކާރެއް ނޫން. މިސަރުކާރުގެ ހުރިހާވެސް ބޭނުމަކީ ސަރުކާރަށް ވާގިވެރިވާ ފަރާތްތަކުގެ ބޭނުމަށް ރައްޔިތުންނާ ދައުލަތް ހުސްކޮށްލުން. މިކަން ކުރިއަކަ ނުދޭނަން.\nރައްޔިތުންގެ ފަޅުތަކާއި ބިންތައް ވިއްކިއަކަ ނުދޭނަން. އެތަން ނުކުރާށޭ ބުނުން އެއީ ޤާނޫނީ ގޮތުން ކުށެއް ނޫން. އެކަމެއް ނުހުއްޓުވޭނެ. އަޅުގަނޑުމެން މިކަން މިހެން ކުރުން އެއީ ޤައުމީ ސަލާމަތައް ނުރައްކާތެރިކަމެކޭ ބުނާއިރު ބޭރު ޤައުމުތަކަށް ޤައުމު ވިއްކާލުމަކީ ޤައުމީ ސަލާމަތައް ހުރި ނުރައްކަލަކީ.\nކުރިއަށް އޮތްތަނުގައި ޖަލްސާތަކާއި ދޮރުންދޮރަށް ހިނގުމާއި ހަރަކާތްތައް އޮންނާނެ.\nމިއިންތިޚާބު އޮންނާނެ. މިއިންތިޚާބެއް ރައީސް ޔާމީނަކަށް ނުހުއްޓުވޭނެ. މިއިންތިޚާބު ކާމިޔާބު ކާމިޔާބުކޮށް އިރާދަކުރެއްވިއްޔާ ރައީސް ޔާމީން 2018 ގެ އިންތިޚާބުގައި ވާދަކުރައްވާ ކާމިޔާބު ކުރައްވާނެ.\n9 މާރޗް 2017 | ބުރާސްފަތި 22:44\nއެމްޑީޕީގެ ޗެއާޕާސަން ނައިބު އަލީ ޝިޔާމު\nއަލީ ޝިޔާމު: ރައްޔިތުން ނިކުމެ ތިލަފަށް ބޯކޮށް ވޯޓް އަޅާ. އެއީ ރާއްޖެ ވިއްކާ ލުމާ ދެކޮޅަށް އެޅޭ ވޯޓެއް. މިސަރުކާރުން ވެރިކަން ކުރަން ބޭނުންވަނީ ރާއްޖެ ވިއްކައިގެން. އެކަން ކުރިޔަ ދީގެން ނުވާނެ. މިސަރުކާރަށް ކުރަން އެނގޭ ކަމަކީ ކޮރަޕްޝަނާ ހިޔާނާތާއި ފަސާދަ ގައުމުގަ ހިންގުން.\nއައްޑޫގައި ބާއްވާ ޖަލްސާގެ ތެރެއިން\n9 މާރޗް 2017 | ބުރާސްފަތި 22:40\nރައްޔިތުންގެ މަޖިލީހުގެ ވައިކަރަދޫ ދާއިރާގެ މެމްބަރު މުހައްމަދު ނާޒިމް\nހދ އަތޮޅުން ކާޑުން މަހަކަށް މިލިއަނެއް، ކަރަންޓަށް3މިލިއަން އިތުރުވޭ. މުޅި ރާއްޖޭގެ ކަރަންޓަށް މަހަކު 33 މިލިއަން ބޮޑުވޭ. ދިއްދޫއިން އަހަރަކު ކަރަންޓަށް9މިލިއަން ޔާމީނަށް ދައްކަން ޖެހޭ.\nރައީސް ޔާމީނަށް ހީފުޅުވަނީ އިސްލާމްދީނަށް ފުރައްސާރަ ކުރަމުންގޮސް އަރައްބެއްގެ ޖުއްބާއަށް ބޯކޮއްޕާލީމާ އީމާން ވެވުނިއްޔޭ. އެހެނެއް ނުވާނެ އެކަމެއް.\nމިފެންނަނީ 2018 އަށް ފާތުމަ ދޮންކުރާތަން. ރެހެންދީ ޚަދީޖާ ކަންކުރިގޮތައް ކޮށްފާނެތީ ޔާމީން ބިރުގަނޭ. އެހެންވީމާ ނޫހުގެ ފާނުގެ ވާހަކަ ދައްކާނެ ކަމެއް ނެތް އޮޅުވާލައިގެން\n9 މާރޗް 2017 | ބުރާސްފަތި 22:31\nރައްޔިތުންގެ މަޖިލީހުގެ ކުރީގެ މެމްބަރު އަހްމަދު އަބްދުﷲ\nލަދެއް ހުރިއްޔާ ލާމަރުކަޒީ ނިޒާމް ފުނޑާލި ބަޔަކު އައިސް ވޯޓު ދޭށޭ ބުނާކަށް ނުކެރޭނެ. ބޮޑު މަޝްރޫޢު ގެންނަނިއްޔޭ ބުނާއިރު އެންމެބޮޑު އެއްމަޝްރޫޢަކީ އެމްއެމްޕީއާރުސީގެ ބޮޑު ވައްކަން.\nއަިހެވަންއޭ އެއަރޕޯޓޭ ކިޔައިގެން މަޅި ޖައްސަވާނެ ކަމެއް ނެތް. ދެން އެކަމެއް ނުވާނެ.\n9 މާރޗް 2017 | ބުރާސްފަތި 22:25\nއިގްތިޞާދަށް މިވާ ކަންކަމާއި ދޭތެރޭ އެބަ ޖެހޭ ވިސްނަން. އިގްތިޞާދަށް ވާ ގޮތަށް ވަރަށް ގާތުން އެބަޖެހޭ ބަލަން. އެމްޑީޕީގެ ކެންޑިޑޭޓުންނަށް ވޯޓް ދޭން އެބަޖެހޭ. އަޅުގަނޑުމެންގެ ކަންކަން އިސްލާޙް ކުރާނީވެސް އަޅުގަނޑުމެން. ސާބިތު ކަމާއި އެކީ ކަންކަން ކުރަން އެބަޖެހޭ. އެމްޑީޕީން ފަހަތަކަށް ނުޖެހޭނެ. އަޅުގަނޑުމެން ހިތްވަރު އަލާ ކުރަނީ އަލި ރަސްގެންފާނުގެ ހިތްވަރުން.\n9 މާރޗް 2017 | ބުރާސްފަތި 22:26\nރައްޔިތުންގެ މަޖިލީޙުގެ ކުރީގެ ރައީސް އަބްދުﷲ ޝާހިދު\nއެމްޑީޕީން ކަމެއް ކުރަންޏާ ކުރާނީ ނިކަން ފައްކާކޮށް އާ ގޮތްގޮތައް. މިއަދުގެ އިރު ތޮޅުނީންސުރެ މުޅި ރާއްޖޭގައި މިދަނީ އެމްޑީޕީގެ ރަން ރީނދޫ ފަވަމުން\nއެމްޑީޕީގެ ސްތައިލްގައި ގަދަކޮށް ފަރިކޮށް ނަލަކޮށް މިފެށީ ސަރުކާރު ބަދަލު ކުރުމުގެ މަސައްކަތް. އިރާދަ ކުރެއްވިއްޔާ މިކަން ކުރާނަން.\nރައްޔިތުންގެ ހާލު އަހުވާލު ބެލުމުގެ ނަމުގައި ބަހަނީ ހުދު ސިޓީއުރަ. ރައްޔިތުން އެގޮތައް ހާލު ބަލާކަށް ބޭނުމެއް ނޫން. ރައްޔިތުން ބުނަމުން ދަނީ ތިންއަހަރާ ބައިބައިވިއްޔޭ. ހެޔޮ ނުވާނެ މިވެރިކަން ބޭނުމެއް ނޫނޭ. ކާޑުގެ އަގު ބޮޑުވީ. ކަރަންތުގެ އަގު ބޮޑުވީ ޑަބަލްވީ. މިހާރު ފަރުދީ ވާޖިބަކާ ހަމައަށް މިކަން ހިނގައްޖެ. އެފަރުދީ ޒިންމާއަކީ ރައީސް ޔާމީނޭ ތިޔަ ކަންކުރާގޮތް ކަމަކު ނުދެއޭ ބުނުން. އޭޕްރީލް 15 ވަނަ ދުވަހު އެލިބެނީ ކަމަކު ނުދެއޭ ބުނުމުގެ ޗާންސް.\nއަމިއްލައަށް ސުވާލުކޮށްލާ. ގުދާރު ބިންދައިގެން ހޯދާ ފައިސާގެ ދެބައިކުޅައެއްބައި ގެންދަނީ ކީއްވެތޯ. ބަތްތަށީގެ އެއްބައި ސައިތަށީގެ އެއްބައި ދިއްލާ ދެ ބޮކިން އެއްބޮކި އެނަގަނީ ސަރުކާރަށް. މިކަމާ ދެކޮޅަށް އެއްޗެއް ބުނަން ލިބޭ ދުވަސް އޭޕްރީލް 15 ގައި އެއަންނަނީ.\nއަޅުގަނޑަށް އުއްމީދު އެބައޮތް. އެމްޑީޕީގެ ކެންޑިޑޭޓުންގެ ގަދަކަމާ ޒުވާންކަމާ މޮޅުކަން އެކަންކަމާއެކު އަޅުގަނޑު އުއްމީދު އާވެއްޖެ. އިރާދަ ކުރެއްވިއްޔާ ސަރުކާރު ބޮޑުތަނުން ބަދަލުކޮށް ރައީސް ނަޝީދު ގެނެސް ވަޑުވާނަން ވެރިކަމުގައި\nރައްޔިތުންގެ މަޖިލީހުގެ މާފަންނު ހުޅަނގު ދާއިރާގެ މެމްބަރު ފަލާހް\nލާމަރުކަޒީ ނިޒާމަކީ އެމްޑީޕީގެ ވިސްނުން. އެކަމަށް ފުރަތަމަ ފެއްޓެވީ ރައީސް ނަޝީދު. އެއީ ރާއްޖެއަށް ލާމަރުކަޒީ ނިޒާމް ގެންނެވި ބައްޕަ.\nދުނިޔޭގެ އެހެން ޤައުމުތަކުގައިވެސް ރައްޔިތުން ބާރުވެރިކޮށް ތަރައްޤީ ކުރެވުނީކީ ހަންމުށިއަޅައިގެނެއް ނޫން. ލާމަރުކަޒް ކޮށްގެން.\nމީގެ 50 އަހަރު ކުރީގަވެސް ނެތް ވެރިއަކު ރާއްޖޭގައި މިވަރަށް ކާޑު އަގުބޮޑު ކޮށްފައެއް. މިޚުދުމުޚްތާރު ެރިޔާ ވަނީ އެކަން ކޮށްފައި. ވޯޓު ހޯދަން ދާއިރު އެކަން ވިސްނާލަން ޖެހޭ.\nމިހާރު އޮޑިދޯނި ފަހަރަށް ކުރިން ނެގި ފީ، ވިހި ތިރީސް ރުފިޔާގެ ބަދަލުގައި ހަތަރު ފަސްހާސް ރުފިޔާ ނަގާ.\nރައްޔިތުންނަށް ދަޅަދައްކަން ޑޮލަރުގެ ވާހަކަ ދައްކައިގެން ރައްޔިތުން ގުނބޯ ހައްދަމުން އެދަނީ. ވައްކަންތަކުގެ ވާހަކަ ރައީސް ޔާމީން ދޮގެއް ނުކުރޭ.\n9 މާރޗް 2017 | ބުރާސްފަތި 22:27\nއެމްޑީޕީގެ ޗެއާޕާސަންގެ ނައިބު ޢަލީ ނިޔާޒް\nއަޅުގަނޑުމެން ވަރަށް ގިނަ ގެތަކަށް ޒިޔާރަތްކޮށްފިން. އިވެނީ އެންމެ އަޑެއް. ކަރަންޓުގެ އަގާއި ކާޑުގެ އަގުބޮޑުވި ވާހަކަ. އާސަންދައަށް ސިޔާސީ ނުފޫޒު ފޯރާފައިވާ ވާހަކަ. ވަޒީފާގެ ބިރަށް ނުކުންނަން ނުކެރެރޭ ވާހަކަ. ރައްޔިތުން އެދެނީ މިކަމުން ސަލާމަތްކޮށްދިނުން. އެކަން ކުރެވޭނީ މިއިންތިޚާބުގައި އެކަން ދައްކައްކައިގެން. އެކަން ދެއްކޭނީ ވޯޓުން. ރައީސް ޔާމީނާ ނުރުހޭ އެންމެން ރައީސް ޔާމީނާ ދެކޮޅަށް ވޯޓު ދިނުމަށް އިލްތިމާސް ކުރަން.\nލޯކަލް ނިޒާމަކީ އެްމޑީޕީން ދެއްކި ވާހަކައެއް. އެމްޑީޕީގެ ވިސްނުމެއް. އެކަން ކުރެވޭނެ ބަޔަކީ އެމްޑީޕީ. އެހެންވީމާ އެމްޔޫއޯއަށް ވޯޓުދޭން ޖެހޭ.\nއަޅުގަނޑުމެން ރާއްޖެ ވިއްކާލުމާ ދެކޮޅު. ފ އަތޮޅު ވިއްކާލުމާ ދެކޮޅު. އަޅުގަނޑުމެން އަބަދުވެސް އެކަމާ ދެކޮޅަށް އިހްތިޖާޖް ކުރާނަން.\nވޯޓުފޮށިތައް ދޮށުގައި ވީހާވެސް ގިނަ ބަޔަކު ތިބެން ޖެހޭނެ. ވޯޓު އޮޅުވާލިޔަ ނުދިނުމަށް. 70 އިންސައްތައިގެ ތާއީދެއް ދެއްވައިފިއްޔާ މިސަރުކާރުގެ ކިބައިން ސަލާމަތް ވެވޭނެ.\nއެމްޑީޕީ އަންހެނުން ރޫހުގެ މެމްބަރު ޒިފްލީން ހަސަން\nޒިފްލީން ހަސަން: ލާމަރުކަޒީ ނިޒާމުގެ ބާނީ އަކީ ރައީސް ނަޝީދު. ރައީސް ނަޝީދަކީ އަވަސް މިނެއްގައި ރާއްޖެއަށް ތަރައްގީ ގެނައުމަށް މަސައްކަތް ކުރެއްވި ރައީސެއް. ރައްޔިތުންނަށް ގާތުން ހިދްމަތް ދިނުމަކީ އެމްޑީޕީގެ އެންމެ މުހިއްމު އެއް އަސާސް. އެއީ ލާމަރުކަޒީ ނިޒާމު.\nރާއްޖޭގެ ރައްޔިތުން ނިކަމެތި ކޮށް، ރާއްޖޭގެ ރަށްތައް ވިއްކާލުމަކީ ރައްޔިތުން އިތުރަށް ނިކަމެތި ކުރުން. ރާއްޖޭގެ ކަނޑުތަކާއި މަސްވެރިކަމަކީ ރާއްޖޭގެ އެންމެ ބޮޑު އެއް ފަހުރު، އެތަންތައް ވިއްކާލުމަކީ ގަބޫލުކުރެވޭނެ ކަމެއް ނޫން. އެހެންކަމުން ރާއްޖޭގެ ރަށްތައް ވިއްކާލުމާ ދެކޮޅަށް ރައްޔިތުންނަށް ކުރެވޭނެ އެންމެ މުހިއްމު ކަމަކީ އޭޕްރީމް މަހު ބާއްވާ ލޯކަލް ކައުންސިލް އިންތިހާބުގައި އެމްޑީޕީގެ ކެންޑިޑޭޓުންނަށް ވޯޓު ދިނުން.\n9 މާރޗް 2017 | ބުރާސްފަތި 22:18\nއައްޑޫ ސިޓީގެ މޭޔަރު އަބްދުﷲ ސޯދިގު\nއައްޑޫ ސިޓީ މޭޔަރު އަބްދުﷲ ސޯދިގު (ސޯބެ): ބަޔަކަށް ލޯކަލް ކައުންސިލް އިންތިހާބަށް ތައްޔާރު ނުވެވުނަސް އެމްޑީޕީން އޮތީ ފުރިހަމައަށް ތައްޔާރު ވެފަ. ކެންޑިޑޭޓޫންގެ ކެންޑިޑޭޓު ނަމްބަރު އިއުލާނު ކުރީ މިއަދު. އެމްޑީޕީން ހަމަ މިރޭ މިވަނީ ރާއްޖޭގެ އެންމެ ދެކުނާއި އުތުރުގައި ހާއްސަ ޖަލްސާ ބާއްވަމުން. ކެމްޕެއިން ލޯންޗު ކުރަމުން.\nއަޅުގަނޑުމެން ބޭނުންވަނީ ލާމަރުކަޒީ ގޮތުން، ރައްޔިތުންނާ ގާތުން ހިދްމަތް ދެވޭގޮތަށް ރާއްޖެ ހިންގަން. އައްޑޫގައި ތަރައްގީގެ ޕްރޮޖެކްޓްތައް ހިންގީ ރައީސް ނަޝީދު. އެންމެ ބޮޑު ޕްރޮޖެކްޓެއް ހިންގީ އައްޑޫގައި ބޭއްވި ސާކް ސަމިޓާ ދިމާކޮށް. އައްޑޫ މަގުތަކުގައި ތާރު އެޅުމުގެ ޕްރޮޖެކްޓް ފެށީވެސް ރައީސް ނަޝީދު. ނަމަވެސް މިހާރު މިވަނީ އެ ޕްރޮޖެކްޓްވެސް ހުއްޓިފަ.\nއައްޑޫ ސިޓީ މޭޔަރު އަބްދުﷲ ސޯދިގު\n9 މާރޗް 2017 | ބުރާސްފަތި 22:00\nއައްޑޫގައި ބާއްވާ ޖަލްސާ ފެށުން\nލޯކަލް ކައުންސިލް އިންތިހާބުގެ ކެމްޕެއިން ލޯންޗު ކުރުމަށް އައްޑޫގައި ބާއްވާ ޖަލްސާ ކީރިތި ގުރުއާނުގެ ބަރަކާތުން ފަށައިފި. ކީރިތި ގުރްއާން ކިޔަވާވިދާޅުވެދެއްވީ އެމްޑީޕީ ހިތަދޫ މެދުދާއިރަގެ ރައީސް، އަދި ޖަލްސާ ތައާރަފް ކުރުމަށްފަހު، މިހާރު ޖަލްސާގައި ވާހަކަ ދައްކަވަނީ އައްޑޫސިޓީގެ މޭޔަރު އަބްދުﷲ ސޯދިގު (ސޯބެ).\nޖަްލސާގައި ކީރިތި ޤުރްއާން ކިޔަވާވިދާޅުވަނީ\n9 މާރޗް 2017 | ބުރާސްފަތި 21:50\nޖަލްސާއަށް އެމްޑީޕީގެ މެމްބަރުންނާއި އެޕާޓީއަށް ތާއީދުކުރާ ފަރާތްތައް ހާޒިރުވުން\nމިޖަލްސާއަށް އައްޑޫގައި ތިބި އެމްޑީޕީގެ ގިނަ އަދަދެއްގެ މެމްބަރުންނާއި އެޕާޓީއަށް ތާއީދު ކުރާ ގިނަ އަދަދެއްގެ ބަޔަކު ދަނީ ހާޒިރު ވަމުން. އައްޑޫގެ އިތުރުން ރާއްޖޭގެ ދެކުނަށް ނިސްވަތްވާ ރަށްރަށުގެ ކައުންސިލަށް ކުރމަތި ލައްވާފައިވާ ކެންޑިޑޭޓޫންނާއި ސަޕޯޓަރުން އައިސްފައިވޭ.\nއައްޑޫގައި ބޭނުންކުރާ ބަހަކުން އެމްޑީޕީގެ މިޖަލްސާއަށް މީހުން ފައިބަނީ\n9 މާރޗް 2017 | ބުރާސްފަތި 21:42\nޖަލްސާ ފެށުމަށްޓަކައި ކެންޑިޓޭޓުން ޖަލްސާއަށް ހާޒިރުވުން\nއައްޑޫ ސިޓީގައި ބާއްވާ ޖަލްސާގައި ރާއްޖޭގެ ދެކުނުގެ އަތޮޅުތަކުގެ ކެންޑިޑޭޓުން ތައްތައް އިއުލާން ކުރުމާއެކު ދަނީ ޖަލްސާގައި އެ ކެންޑީޑޭޓުންނަށް ހާއްސަކުރެވިފައިވާ ގޮނޑިތަކުގައ ި އިނީންނަމުން.\nކުޑަ އިރުކޮޅެއްގެ ތެރޭގައި ޖަލްސާ ފެށޭނެ. މި ޖަލްސާއަށް އައްޑޫ ސިޓޫގެ ގިނަ އަދަދެއްގެ ރައްޔިތުން ބައިވެރިވާކަން ފާހަގަ ކޮށްލެވޭ.\n9 މާރޗް 2017 | ބުރާސްފަތި 21:09\nއިލެކްޝަންސް ކޮމިޝަނުން އޭޕްރީލް މަހު 15 ވަނަ ދުވަހު ބޭއްވުމަށް ނިންމާފައިވާ ލޯކަލް ކައުންސިލް އިންތިހާބުގެ ކެމްޕެއިން ރަސްމިކޮށް ފެށުމަށް އެމްޔޫއޯއިން ބާއްވާ ހާއްސަ ޖަލްސާ އައްޑޫ ސިޓީ އާއި ދިއްދޫގައި މިރޭ 9:30 ގައި ފަށާނެ.\nކެމްޕެއިން ރަސްމީކޮށް ފެށުމަށްޓަކައި މިއަދު ހަވީރު މާލެ އާއި އައްޑޫ އަދި ދިއްދޫގައި ވެސް ހަރަކާތްތައް ވަނީ ހިންގައިފަ


ދަރިން ހޯދަން ބޭނުންވެ، މަސައްކަތްކޮށްވެސް ނުލިބޭނަމަ މާޔޫސް ނުވެ އެހެން މީހުންގެ ދަރިންނަށް އެހިތެރިވާ މީހަކަށްވާށެވެ!: މުފްތީ މެންކް\nކޮންމެ މީހަކީވެސް އަމިއްލަ ދަރިން ބޭނުންވާނެ މީހެކެވެ. ދަރިން ލިބުން ލަސްވާނަމަ ހޯދަން މަސައްކަތްވެސް ކުރެވޭނެއެވެ. ކުރަންވެސް ޖެހޭނެއެވެ. އެގޮތުންވެސް ދަރިއަކު ނުލިބިއްޖެނަމަ ހަޔާތާއިމެދު މާޔޫސް ނުވާށެވެ! އެހެނީ އެއިގެ މާނައަކީ ތިބާއަށް ދަރިން ލިބުމަށްވުރެ ނުލިބުން ރަނގަޅުވުމެވެ. އެއީ އަހަރެމެން އަމިއްލައަށް ކަނޑައަޅާ ކަމެއް ނޫނެވެ. އެކަން ކަނޑައަޅުއްވަވަނީ ހުރިހާ ކަމެއް އެންމެ މޮޅަށް ދެނެވޮޑިގެންވާ ﷲ ތަޢާލާއެވެ.\nތިބާ ދަރިއަކު ބޭނުންވެއެވެ. ހޯދަން މަސައްކަތް ކުރެވިއްޖެއެވެ. ނަމަވެސް ނުލިބުނެވެ. ނިކަން ވިސްނައިލަބަލާށެވެ! އެކަމުގައި އިތުރަށް އަމިއްލައަށް ކުރެވޭނީ ކޮން ކަމެއް ހެއްޔެވެ؟ އެހާލަތުގައި އޮތީ މާޔޫސްވުމެއް ނޫނެވެ. އަވަހަށް އެހެން މީހުންގެ ދަރިންނަށް އެހީތެރިވާ މީހަކަށްވާށެވެ! ތިބާއަށް އެންމެ ހެޔޮކަންބޮޑު ފައިދާހުރި ގޮތަކީ އެއީ ކަމަށް ޤަބޫލުކުރާށެވެ.\nއެހެން މީހުންގެ ދަރިންނަށް އެހީތެރިވުމަށް ވިސްނާނަމަ ފުރަތަމަ އިސްކަން ދޭންވާނީ އަމިއްލަ ޢާއިލާޢަށެވެ. ދަތިހާލުގައި ބައަކު އުޅޭނަމަ އެމީހުންގެ ދަރިންނަށް އެހީތެރިވުމަށެވެ. އަމިއްލައަށް ގެންގުޅެ ބޮޑުކުރަން ނަމަވެސްމެއެވެ. ބޭރުން ކުއްޖަކު ހޯދަންވާނީ ޢާއިލާގެ ތެރެއިން ނުލިބުނު ނަމައެވެ.\nހަމައެޢާއިއެކު ޔަތީމްކުދިން ބަލަހައްޓާ ތަންތަނަށް ގޮސްގެން ވެސް އެހީތެރިވެވިދާނެއެވެ. ކުދިން ބަލައިވެސް ދެވިދާނެއެވެ. ޚަރަދުވެސް ކުރެވިދާނެއެވެ. ކެރިފޯރުންތެރިކަން ހުރިނަމަ ދެކަންތައްވެސް ކުރެވިދާނެއެވެ.\nމިވާހަކަތައް ދައްކަން މިޖެހެނީ ދަރިން ނުލިބުމުގެ މައްސަލައިގައި ބައެއް މީހުން މާޔޫސްވަމުން ގޮސް ދުނިޔެމަތިންވެސް އެބަ ފޫހިވެއެވެ. ކައިވެނި މަތިންވެސް އެބަފޫހިވެއެވެ. މިގޮތަށް ދަމުން ގޮސް ބައެއް ފަހަރު ނަފްސާނީ ބައްޔަކަށްވެސް ވެގެން އެބަދެއެވެ. އެހާލަތުތައް މެދުވެރި އެވަނީ ހަމަ އީމާންތެރިކަން ކުޑަވުމުންނެވެ. ﷲ ތަޢާލާއަށް ކުރެވޭ އިތުބާރު ކުޑަވުމުންނެވެ.\nމިގޮތަށްވެސް ވިސްނައިލަބަލާށެވެ! ﷲ ތަޢާލާ ތިބާއަށް ދަރިއަކު ނުދެއްވެވީ ދެއްވަވައިފިނަމަ ތިބާގެ ބޮލުގައި އަޅަންޖެހޭ ޒިންމާ ބޮޑުވެ އެކަމުން ތިބާ ފާފަވެރިވެދާނެ ކަމަށްޓަކައި ކަމަށްވެސް ވެދާނެ ނޫން ހެއްޔެވެ؟ ޣައިބު ދެނެވޮޑިގެންވަނީ ހަމައެކަނި ﷲ ތަޢާލާ ނޫން ހެއްޔެވެ؟\nއަދިވެސް ވިސްނައިލާށެވެ! އެތައް ބައިވަރު ދަރިން ތިބެމެ މައިން ބަފައިންނަށް އެއްވެސް އެހީތެރިކަމެއް ފޯރުވައި ނުދީވެސް ދަރިން އެބައުޅޭ ނޫން ހެއްޔެވެ؟ އަދި މުސްކުޅިވާ ދުވަހު އަޅައިވެސް ނުލައި މަގުމަތިވެސް ކޮށްލަނީ ނޫންހެއްޔެވެ؟ ވީމާ އަމިއްލައަށް ދަރިއަކު ނުލިބުމަކީ ތިމާއަށް ކުރިމަތިވި އެންމެ ބޮޑު މުޞީބާތް ކަމުގައި ހީނުކުރާށެވެ! އަދި އެއީ ތިބާއަށް އެންމެ ރަނގަޅު ގޮތް ކަމުގައި ޤަބޫލުކުރާށެވެ! އެއިރުން ހުރިހާ ކަންބޮޑުވުންތަކެއް ފިލައިގެންދާނެއެވެ!


Playboy Model aku Islam vee Gothuge Vaahaka | #Dhiislam\nޕްލޭބޯއީ މޮޑެލަކު އިސްލާމްވީ ގޮތުގެ ވާހަކަ\n4 months ago |2comments| October 13, 2017 |\nއަހަރެންގެ ނަމަކީ ޖެމީއެވެ. އިސްލާމްދީނުގެ ނޫރުން އަހަރެންގެ ހިތާއިނަފްސު އަލިވެ، ވިދާ ބަބުޅަންފެށުމުގެ ކުރިން އަހަރެން އުޅުނީ ކަޅުފޮއެ ރެއެއްފަދަ ޖަހާލަތުގެ އަނދިރިގަނޑެއްގެ ތެރޭގައެވެ. ދުނިޔޭގައި ދިރިއުޅެމުން ދިޔައީ ޙަޤީޤީ އެއްވެސް މަޤްޞަދެއް ނެތިއެވެ. އޭރު އަހަރެން އުޅުނީ އިންސާނަކު ލަދުގަންނަން ޖެހޭފަދަ ދަށު ދަރަޖައިގެ މުޑުދާރު ދިރިއުޅުމެއްގައެވެ.5އަހަރު ވަންދެން ދުނިޔޭގެ ނަން މަޝްހޫރު މޮޑެލް ކުންފުންޏެއްކަމަށްވާ ޕްލޭބޯއީއަށް އަހަރެން މޮޑެލްކުރީމެވެ. ހަށިގަނޑަކީ ﷲ ޞުބުޙާނަހޫ ވަތަޢާލާ އަހަންނަށް ދެއްވި އަމާނާތެއްކަމެއް އަހަންނަކަށް ވިސްނިފައެއް ނެތެވެ. އަދި އެއާއެކު ހިކިކޮށް ހުރުމުގެ ނަމުގައި އަހަރެން މަސްތުވާތަކެތިވެސް ބޭނުންކުރަންފެށީމެވެ. އަހަންނަކީ އަބަދުވެސް އަމިއްލަ ނަފުސަށް އިތުބާރުކުރާ މީހެއްކަމުން، މަސްތުވާ ތަކެއްޗަށް އެޑިކްޓް ނުވެ، ސަލާމަތުން ހުރެވޭނެކަމަށް އަހަރެން ހީކުރީމެވެ. ނަމަވެސް ކަންވީ އެހެނެއްނޫނެވެ. މަސްތުވާތަކެއްޗަކީ އެބޭނުންކުރާ ކޮންމެމީހަކުވެސް އެއަށް އެޑިކްޓް ކޮށްލާ އެއްޗެއްކަމުން އެޑިކްޝަނުން އަހަންނަށް ސަލާމަތެއްނުވިއެވެ.\nއޭރު އަހަރެން އުޅުނީ މީހަކާ އިނދެގެންނެވެ. އަހަރެންގެ ފިރިމީހާވެސް އަހަންނާ އެކު މަސްތުވާތަކެތި ބޭނުންކުރެއެވެ. އަދި މަސްތުގެ “ހިނދުކޮޅުގައި” ކުރެވޭ ނުކުރެވޭއެއް ނޭނގި އޭނާ، އަހަނަށް އަނިޔާ ކުރަންފެށިއެވެ. އަދި ދުވަހެއް ދުވަހަކަށް މި އަނިޔާތަށް އިތުރުވަމުންދިޔައެވެ. އެހިސާބުން މީގެ ނުރައްކާތެރިކަން އަހަންނަށް ވަޒަންކުރެވެންފެށިއެވެ. ދިރިއުޅުމާމެދު އަހަންނަށް ވިސްނެން ފެށުނީ އެހިސާބުންނެވެ. މި”އަޅުވެތި” ދިރިއުޅުމާ އަހަރެންގެ ޟަމީރު ދެކޮޅުހަދަންފެށިއެވެ. އެއާއެކު މިކަމުން ސަލާމަތްވާން އަހަރެން އަޒުމް ކަނޑައެޅީމެވެ. އަދި ފިރިމީހާގާތު، އަހަރެން މަސްތުވާތަކެތި ބޭނުންކުރުން ހުއްޓާލާނެ ވާހަކަ ބުނީމެވެ. ނަމަވެސް އޭނާގެ ކިބައިން އަހަންނަށް ކުރިމަތިވީ މަލާމާތާއި ފުރައްސާރައެވެ. އަހަންނަށް މަސްތުވާތަކެތި ބޭނުންކުރުން ހުއްޓާނުލެވޭނެކަމަށް ބުނެ ގޮންޖަހަންފެށިއެވެ. ނަމަވެސް ﷲ ގެ ތަނަވަސް ރަޙުމަތުން އެއްވެސް ރިހެބްލިޓޭޝަނަކާ ނުލާ އަދި އެހެން އެއްވެސްފަރާތެއްގެ އެހީއަކާ ނުލާ، އަމިއްލައަށް މަސްތުވާތަކެއްޗާ ދުރުވެގަތީމެވެ. އޭގެ ދުވަސްކޮޅެއްފަހުން އަހަންނަށް ފިރިހެން ދަރިއަކު ލިބުނެވެ. އަހަރެންގެ ހުރިހާ ސަމާލުކަމެއް އެތުއްތު ދަރިފުޅަށް ހުއްޓުނެވެ. އެލޯބޮ ލޯބި ފުއްގަނޑަށް ބޭނުންވަނީ ހެޔޮލަފާ މަންމައެއްގެ ލޯތްބާއި އަޅާލުމެވެ. ދަރިފުޅުދެކެ އަހަރެން ވަރަށް ލޯބިވަމެވެ.\nކްރިސްޓިއަން އާއިލާއަކަށް އުފަންވެ، ކްރިސްޓިއަނެއްގެ ގޮތުގައި ބޮޑުވަމުންދިޔައިރު، އިލާހެއްގެ އިޙްސާސް އަހަންނަށް މިދީނުން ލިބިފައެއްނުވެއެވެ. ކްރިސްޓިއަނެއްގެ ގޮތުގައި އުމުރުން 31 އަހަރު ހޭދަކުރިއިރު، ދުވަހަކުވެސް އިލާހެއް ނުވަތަ ހެއްދެވި ފަރާއެއް ވާކަމެއް އަހަންނަކަށް އިޙްސާސްވެފައެއްނެތެވެ. އަހަރެންގެ ފިރިމީހާއަކީ އިރާނުގެ ކްރިސްޓިއަނެކެވެ. ކުރިންވެސް ބުނެވުނު ފަދައިން އޭނާ އަހަންނަށް ވަރަށް އަނިޔާ ކުރިއެވެ. އަދި އޭނާއާއާއެކު ހޭދަވާކޮންމެވަގުތެއްވެސް ހޭދަވަނީ ކުޅޭކުޅޭ ބުދެއްފަދައިންނެވެ. އެއްވެސް އިޙްތިރާމެއް ލޯތްބެއް އޭނާގެ ކިބަޔަކުން އަހަންނަކަށް ނުލިބެއެވެ. އެހެންވެ، އޭނާ ދޫކޮށް އަލުން އައު ދިރިއުޅުމަކާ ދިމާލަށް މިސްރާބު ޖެހީމެވެ. އަދި ޙަޤީޤަތް ހޯދުމަށްޓަކައި ވަރުގަދަ ދަތުރެއް ފެށީމެވެ. މިދަތުރުގައި، އެންމެންވެސް ބިރުގަންނަ، އަދި ރުޅިއަންނަ ދީނެއްގެގޮތުގައި އަހަންނަށް އިސްލާމްދީން ފެނުނެވެ. އެއާއެކު އަހަރެން އިސްލާމްދީން ދިރާސާކުރަން ފެށީމެވެ. ދިރިއުޅުމުގައި އަހަންނަށް ވަނީ ޣައިރު-މުސްލިމެއްގެ ކިބައިން ހައްދުފަހަނައަޅައިފައިވާ އަނިޔާތަކާ އެތައްފަހަރަކު ކުރިމަތިލާންޖެހިފައެވެ. އަހަރެން ބޭނުންވީ އިސްލާމްދީނަކީވެސް އެފަދަ އަނިޔާވެރި ދީނެއްތޯ ބަލައިލުމަށެވެ.\nދިރާސާކުރަމުންދިޔަވަރަކަށް އަހަންނަށް މިދީނުގެ ތެރެއަށް ބޮޑަށް ވަދެވެންފެށިއެވެ. އަހަންނަށް އެނގެންފެށީ ދުވަހަކުވެސް ހިތަށްވެސް އަރާފައިނުވާފަދަ ކަންތައްތަކެކެވެ. އިސްލާމްދީނަކީ ތެދު އަދި ޙައްޤު ދީންކަން އަހަންނަށް މަޑުމަޑުން ތަޞައްވަރުކުރެވެން ފެށިއެވެ. އަހަންނަށް ފެނުނު އެންމެ ފާހަގަކުރެވުނު ކަމަކީ އިސްލާމްދީނުގައި، އަންހެނުންނަށް ދީފައިވާ ޤަދަރާއި އިޙްތިރާމާއި އަޅާލުމާއި ލޯތްބެވެ. އަހަންނަށް ނުލިބުނުއެއްޗަކީ އެއީއެވެ. އަހަރެމެން، އަންހެނުންގެ ދިރިއުޅުމަކީ އެހާ ފަސޭހަ ދިރިއުޅުމެއްނޫނެވެ. ވިސްނަން ޖެހޭ އެތައްކަމެއް ހުރެއެވެ. ގޭގެކަންތައްތައް ބަރާބަރަށް ބަލަމުން ދަރިފުޅު ހެޔޮގޮތުގައި ތަރުބިއްޔަތު ކުރުމަށް އެތައްމަސައްކަތެއް ކުރަންޖެހެއެވެ. އޭގެއިތުރަށް ފިރިމީހާގެ ޙައްޤުތަށްވެސް ފުރިހަމައަށް އަދާކޮށްދޭންޖެހެއެވެ. އަދި9މަހާއި 10 ދުވަސްވަންދެން ހަށިގަނޑުތެރޭގައި ކުއްޖަކު އުފުލުމުކީ ވެސް ކުޑަކަމެއް ނޫނެވެ. މިހުރިހާކަމަކަށްޓަކައި އިސްލާމްދީން އަހަރެމެން އަންހެނުންނަށް ދީފައިވާ ޤަދަރާއި ޢިޙްތިރާމް އަހަންނަށް ފެނުނެވެ.\nއެހެން ދީންތަކުގެ އަޅުކަންކުރާ ތަންތަނާ ޚިލާފަށް، މިސްކިތް ތަކުގައިވެސް އަންހެނުން ތިބެންޖެހެނީ ފިރިހެނުންގެ ލޯތަކަށް ނުފެނާނޭހެން ފަރުދާ ވެގެންނެވެ. މިސްކިތުގައި ތިބޭއިރު އަންހެނުން ފެންނަންފަށައިފިނަމަ، އަޅުކަމުން ނެއްޓި، ފިރިހެނުންގެ ނަޡަރު އެކަނބަލުންނާ ދިމާލަށް ގޮސްދާނެކަން އިސްލާމްދީން ދަނެއެވެ. އަހަރެމެންގެ ކިބައިގައި ފިރިހެނުންނަށް ފިތްރީގޮތުންވެސް އެދުންވެރިކަން ލައްވާފައިވީހިނދު، އެއެދުންވެރިކަން ފުއްދޭނޭ އެންމެހާ ޙަރާމް ދޮރުތަކެއް އިސްލާމްދީން ވަނީ ބަންދުކޮށްފައެވެ. މިކަން ވެގެންދިޔައީ އަހަރެން އިސްލާމްދީން ޤަބޫލުކުރަން މެދުވެރިވި މައިގަނޑު ސަބަބަށެވެ. އަދި ޝަހާދަތުގެ ދެކަލިމަ ކިޔައި އިސްލާމް ވުމަށް އަހަރެން ނިންމީމެވެ.\nއޭގެކުރިން އަހަރެންގެ ދިއުޅުން އޮތީ ދުނިޔޭގެ އަވާމެންދުރަށް ގޮސް ހުސްވެފައެވެ. މޮޑެލްކުރަމުންދިޔައިރު، ހޮލީވުޑްގެ ފިލްމުތަކުގެ ބައެއް މަންޡަރުތަކަށް އެކްޓް ކުރަންވެސް އަހަންނަށް ފުރުސަތު ލިބެމުން ދިޔައެވެ. ހޮލީވުޑްގެ ފިލްމެކޭ ބުނުމުން އެއީ އާދައިގެމީހަކަށް ލިބޭނޭ ފުރުސަތެއްނޫނެވެ. މިހުރިހާ ކަމެއްދޫކޮށްފައި މުސްލިމަކަށް ވުމުން ވަރަށް ގިނަމީހުން އަހަންނާ ސުވާލުކޮށް ހެދިއެވެ. އެމީހުންގެ ސިކުނޑިތަކަކަށް މިއީ ޤަބޫލު ކުރެވޭ ވަރުގެ ކަމެއްނޫނެވެ. ނަމަވެސް އަހަންނަށް މިކަމުން ފާހަގަ ކުރެވުންނު އެންމެ އަޖައިބުކުރަނިވި ކަމަކީ، ޝަހާދަތުގެ ދެކަލިމަ ކިޔުމާއެކު، އިސްވެދިޔަ ޖާހާއި، މަޖަލާއި، މަޝްހޫރުކަމަށް އަހަރެންގެ ހިތުގައިވާ އެދުންވެރިކަން އެއްކޮށް ފިލައިގެން ދިޔަކަމެވެ. އަދި މުސްލިމަކަށް ވުމާއެކު، އަހަރެންހެ މަރުވެފައިވާ ހިތަށް ހިތްހަމަޖެހުން ލިބި، އާރޯކަމާއި ދިރުމުން ހިތް ފުރިގެންދިޔައެވެ. އަންނަށް އިސްލާމްދީނުގެ ހިދާޔަތް ލިބިދާނެ ކަމަށް މީގެ ކުރިން ދުވަހަކުވެސް އުންމީދެއްނުކުރަމެވެ. ހުޅަނގުގެ ވަކިއަތަކަށް ޖެހިފައިވާ މީޑއާއިން އިސްލާމްދީނާ މެދު ފަތުރާ ދޮގު ވާހަކަތަކުގެ ސަބަބުން އަހަރެން އިސްލާމްދީނަށް ނަފުރަތުކުރީމެވެ. އަހަންނަށް މުސްލިމުން ސިފަކުރެވުނީ ޓެރަރިސްޓުންގެ ގޮތުގައެވެ. ނަމަވެސް ﷲގެ ރަޙުމަތުން އެހުރިހާ ކަމެއް މިހާރު ބަދަލު ވެއްޖެއެވެ. މިހާރު، އަހަންނަކީ މުސްލިމެކޭ ބުނަން އަހަރެން ފަޚުރުވެރިވެއެވެ. މީސްތަކުން ކިތަންމެ ރުޅިއަޔަސް އަހަރެން އިސްލާމީ ޙިޖާބުން ނިވާވާކަށް ފަހެއްނުޖެހެމެވެ. އަހަންނަކީ ފަޚުރުވެރި މުސްލިމެވެ.\nލޮބުވެތި އަޚުންނާއި އުޚްތުންނޭ. ހަމަކަށަވަރުން ﷲ ޞުބުޙާނަހޫ ވަތަޢާލާ ތެދުމަގު ދައްކަވައިފި މީހަކު މަގުފުރައްދާނޭ ފަރާތެއް ނުވެއެވެ. އަދި އެއިލާހު މަގުފުރައްދައިފި މީހަކަށް ތެދުމަގުދައްކާނޭ ފަރާތެއްވެސް ނުވެއެވެ. ކަންއޮތީ މިހެންނަމަވެސް ﷲ، ތެދުމަގު ދައްކަވާނީ އެކަމުގެ ޞަލާޙިއްޔަތު ހުރި މީހާކަށެވެ. ޙައްޤު ހޯދުމަށްޓަކައި އިޚްލާޞްތެރިކަމާއެކު މަސައްކަތް ކޮށްގެން މެނުވީ އެޞަލާޙިއްޔަތުކަމެއް ނުލިބޭނެއެވެ. ނިކަން ވިސްނައިބަލާށެވެ. އިސްވެނިމިގެން އެދިޔައީ، މަޝްހޫރު މޮޑަލެއް އިސްލާމް ވިގޮތުގެވާހަކައެވެ. އެފަދަމީހަކު އިސްލާމްވެދާނެކަމަށް ހީކުރާނީ ކާކުތޯއެވެ. އޭނާ ޙައްޤު ހޯދުމަށް ފެށިދަތުރުގައި އެވަނީ އިސްލާމްދީނުގެ ޙިދާޔަތާހަމައަށް ވާޞިލުވެފައެވެ. އެއާއެކު އިސްލާމީ ދިރިއުޅުމަކަށް އޭނާގެ މުޅި ދިރިއުޅުން ބަދަލުކޮށްފިއެވެ. އަޅުގަނޑުމެން ސައްތައިން ސައްތަ މުސްލިމުންގެ ތެރެއިން ފެންނަނީ މީގެ ދިމާއިނދިކޮޅެވެ. ދިވެހިންމީ، އިސްލާމީ ވެއްޓަކަށް އުފަންވެ، މުސްލިމުންގެ ގޮތުގައި އުޅެބޮޑުވަމުންދާ ބައެކެވެ. ނަމަވެސް މިއަގުބޮޑު ނިޢުމަތް ހަނދާންނައްތާލައި، އަޅުގަނޑުމެންގެ ތެރޭގައި ލާދީނިއްޔަތުދަނީ ވަރަށްބާރަށް ފެތުރެމުންނެވެ. ޙައްޤުން އެއްކިބާވެ، ބިރަކާނުލާ މަޖާކުރުމަށް އަޅުގަނޑުމެން އަމާޒުހިފާފައިވާއިރު، އާޚިރަތެއް، ސުވަރުގެއެއް، ނަރަކައެއް ވާކަމެއް ހަނދާނެއްނެތެވެ. މިފަދަވާހަކަތަކުން ޢިބްރަތް ޙާޞިލުކޮށް ނަފްފު އިޞްލާޙުކުރަންވީ ވަގުތު އަދިވެސް ނާދޭތޯއެވެ؟ ކާމިޔާބާއި ފަލާޙުގެ މަގަކީ އެއީކަން ޔަޤީނެވެ.\nMaasha ALLAH . JazakALLAH khayr\nV Iburaitheri haadhisaaeh.\nMifadha gina liyunthah liyumuge heyo thaufeeq Muthee ah Allaah minvarukurahvvaashi kurahvvavaa. Aameen


އަޑުފޮށި ދުޅަވުން - ވިކިޕީޑިއާ\nއަޑުފޮށި ދުޅަވުން (އިނގިރޭސި ބަހުން: Laryngitis)އަކީ މެކޭނިކަލް ނުވަތަ ކެމިކަލް މާއްދާއެއްގެ ސަބަބުން އަޑުފޮށި ހިލިގަނެ، ހަލާކުވުން، ނުވަތަ ބެކްޓީރިޔާ ގެ ސަބަބުން އަޑުފޮށީގައި އިންފެކްޝަން އަށަގަނެ އަޑު ފޮށި ހަލާކުވުމެވެ. އަޑުފޮށި ދުޅަވުން ބެހިފައިވާ ވައްތަރުތަކުގެ ތެރޭގައި، ސާދާ އަޑުފޮށި ދުޅަވުން، ކަރުފޮޅުގެ ސަބަބުން އަޑުފޮށި ދުޅަވުން، ކެއްސުން ބަލި ގެ ސަބަބުން އަޑުފޮށި ދުޅަވުން، އަދި ސިފިލިސްގެ ސަބަބުން އަޑުފޮށި ދުޅަވުން އެވެ.\nސާދާ އަޑުފޮށި ދުޅަވުން ޖެހެނީ އަރިދަފުސް ރޯގާ ފަދަ އާދައިގެ ކުދި ބަލިތަކުގެ ސަބަބުންނެވެ. ކްލޮރިން ގޭސް، ސްޓީމް، އަދި ސަލްފަރ ޑައިއޮކްސައިޑް ގެ ސަބަބުން ވެސް އަޑުފޮށި ދުޅަވުން ނުރައްކާތެރި ދަރަޖައަކަށް ޖެހެއެވެ. މައިގަނޑު ގޮތެއްގައި އަޑުފޮށީގައި އިންފެކްޝަން އާލާވަނީ އަޑުފޮށީގެ ވަށައިގެން ލެވިފައިވާ ތެތްދުލިފަށުގައެވެ. އެގޮތުން މިބުނި ތެތްދުލިފަށް ދުޅަވެ، އޭގެތެރޭގައި ލޭޖަމާވާގޮތް ވެއެވެ. އަދި އެއިން ބޯ ދަވަ ދޫކުރަން ފަށައެވެ.\nދާއިމީ ގޮތެއްގައި އަޑުފޮށި ދުޅަވުން ކުރިމަތި ވެދާނެ ކަންތައްތަކުގެ ތެރޭގައި، މާގިނައިން ދުންފަތުގެ އިސްތިއުމާލު ކުރުން، މާގިނައިން ބަނގުއާވި ބުއިން، އަދި މާގިނައިން އަޑުފޮށި ބޭނުންކުރަން ޖެހުން ހިމެނެއެވެ. މިސާލަކަށް ސުކޫލްތަކުގައި ކިޔަވާދޭ މުދައްރިސުން ފަދަ މީހުންނަށް އަޑުފޮށި ދުޅަވުން ފަދަ މައްސަލަ ތައް ދިމާވާކަން ފާހަގަ ކުރެވެއެވެ.\nކެއްސުން ބަލި ގެ ސަބަބުން އަޑުފޮށި ހަލާކުވަނީ ކެއްސުން ބަލީގެ އަސަރު ސާނަވީ އިންފެކްޝަން އެއްގެ ގޮތުގައި އަޑުފޮއްޓަށް ފޯރުމުންނެވެ. މިގޮތަށް ކެއްސުން ބަލީގެ އަސަރު އަޑުފޮއްޓަށް ފޯރުމުން އަޑުފޮށީގައި ކެއްސުން ބައްޔާއި ގުޅިގެން އުފެދޭ ކަހަލަ ނޮޑިއުލް އެއް އުފެދި ބޮޑުވެއެވެ. އަދި އަޑުފޮށީގެ ސަތަހައިގެ ފާރުގަނޑެއް އުފެދެއެވެ. ސިފިލިސް ޖެހި ބަލީގައި ގިނަދުވަސްވުމުން އަޑުފޮށި ދުޅަވުން ކުރިމަތިވާގޮތް ވެއެވެ. އަދި މިކަމާއި ގުޅިގެން ދާއިމީ ގޮތެއްގައި އަޑު ކުރަކިވުން ކުރިމަތި ވެގެން ދެއެވެ.\nLast edited on2ސެޕްޓެމްބަރު 2016, at 13:48\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ2ސެޕްޓެމްބަރު 2016، 13:48 ގައެވެ.


Midhiya mahu Import aai Export mahchah! - vNews.mv\nމިދިޔަ މަހު އިންޕޯޓާއި، އެކްސްޕޯޓު މައްޗަށް!\nމަރްޔަމް ލީން 19 November 2019, 10:00\nމިދިޔަ އޮކްޓޯބަރު މަހު ރާއްޖެ އަށް އިމްޕޯޓް ކުރި މުދަލާއި އެކްސްޕޯޓް ކުރި މުދަލުގެ ނިސްބަތް މިދިޔަ އަހަރުގެ މިމުއްދަތާއި އަޅާބަލާއިރު، އިތުރުވެފައިވާކަމަށް ކަސްޓަމްސްއިން ބުނެފިއެވެ.\nކަސްޓަމްސްއިން އާންމުކޮށްފައިވާ ތަފާސް ހިސާބުތަކުން ދައްކާގޮތުގައި މިދިޔަ އޮކްޓޯބަރުމަހު ރާއްޖެއިން އެކްސްޕޯޓް ކުރެވުނު މުދަލުގެ އަގު 16 އިންސައްތަ ވަނީ އިތުރުވެފައެވެ. އަދި އިމްޕޯޓް ކުރި މުދަލުގެ އަގު ވަނީ މިދިޔަ އަހަރުގެ މި މުއްދަތާ އަޅާބަލާއިރު 10 އިންސައްތަ އިތުރުވެފަ އެވެ.\nއެގޮތުން، މިދިޔަ އޮކްޓޯބަރު މަހު 3.8 ބިލިއަން ރުފިޔާގެ މުދާ އިމްޕޯޓްކޮށްފައި ވާއިރު، މިދިޔަ އަހަރުގެ އޮކްޓޯބަރު މަހު އިމްޕޯޓްކޮށްފައި ވަނީ 4.2 ބިލިއަން ރުފިޔާގެ މުދަލެވެ. އޮކްޓޫބަރު މަހު ރާއްޖޭން ބޭރަށް އެކްސްޕޯޓުކުރި މުދަލުގެ އެފްއޯބީ އަގު، މިދިޔަ އަހަރުގެ އެ މުއްދަތާ އަޅާބަލާ އިރު 16 އިންސައްތަ އިތުރުވެފައިވާއިރު، މި އަހަރުގެ އޮކްޓޫބަރު މަހު 298 މިލިއަން ރުފިޔާގެ މުދާ ރާއްޖެއިން އެކްސްޕޯޓުކޮށްފައިވާ އިރު، މިދިޔަ އަހަރުގެ އެ މުއްދަތުގައި އެކްސްޕޯޓު ކޮށްފައި ވަނީ 257 މިލިއަން ރުފިޔާގެ މުދަލެވެ.\nފާއިތުވިމަހު ރާއްޖެއަށް އެންމެ ގިނައިން މުދާ އެތެރެކޮށްފައި ވަނީ ޔޫއޭއީ، ޗައިނާ އަދި ސިންގަޕޫރުންނެވެ. ޗައިނާ އިން 744 މިލިއަން ރުފިޔާގެ މުދާ އެތެރެކޮށްފައި ވާއިރު، ޔޫއޭއީ އިން 743 މިލިއަން ، އަދި ސިންގަޕޫރުން 557 މިލިއަން ރުފިޔާގެ މުދާ ނިމިދިޔަ އޮކްޓޯބަރު މަހު ވަނީ އެތެރެކޮށްފަ އެވެ.\nއޮކްޓޫބަރު މަހު އިމްޕޯޓް އަދި އެކްސްޕޯޓް ކުރި މިންވަރު އިތުރުވުމުގެ ސަބަބުން އެ މުއްދަތުގައި އިމްޕޯޓް އެކްސްޕޯޓުން ދައުލަތަށް ލިބުނު އާމްދަނީ ވެސް އިތުރުވެފައިވާކަމައް ކަސްޓަމްސްގެ ތަފާސްހިސާބުތަކުން ދައްކައެވެ.\nނަމަވެސް، އެއީ 0.37 އިންސައްތައިގެ ކުރިއެރުމެކެވެ. މި އަހަރުގެ އޮކްޓޫބަރު މަހު އިމްޕޯޓް އަދި އެކްސްޕޯޓުން ދައުލަތަށް 288 މިލިއަން ރުފިޔާގެ އާމްދަނީއެއް ލިބިފައިވާ އިރު، މިދިޔަ އަހަރުގެ އޮކްޓޫބަރު މަހު ލިބުނީ 287 މިލިއަން ރުފިޔާގެ އާމްދަނީއެކެވެ.


2009 ވަނަ އަހަރުގެ ބައިނަލްއަޤްވާމީ އަންހެނުންގެ ދުވަހުގެ މުނާސަބަތުގައި ބޭއްވެވި ރަސްމީ ޖަލްސާގައި ރައީސުލްޖުމްހޫރިއްޔާ މުޙަންމަދު ނަޝީދު\_r\_nދެއްކެވި ވާހަކަފުޅު\_r\_n - The President's Office\n2009 ވަނަ އަހަރުގެ ބައިނަލްއަޤްވާމީ އަންހެނުންގެ ދުވަހުގެ މުނާސަބަތުގައި ބޭއްވެވި ރަސްމީ ޖަލްސާގައި ރައީސުލްޖުމްހޫރިއްޔާ މުޙަންމަދު ނަޝީދު\n7 މާރިޗު 2009، ރިފަރެންސް: PRO/RMN/2009/66\nވަޑައިގެން ތިއްބެވި އެންމެ ބޭފުޅުން.\nއަޅުގަނޑަށް ހީވަނީ ދިހަ މިލިޔަން ރުފިޔާއަކީ، ހަމަ ޙަޤީޤަތުގައިވެސް އެކަށީގެންވާ ޢަދަދެއްހެން. އަދި ރަޝީދު އިތުރަށް ބޮޑުކޮށްދެއްވަންޏާ، ހައްތަހާ އަޅުގަނޑަށް މިފެންނަނީ، މިދަނީ ރަނގަޅުވަމުންނޭ.\nމި ސަރުކާރުގެ އަންހެނުންނާ ގުޅޭ ވަރަށް ސާފު ސިޔާސަތެއް އޮވޭ. އަދި އެ ސިޔާސަތަކީ، އަޅުގަނޑުމެން ސަރުކާރު އެކުލަވާލުމުގެ ކުރީގައި، ސަރުކާރެއް އުފެއްދުމުގެ ކުރީގައި، ކުރިއަށް ރައްޔިތުންނަށް ހާމަކޮށްދީ، މަޢްލޫމާތު ފޯރުކޮށްދީ، މިއީއޭ އަޅުގަނޑުމެން އުފައްދާ ސަރުކާރެއްގެ އަންހެނުންގެ ސިޔާސަތަކަށްވާނީ، އެހެން ބުނެ ކަނޑައަޅާފައިވާ ސިޔާސަތެއް. އޭގައި މިވަނީ، އަންހެނުންނަކީ އަންހެނަކަށްވީތީ ވަކި ޚާއްޞަ ތަފާތުތަކެއް ބޭނުން ކަމަށް ސަރުކާރުން ދެކި، ދެން ސަރުކާރުގައިވާ އެހެން ހުރިހާ ސިޔާސަތެއް ތަރުތީބު ކުރުން. މި ސަރުކާރުގެ އަންހެނުންނާ ގުޅޭ ސިޔާސަތަކީ، އަންހެނަކަށްވީތީވެ، ވަކި ޚާއްޞަ ކަންތައްތަކެއް ބޭނުންކަމަށް އަޅުގަނޑުމެން ދެކި، ދެން ސަރުކާރުގައިވާ އެހެން ހުރިހާ ސިޔާސަތެއް އެމަގަށް ތަރުތީބު ކުރުން.\nއަޅުގަނޑުމެން ކުރިއަށް މިގެންދަނީ މިދެންނެވި ސިޔާސަތު. އަޅުގަނޑުމެންގެ މި ސަރުކާރަކު ނުހިމެނޭ އަންހެނުންނާބެހޭ ޚާއްޞަ މިނިސްޓްރީއެއް. ނުހިމެނެނީ މިދެންނެވި ސަބަބަށްޓަކައި. އަޅުގަނޑުމެންގެ ނަޒަރުގައި ހުރިހާ މިނިސްޓްރީއަކީވެސް، އަންހެނުންގެ މިނިސްޓްރީ. އަންހެނުންނާބެހޭ މިނިސްޓްރީ. އަޅުގަނޑުމެންގެ ނަޒަރުގައި އަންހެނަކަށްވީތީވެ، ވަކި ޚާއްޞަ ކަންތައްތަކެއް އެބަ ފަހިކޮށްދޭންޖެހޭ. އެކަން ފަހިކޮށްދޭންޖެހެނީ ހުރިހާ މިނިސްޓްރީއެއްގައި.\nޙަޤީޤަތުގައި ސަރުކާރު ހިނގާ ގޮތަށް އަޅުގަނޑުމެން ބަލައިލައިފިނަމަ، ނުވަތަ އެއްވެސް ސަރުކާރެއް ހިނގާ ގޮތަށް ބަލައިލައިފިނަމަ، އަންހެނުންނާ ގުޅޭ މިނިސްޓްރީއެއް ހުރުމުން، އޭގެ ސަބަބުން އަޅުގަނޑުގެ ނަޒަރުގައި އަޅުގަނޑަކަށެއް ނުވިސްނޭ، އެއީ މުޅި ސަރުކާރުގެ ހުރިހާ މިނިސްޓްރީއަކާބެހޭ މިނިސްޓްރީއަކަށް ނުވާނަމަ، އެމިނިސްޓްރީގެ މާބޮޑު ދައުރެއް. އެހެންވީމާ، އަޅުގަނޑުމެން ސިޔާސަތު އެކުލަވާލަމުން އައިއިރުގައި، އަޅުގަނޑުމެން ދުށީ ވަކި ޚާއްޞަ މިނިސްޓްރީއެއް ހުރުމަށްވުރެ މުހިންމީ، ހުރިހާ މިނިސްޓްރީއެއްގެވެސް މަސައްކަތް ކުރާއިރުގައި އެމަސައްކަތްތައް ތަރުތީބުވެގެން، އެމިނިސްޓްރީތަކުގެ ސިޔާސަތުތައް އެކުލަވާލެވިފައި އޮންނަނީ، އަންހެނުންނަށް ކަންކަން ފަހިވާގޮތަށް އޮންނަ ސިޔާސަތުތަކެއްގެ ގޮތުގައި ކަމަށް ހެދުން ކަމަށް.\nއެގޮތުން، މިއަދު އަޅުގަނޑުމެންނަށް މިތަނުގައި ރަޝީދު ހުޅުއްވައިދެއްވައިފި، މިސާލަކަށް އަންހެނުންގެ ތަރައްޤީއަށް މަސައްކަތް ކުރާނެ ފަންޑެއް. ރަޝީދު ވިދާޅުވެދެއްވައިފި، އެ ފަންޑުގެ ބޭނުމަކީ އަންހެން ބޭފުޅުން އޮންޓަރޕްރިނިއަރޝިޕަށް ނުވަތަ ވިޔަފާރީގެ ހުނަރުގެ ތެރެއަށް ނެރުމޭ. އަދި އަންހެން ބޭފުޅުންނަށް ވިޔަފާރި ކުރެވޭނޭ މަގުތައް ފަހިކޮށްދިނުމޭ، ފުޅާކޮށްދިނުމޭ.\nޙަޤީޤަތުގައި އަޅުގަނޑުގެ ނަޒަރުގައި އަންހެނުންނާ ގުޅޭ ވަރަށް މުހިންމު ކަންތައްތަކެއް ހުރޭ. ކުނިކޮށީގައި ވަށައިގެން ފާރު ނެތިއްޖެނަމަ، އެއިން އެންމެ އުނދަގޫވަނީ އަންހެންމީހާއަށް ކަމަށް ބެލެވޭ. ހޮސްޕިޓަލްގައި ރަނގަޅު ޚިދްމަތެއް ނުދެވިއްޖެނަމަ، އެއިން އެންމެ އުނދަގޫވަނީ އަންހެންމީހާއަށް ކަމަށް އަޅުގަނޑުމެންނަށް އެބަ ބެލެވޭ. މާލޭގެ މަގުތަކުގެ އަމާންކަން ނުލިބުނީމާ، އެއިން އެންމެ އުނދަގޫވަނީ އަންހެންމީހާއަށް ކަމަށް އަޅުގަނޑުމެންނަށް ބެލެވޭ. ޙަޤީޤަތުގައި ކޮންމެ ކަމެއް ގޯހަށް ހިނގީމާ، އެންމެ ފުރަތަމަ ބުރަ އުފުލާން މިޖެހެނީ އަންހެންމީހާއަށް. އެ އަންހެން މީހާއަށް އެންމެ ފުރަތަމަ ބުރަ އުފުލަން މިޖެހެނީ، އަންހެނާ އެއީ، މުޖްތަމަޢުގައި އެމަގާމުގައި އަޅުގަނޑުގެ ނަޒަރުގައި ބަހައްޓާފައި ހުރި މީހެއްކަމުން.\nއަޅުގަނޑުމެން މިދެކޭ ދެކުމުގައި، އެއަންހެން މީހާއަށް ޚާއްޞަ ނިވާފަތްގަނޑުތަކެއް، ފުރްޞަތުތަކެއް، މަގުތަކެއް ފަހިވެގެން އެބަދާންޖެހެއޭ. ނުވަތަ އެންމެ ފުރަތަމަ ކޮންމެ ކަމެއްގައި އެންމެބޮޑު ބުރަ އުފުލަން ޖެހޭ މީހާއަކީ، އަންހެންމީހާއަށް ކޮންމެހެންވާކަށް ނުޖެހޭ. އަޅުގަނޑުމެންގެ ސިޔާސަތު އަޅުގަނޑުމެން ރާވާފައި މިވަނީ، މިދެންނެވި ވިސްނުން އަޅުގަނޑުމެންގެ ތެރޭގައި ގެންގުޅެމުން. މަދަރުސާއަށް ކުދިން ވައްދާއިރުގައި ނުވަތަ މަދަރުސާއަށް ކުދިން ބަލާދާއިރުގައިވެސް ނުވަތަ ގޯތިގެދޮރު ދޫކުރާ ލޮޓްރީ ނުވަތަ އެޝަރުޠު ހަމަވާގޮތް ކަނޑައަޅާއިރުގައިވެސް އަޅުގަނޑުމެންގެ ސިޔާސަތު، އިރާދަކުރެއްވިއްޔާ އަޅުގަނޑުމެން ހަދާނަން، އޭގައި އަންހެނުންނަށް ވަކި ޚާއްޞަ ޕޮއިންޓްތަކެއް ނުވަތަ ފަހިކަމެއް ހޯދައިދިނުމަށް. ހަމަ އަންހެނަކަށްވީތީވެ، އޭނާއަށް ޙައްޤޭ މިކަން މިހެން އޮތުމަށް.\nއަޅުގަނޑުމެންނަށް މިހެން މިދެކެވެނީ، އަޅުގަނޑުމެން އެންމެންނަށްވެސް އެބަ އެނގޭ، އަޅުގަނޑުމެންގެ އާބާދީގެ ދެބައިކުޅަ އެއްބަޔަކީ އަންހެނުންކަން. އަޅުގަނޑުމެން މިއެދޭ ތަރައްޤީ، އަޅުގަނޑުމެން މިބޭނުންވާ ބަދަލު، އަޅުގަނޑުމެންނަކަށެއް ނުގެނެވޭނެ، އަޅުގަނޑުމެންގެ އާބާދީގެ ދެބައިކުޅަ އެއްބައިމީހުން އެކަނި މަސައްކަތް ކޮށްގެންނެއް. އަޅުގަނޑުމެންނަށް އެކަން ކުރެވޭނީ، މުޅި ހުރިހާ އެންމެން ނުކުމެ މަސައްކަތް ކުރެވޭނޭ އިންތިޒާމުތަކެއް ނިޒާމުތަކެއް އަޅުގަނޑުމެންނަށް ރޭވިގެން. އެކަން އެހެން ކުރުމަށްޓަކައި އަޅުގަނޑުމެން އެބަޖެހޭ އަންހެނުންނަށް ވަކި ކަންތައްތަކެއް ފަހިކޮށްދީފައި ބަހައްޓަން.\nއަޅުގަނޑު ހަމަ ކުޑަކުޑަ ދެކަމެއް މިދަންނަވާލީ. އެއްކަމަކީ، މިސާލަކަށް، ގޯތި ދިނުމުގައި ނުވަތަ ފްލެޓް ބެހުމުގައި ޕޮއިންޓްދޭއިރުގައި އަންހެނުންނަށް ފަހިވާނެ. މިސާލަކަށް ރިޒޯޓް ދޫކުރާއިރުގައި، އޭގެ ޓެންޑަރ އިވެލުއޭޓް ކުރާއިރުގައި އަންހެނުންނަށް އިރާދަކުރެއްވިއްޔާ ފަހިވާނެ. އަޅުގަނޑުމެންގެ އުންމީދަކީ، އަޅުގަނޑުމެންގެ އަމާޒަކީ ހުރިހާ ކަމެއްގައިވެސް ސަރުކާރުގެ ވަކި ކަމެއް ނޫން. ރާނާ ކޮންޓްރެކްޓެއް ދޭއިރުގައިވެސް، އަންހެނުންނަށް އެކަމުގައި ފަހިވާންޖެހޭނެއޭ.\nޒަމާނުއްސުރެ ފަށައިގެން ރާއްޖޭގައި މަސްއޮޑިފަހަރު ރަޖިސްޓްރީ ކޮށްފައި ހުރީ އަންހެނުންގެ ނަމުގައި. ވަރަށް ދާދި ފަހާ ޖެހެންދެންވެސް ރާއްޖޭގެ ގިނަ އޮޑިފަހަރު ރަޖިސްޓްރީ ކޮށްފައި ހުންނާނީ، އަންހެނުންގެ ނަމުގައި. ޙަޤީޤަތުގައި ވިޔަފާރީގެ ވަރަށްބޮޑު ދައުރެއް، ރޯލެއް އަންހެން ބޭފުޅުން އަދާކުރައްވަމުން ވަރަށްފަހާ ޖެހެންދެންވެސް ރާއްޖޭގައި އައި. އަދި މިހާރުވެސް އަޅުގަނޑު ދަންނަވާނީ، ވަރަށް ފުރިހަމަ ދައުރެއް އަންހެން ބޭފުޅުން ގެންދަވަނީ އަދާކުރައްވަމުންނޭ.\nއަންހެނުންގެ ތަރައްޤީގައި އަންހެނުން ކުރިއަށް އަރަމުން އަންނަތަން އަޅުގަނޑުމެންނަށް ކިތަންމެ ދިމާއަކުން ފެންނަމުން އެބައާދޭ. އެހެންނަމަވެސް، އަންހެނުންނަށް ގޯނާނުކުރުމާއި، އަންހެނުންނަށް އިހާނާތްތެރިކޮށް ނުހިތުމާއި، އަންހެނުންނަށް ބަދަލު ހޯދައިދިނުމާއި، އަންހެނުންނަށް އަޅާލުމާއި، މިކަންކަން އަޅުގަނޑުމެން އެދޭ މިންވަރަކަށް އަދިވެސް ރާއްޖޭގައި ތަޢާރުފުވެފައެއް ނެތް. ހަމަޖެހިފައެއްވެސް ނެތް. އަޅުގަނޑުމެން ވަރަށް ބޮޑަށް އެދޭނެ، އަޅުގަނޑުމެންނެއް ހަމަގައިމުވެސް މި ސަރުކާރަކުން އަންހެނުންނަށް ގޯނާކުރުން އެއީ އަޅުގަނޑުމެން ހަޖަމު ކުރާނެ ކަމެއް ނޫން. ގަބޫލުފުޅު ކުރައްވާ. ދެވެން އޮތް އެންމެބޮޑު އަދަބެއް، ޝަރީޢަތުން ދެވެން އޮތް އެންމެބޮޑު އަދަބެއް ހޯދައިދިނުމަކީ، މި ސަރުކާރުގެ ފަރާތުން އިރާދަކުރެއްވިއްޔާ އަންހެނުންނަށް ކޮށްދޭނެ ކަމެއް.\nއަޅުގަނޑުމެންނަށް އެބޭފުޅުންނަށް މިހާރު ޤާނޫނުއަސާސީ އެބަ ޖާގަދޭ، ޤާނޫނީ އެހީ، އަންހެން ބޭފުޅުންނަށްވެސް އަދި ފިރިހެން ބޭފުޅުންނަށްވެސް ހޯދައިދިނުމަށް. ހަމަ މީގައިވެސް ޤާނޫނީ އެހީ ސަރުކާރުން ރައްދުކޮށްދިނުމުގައި އަޅުގަނޑުމެންނަށް ބޮޑު އިސްކަމެއް، އަންހެނުންނަށާއި ކުޑަކުދިންނަށް ދެވިދާނެ. އެހެންވީމާ، އެކަމުގައިވެސް އަޅުގަނޑު އެދެން. އަންހެނުން މިހާރަށްވުރެ ބޮޑަށް އިސްނަންގަވައިގެން، ކުރިއަށް ނުކުންނަވަން. ނުކުންނަވައި ތިޔަބޭފުޅުންގެ ޙައްޤުތައްވެސް ތިޔަބޭފުޅުން ހޯއްދަވަން. އަދި ތިޔަބޭފުޅުންވެސް ހިޔަނީގައި ފަރުދާވެގެން ނުތިއްބަވަން. ނުކުންނަވައި ތިޔަބޭފުޅުންގެ ކަންކަމާ ތިޔަބޭފުޅުންވެސް ޙަވާލުވެވަޑައިގަތުމަށް.\nއަޅުގަނޑު މިދިޔަ ހަތަރު އަހަރު ދުވަހުގެ ތެރޭގައި، ރާއްޖޭގެ ހުރިހާ ރަށަކަށް ކިތަންމެ ފަހަރަކު ގޮސްފީމު. އަދި ވަރަށް އުފަލާއެކީގައި ދަންނަވަން. މިއަދު އެކިރަށްރަށުގެ އަންހެނުންގެ ކޮމިޓީތަކުގެ ބޭފުޅުން، އެކޮމިޓީތަކުގެ އިނާމުތަކާ ޙަވާލުވެވަޑައިގެންނެވިއިރުގައި، ގިނަބޭފުޅުންނަކީ އެހެނިހެން ގޮތްގޮތުވެސް އަޅުގަނޑުމެންނާ ދިމާވެފައިވާ ބޭފުޅުން. އަޅުގަނޑުމެންނަށް ފެނުނު، ފަހާފޮށީގެ ވަރަށް ގިނަ ޕްރޮގްރާމްތަކާއި، މާޖެހުމުގެ ކަންކަމާއި، ޖަރީ ޖެހުމުގެ ކަންކަމާ، މިނޫންވެސް މިބާވަތުގެ އަންހެނުންގެ ކަންކަން ކަމަށް އަޅުގަނޑުމެންގެ ހިތްތަކުގައި ވަކިގޮތަކަށް ތަޞައްވުރު ކުރެވިގެން، އެ އަންހެނުންގެ ތެރޭގައި އެކަންކަން ކުރިއެރުވުމަށް ވަރަށް ބޮޑެތި މަސައްކަތްތަކެއް ކޮށްފައި ހުރި.\nއަޅުގަނޑު ނުދަންނަވަން. އެކަންކަމުން މުޅިން ނާކާމިޔާބުވީ ކަމަކަށް. ވަރަށްގިނަ ރަށްރަށުގައި 20 ފަހާފޮށި ދިނިއްޔާ މިހާރު ފަހާފޮށްޓެއްވަރު އެބަހުރޭ. އަދި ކޮންމެވެސްވަރަކަށް ފަހާވެސް އެބައުޅޭ. އެހެންވީމާ، ދޫކުރެވުނު ހާހެއްހާ ފަހާފޮށީގެ ތެރެއިން މިއަދު ވިއްސަކަށް ފޮށި ނުވަތަ ދިހަވަރަކަށް ފޮށި މަސައްކަތްކުރާކަމީވެސް، އަޅުގަނޑުގެ ނަޒަރުގައި ވަރަށްބޮޑު ކާމިޔާބީއެއް.\nއެހެންނަމަވެސް، ދަންނަވަން މިއުޅޭ ވާހަކައަކީ، ރާއްޖޭގެ އަންހެނުންގެ ދައުރަކީ، މާޖެހުމާއި، ކެއްކުމާއި، ޖަރީކުރުމާއި، ފެހުމާ، މިއީއަކީއެއް ނޫނޭ. ރާއްޖޭގައި މިވަގުތު ހުރި ރިޒޯޓުތަކުގައި މަސައްކަތްކުރާ އެންމެ ތަޖުރިބާކާރު އެންމެ ފަންނީ އަދި އެންމެ ޑެލިވަރ ކުރާ ކަމަށް، އެ ރިޒޯޓްގެ އޯނަރުން ދެކޭ އެއް އިންޖިނޭރަކީ އަންހެނެއް. އަދި މިވަގުތު އަޅުގަނޑުމެންނަށް ވަރަށް ފަޚްރުވެރިކަމާއެކީގައި ބުނަން ކެރިދާނެ، އެއަރ ޓެކްސީގައި އަންހެން ބޭފުޅަކު ކެޕްޓަނެއްގެ ގޮތުގައި އެބަ މަސައްކަތް ކުރައްވައޭ. އަޅުގަނޑަކަށް ހަމަ އެއްގޮތަކަށްވެސް ނުވިސްނޭ، އަޅުގަނޑުމެން ވަކިން އަންހެނުންގެ ދައުރަކީ މިއީއޭ، އަންހެނުންގެ ރޯލަކީ ނުވަތަ އަންހެނުން ކުރަންވީ ވަކިމިބާވަތެއްގެ ކަންކަން ކަމަށް ބުނެ، ހަމައެކަނި އެދިމާއަށް އަންހެނުން ލެނބުން، ނުވަތަ އަންހެނުން އެދިމާއަށް މިޞްރާބު ކުރުވުން އެއީއަކީއެއް އަޅުގަނޑަކަށް ހަމަގައިމުވެސް ނުފެނޭ، މިއީ އަންހެނުން ކުރިއެރުވުމުގައި އަޅުގަނޑުމެންނަށް ޢަމަލު ކުރެވެން އޮތް އެންމެ ރަނގަޅު ގޮތް ކަމަކަށް. އަޅުގަނޑުގެ ނަޒަރުގައި، އަންހެނުންނަށް ހުރިހާ ދާއިރާއެއްގައި، ކަންކަމުގެ މަގު އެބަ ފަހިކޮށްދޭންޖެހޭ.\nއެހެންވީމާ، އަޅުގަނޑުމެން އިރާދަކުރެއްވިއްޔާ މަސައްކަތް ކުރަމުންދާނީ، ހުރިހާ ދާއިރާއެއްގައިވެސް އަންހެނުންނަށް ކަންކަން ފަހިކޮށްދެމުން ގެންދިޔުމަށް. ދެން އޭގެތެރޭގައި އަޅުގަނޑު ޢައްޔަންކުރާ ސިޔާސީ މަގާމުތަކުގައި އަންހެން ބޭފުޅުން ތިއްބެވުން އެއީވެސް، އަޅުގަނޑުމެން ހިތްހަމަޖެހޭމިންވަރަށް އެކަން ނުވިނަމަވެސް، އެކަން ކުރަމުން ގެންދެވޭތޯ އަޅުގަނޑުވެސް އެބަ ބަލަން. އެހެން ނަމަވެސް، އަޅުގަނޑުމެން އެދެން. އެއަށްވުރެ މާގިނަ އަންހެނުން އަޅުގަނޑުމެން ސްކްރީން ކޮށްލައި، ނުވަތަ ބަލާލާ ކޮންމެފަހަރަކު އަޅުގަނޑުމެންނަށް އަޅައިގަންނަ ގޮތުގައި ތިއްބެވުން. އަންހެނުންނަށް ކަންކަމުގައި ދިއްވެ ނުވަތަ ނުކުންނަވައި އަޅައިގަންނަ ގޮތަށް ތިއްބެވީމާ، އަޅުގަނޑުގެ ނަޒަރުގައި ދެނެއް އުނދަގޫވެގެނެއް ނުދާނެ، އެކިއެކި ސިޔާސީ މަގާމުތަކަށް އަންހެނުން ގެނައުމަށްވެސް. އަދި އެމަގާމުތައް ފުރުވުމަކަށްވެސް.\nއަޅުގަނޑުމެންނާއެކުގައި މިއަދު ޖަލްސާގައި ބައިވެރިވެވަޑައިގަންނަވާ، ރާއްޖޭގައި މިފަހަކަށްއައިސް އެންމެ ގިނަ ދުވަހު ސިޔާސީ މަގާމުތައް ފުރުއްވާފައި ހުންނެވި އެއް އަންހެން ބޭފުޅާ، އަނީސާ އަޙްމަދު. އަޅުގަނޑު އެބޭފުޅާއަށް މަރްޙަބާ ދަންނަވަން. އަނީސާއަކީ، ޒަމާނުއްސުރެ ފަށައިގެން ރާއްޖޭގެ އެކިއެކި ހިންގުމުގައާއި އަދި ވެރިކަމުގެ އެކިއެކި ކަންކަމުގައި ބައިވެރިވެވަޑައިގެންނެވި ބޭފުޅެއް. އަޅުގަނޑު މުލީއާގެއަށް ބަދަލުވުމުން، މުލީއާގޭގެ ވަރަށް ކުރީގެ މިދައުރުގެ އެންމެ ކުރީގެ ފޮޓޯތައް އަޅުގަނޑު ބަލައިލިއިރުގައި، ހަމަ އެންމެ އުޖާލާކޮށް އަޅުގަނޑުމެންނަށް ފެންނަމުންދިޔަ އެއްބޭފުޅަކީ އަނީސާ. އަންހެނުންނަށްޓަކައި އަދި އަންހެނުންގެ ނަމުގައި އަނީސާ ކުރައްވާފައި ހުރި މަސައްކަތަށް އަޅުގަނޑުވެސް ނުހަނު ޝުކުރު އަދާކޮށް މަރްޙަބާ ދަންނަވަން.\nދަރިން ބެލުމުގެ ނަމުގައި އަންހެންމީހާ ގޭގައި ބައިންދާފައި، އަދި ގޭގައި ހުންނަން ޙުއްޖަތު ދެއްކުން އެއީކީއެއް މިއަދު އަޅުގަނޑުމެންނަކަށް ކުރެވެން އޮތް ކަމެއް ނޫން. ހަމަ ދަރިން ބެލުމުގެ ނަމުގައި ފިރިހެން ބޭފުޅަކުވެސް ގޭގައި ހުންނެވުން އޭގައި ގޯހެއް ނޫން. ކޮންމެހެނެއް އެކަމަށްޓަކައޭ އަޅުގަނޑުމެން ބުނެ، އެއީ ޢުޒުރަކަށް ހަދައިގެން އަންހެން ބޭފުޅުން ގޭގައި ތިއްބެވުން އެއީކީއެއް އަޅުގަނޑުގެ ނަޒަރުގައި މިއަދު އަޅުގަނޑުމެންނަށް ކުރެވެން އޮތް ކަމެއް ނޫން. އަޅުގަނޑުމެންނަށް އަބަދުވެސް ފެންނަނީ، މަދަރުސާތަކުންވެސް ޙަޤީޤަތުގައި ކިޔެވުމުގައިވެސް އަދި ހުނަރެއް ދަސްކުރުމުގައިވެސް ފިރިހެނުންނަށްވުރެ އަންހެނުން ކުރިއަށްއަރާތަން ކިރިޔާވެސް ފުރްޞަތެއްވެސް ލިބިއްޖިއްޔާ.\nއަޅުގަނޑުމެންނާ އެކީގައި މަދަރުސާގައި އުޅުއްވި ގިނަ އަންހެން ބޭފުޅުންނަކީ، ވަރަށް ހުނަރުވެރި އަދި ވަރަށް ކުޅަދާނަ އަދި ކަންކަމުގައި ޤާބިލުކަމާއެކީގައި ބައިވެރިވެވަޑައިގެން ނަތީޖާ ނެރުއްވޭނެ ބޭފުޅުން. އެހެންވީމާ، އެބޭފުޅުން ގޭގައި ބައިތިއްބައިގެން، އަޅުގަނޑުމެންނަށް ރާއްޖޭގެ ތަރައްޤީގެ މަސައްކަތް ކުރެވޭނެ ކަމަކަށް އަޅުގަނޑު ނުދެކެން. އެއީ މިކަން ކުރެވިދާނެ ގޮތް ކަމަށް އަޅުގަނޑުމެން އެކަކުވެސް ދެކިއްޖެނަމަ، އަޅުގަނޑުމެން މި އުންމީދުކުރާ އަނެއް ދިވެހިރާއްޖެ ނުވަތަ އަޅުގަނޑުމެން މި އުންމީދުކުރާ ތަރައްޤީވެފައިވާ ދިވެހިރާއްޖެއެއް އަޅުގަނޑުމެންނަކަށެއް ނުލިބޭނެ.\nއަޅުގަނޑު ހުރިހާ ބޭފުޅުންނަށްވެސް، ޚާއްޞަކޮށް ފިރިހެން ބޭފުޅުންނަށް ދަންނަވަން. އަންހެން ބޭފުޅާ، އަންހެނުން ފިއްތުމާއި، އެއްކައިރި ކުރުމާއި، ބާކީ ކުރުމާއި، ހުރަސް އެޅުމާއި، މިބާވަތުގެ ނޭއްގާނީ ކަންކަމުން ދުރުވެވަޑައިގަތުމަށް. އަޅުގަނޑުމެންނަށް ހަމަ ފައިދާއެއް ނޫން ކަމެއް ނުލިބޭނެ އަންހެނުން ނުކުންނަވައި ކަންކަމުގައި އުޅުއްވީމާ. އެއިން ފިރިހެންމީހާއަށްވެސް އަދި މުޅި ޤައުމަށްވެސް ލިބޭނެ ފައިދާ މާބޮޑު. އާމްދަނީވެސް އިތުރުވެގެންދާނެ.\nއަޅުގަނޑުގެ ނަޒަރުގައި ޙަޤީޤަތުގައި ދަރިންނަށް ދައްކައިދޭންވީ ފިލާވަޅަކީ، މަންމައާއި ބައްޕައާވެސް ހެނދުނާ ހޭލައިގެން އޮފީހަށްދާ މަންޒަރު. ގޭގައި ތިބޭ މަންޒަރެއް ނޫން. އެކުދިންވެސް ބޮޑެތިވެގެންދާންވީ އޮފީހަށް. މަންމަވެސް ހެނދުނު ހޭލައިގެން އޮފީހަށްދާ މަންޒަރު ދަރިފުޅަށް ފެނުން، އެއީ އަޅުގަނޑުގެ ނަޒަރުގައި ދަރިން ރަނގަޅަށް ބޮޑެތި ކުރުމަކީ. ދެން ދަރިން އެކަނިވެސް ގޭގައި ތިބޭނެ. ތިބޭއިރުގައި އަދި ބޭރު މީހުންވެސް ދަރިން ބަލާނެ. އެހެންނަމަވެސް، ކުދިން، އަންހެން މީހާ ނުކުމެގޮސް ބޭރުގައި އެބަ ގަދައަޅާ މަސައްކަތް ކުރަންޖެހެއޭ. ނުކޮށެއް އަޅުގަނޑުމެން މިބޭނުންވާ ތަރައްޤީ، އަޅުގަނޑުމެންނަކަށެއް ނުހޯދޭނެ. އެހެންވީމާ، އަޅުގަނޑެއް ހަމަ އެއްވެސް ޙާލެއްގައެއް ނުދެކެން، ދަރިން ބެލުމުގެ ނަމުގައި، އެ ޙުއްޖަތުގައި އަންހެންމީހާ ގޭގައި ބޭންދުމުގެ ވިސްނުން އެއީ އަޅުގަނޑުމެންނަށް ގެންގުޅެވެން އޮތް ވިސްނުމެއް ނޫން. ދެން އެއާ ވިދިގެން ނުކުންނަ މައްސަލަތައް ހުންނަ ކަމަށް ވެދާނެ. އަދި ހުރެވެސްދާނެ. އެހެންނަމަވެސް، އަންހެން ބޭފުޅުން ނުނުކުންނެވީމާ، ދިމާވާ މައްސަލަ އަޅުގަނޑުގެ ނަޒަރުގައި މާބޮޑު. އަޅުގަނޑުމެން މިއެދޭ ތަރައްޤީ އަޅުގަނޑުމެންނަށް ނުލިބެނީ.\nމިވަގުތު ރާއްޖޭގެ ރައްޔިތުންގެ މަޖިލީހުގައި ތިއްބަވަނީ، ދެ އަންހެން ބޭފުޅުން. އެއިން އެއްބޭފުޅަކީ، މަޖިލީހުގެ ޢިއްޒަތްތެރި ނާއިބު ރައީސް އަނީސާ އަޙްމަދު. އަނެއް ބޭފުޅަކީ، އެމް.ޑީ.ޕީ.ގެ ޗެއަރޕަރސަން މާރިޔާ އަޙްމަދުދީދީ. ދެން އަޅުގަނޑު ދަންނަވާނީ، ރާއްޖޭގައި އޮތް އެންމެ ބޮޑު ސިޔާސީ ޕާޓީގެ އެންމެ ބާރުވެރި މަގާމުގައި އެ ހުންނެވީ އަންހެން ބޭފުޅެއް. އެއީ، ހަމަގައިމުވެސް މި ސަރުކާރުގެ އަންހެނުންނާ ގުޅޭ ވިސްނުން. އަޅުގަނޑުމެން ބޭނުންވަނީ ފިސާރި އަންހެނުން ނުކުންނަން. އެއަންހެނުން ނުކުމެ ގަދަ ބާރުން ކާމިޔާބުކޮށްގެން ކަންކަމާ ޙަވާލުވާން. މިހާރު މިއޮތް މަޖިލީހުގައި މިތިއްބަވަނީ އަންހެން ބޭފުޅުންގެ ގޮތުގައި ދެބޭފުޅުން ތިއްބެވީމާ އެއީ މަޖިލީހުގެ ހަތަރު ޕަސެންޓް.\n9 މެއިގައި އާ މަޖިލީހެއް ހުޅުވޭއިރު، އަޅުގަނޑަށް ހީވަނީ މިފަހަރު މި އިންތިޚާބުގައި ތިންސަތޭކައެއްހާ މީހުން ވާދަކުރާނެހެން. 78 ގޮނޑިއަށް. މިހާރު ފެންނަގޮތުން އޭގެތެރޭގައި ވިއްސަކަށް އަންހެން ބޭފުޅުން ފަހަރެއްގައި އުޅުއްވަފާނެ ކަމަށް އަޅުގަނޑަށް ލަފާކުރެވޭ މި ހުރިހާ ޕާޓީތައް އެކުގައި. އެމް.ޑީ.ޕީ.ވެސް، ޑީ.އާރު.ޕީ.ވެސް އަދި ޤައުމީ ޕާޓީވެސް، ހުރިހާ ޕާޓީއެއްވެސް އެކުގައި. އަޅުގަނޑަށް ލަފާކުރެވޭ މުޅި ޖުމްލަ ވިއްސަކަށް އަންހެން ބޭފުޅުން ވާދަކުރައްވާނެ ކަމަށް. އަޅުގަނޑު ހަމަ ވަރަށް ބޮޑަށް ބޭނުން. ދިހަ އަންހެން ބޭފުޅުންނަށް އަޅުގަނޑު ކެމްޕޭން ކޮށްދޭން. އެންމެ މަދުވެގެން ދިހަ ބޭފުޅުން އިންތިޚާބުވޭތޯ. އަޅުގަނޑު މިކަމުގައި ޕާޓީއަކަށް ނުބަލާނަން. އަޅުގަނޑު އިރާދަކުރެއްވިއްޔާ، ދިހަ އަންހެން ބޭފުޅުން އިންތިޚާބުވޭތޯ. އޭރުން އަޅުގަނޑުމެންނަށް ގާތްގަނޑަކަށް އަޅުގަނޑަށް ހީވަނީ އެއީ ބާރަވަރަކަށް ޕަސެންޓްހެން އަންހެން ބޭފުޅުން މަޖިލީހުގައި ތަމްސީލުވީ.\nދެން އެ ކެމްޕޭނުގައި ތިޔަބޭފުޅުން ނުކުމެވަޑައިގަތުމަށް އަޅުގަނޑު ވަރަށް ބޮޑަށް އެދެން. މަގާމަކަށް އައުން އެއީކީއެއް ފަސޭހައިން މިހާރަކު ވާނެ ކަމެއް ނޫން. މަސައްކަތުން ވާނެ ކަމެއް. މަސައްކަތް ކުރީމާ އެކަންވާނެ އިނގޭތޯ ހަމަ. އޭގެ ބޭނުންވަނީ މަސައްކަތް ކުރުން. އަޅުގަނޑުމެންނަށް ޔަޤީން ގަދައަޅާ މަސައްކަތް ކުރީމާ، އިރާދަކުރެއްވިއްޔާ ދެން އަޅުގަނޑުމެންނަށް ކަންކަން ދާނީ ވަމުންކަން. އެހެންވީމާ، އަޅުގަނޑު އުންމީދު ކުރަން، ކުރިއަށް މިއޮތް މަޖިލީހުގައި، އަޅުގަނޑުމެން އެންމެން މަސައްކަތް ކޮށްފިއްޔާ، އަޅުގަނޑަކަށް ނުވިސްނޭ، ދިހަ އަންހެން ބޭފުޅުން ނުހިމެނޭންވީ ގޮތެއް. އެހެންވީމާ، ދިހަ ގޮނޑި އަޅުގަނޑުމެންނަށް އިރާދަކުރެއްވިއްޔާ ކާމިޔާބު ކުރެވޭނެ. ދެން ވަރަށްދެރަ. އަޅުގަނޑުގެ ޕާޓީން ދިހަ ބޭފުޅުން ކުރިމައްޗެއް ނުލައްވާ. އަންހެން ބޭފުޅުންނެއް. އެހެންނަމަވެސް، އަޅުގަނޑު ކްރޮސް ޕާޓީކޮށްވެސް މީގައި އެހީތެރިވެދޭނަން. އަންހެން ބޭފުޅުން މި އިންތިޚާބުވުމަކީ، އަޅުގަނޑުގެ ނަޒަރުގައި ވަރަށް މުހިންމު ކަމެއް. އެހެންވީމާ، އަޅުގަނޑު އުންމީދު ކުރަން. އަންހެން ބޭފުޅުން އަދި އިންތިޚާބު އެކަނިވާނީ ނޫންކަމަށް. ހަމަ އަނީސާއެކޭ އެއްފަދައިން، އަޅުގަނޑުމެންނާ ވާދަކުރައްވާނެ ކަމަށް. އަދި އެނަމޫނާ މިނުގައި އަޅުގަނޑުމެންނާ ޖަދަލުވެސް ކުރައްވަމުން ގެންދަވާނެ ކަމަށް. އެހެންވީމާ، އަޅުގަނޑަށް ވަރަށް އުނދަގޫ. އަނީސާއާއި މާރިޔާއާ ދެބޭފުޅުން، އެންމެބޮޑު ސިޔާސީ ޕާޓީގެ ފަރާތުން ތަމްސީލު ކުރައްވަމުން ގެންދަވާއިރުގައި، ދެން މި ރާއްޖޭގެ އެހެން އަންހެނުންނަށް ތަންކޮޅެއް ފަހަތުގައި މިއުޅެވެނީ މިދެބޭފުޅުންނާ އަޅާބަލާއިރު. އެހެންވީމާ، ފައިހަމަކުރެއްވުމަށް ނަމޫނާއެއް ނެތިގެނެއް ނޫން މިއުޅެނީ. ހަމަ މިކަމަކީ ނުވާނެ ކަމެއް ކަމަށް ދެކެވޭކަށްވެސް ޖާގައެއް ނެތް. އެބޭފުޅުންނަށް އެބަ އެކަން ކުރެއްވޭ. އެހެންވީމާ، އަޅުގަނޑު ވަރަށް ބޮޑަށް އުންމީދު ކުރަން، މިކަންކަން މިހެން ހިނގައިދާނެ ކަމަށް.\nއަޅުގަނޑު ނިންމާލަމުން ދަންނަވާނީ، ޒަމާނުއްސުރެ ފަށައިގެން، ރާއްޖޭގައި އަންހެނުންނަށް ދެވިފައި އޮތް ދައުރު ޙަޤީޤަތުގައި، އެހެން ބައެއް މުޖްތަމަޢުތަކަށްވުރެ މާ ފުޅަލޭ. މާ އުހޭ. އަޅުގަނޑުމެންނަކީ މެޓްރިއާކިކް ނުވަތަ އަންހެން ފަރާތް އިސްކޮށްގެން އޮންނަ މުޖްތަމަޢެއް. ތިޔަބޭފުޅުން އިސްދޫ ލޯމާފާނު ނުވަތަ ރާދަވަޅި ނުވަތަ އިހުގެ ބައެއް ފަތްކޮޅު ވިދާޅުވެއްޖެނަމަ، ރަސްރަސްކަލުންގެ ރަސްކަން ޙައްޤުވާ އުޞޫލު ބަޔާންކޮށްފައި ހުންނާނެ. އޭގައި އޮންނާނީ، އިންނެވި ރަދުންގެ ދޮށީ މަނިއްޕުޅަކަށް ރަސްކަން ޙައްޤުވާ އުޞޫލެއް ނޫން. އޭގައިވާނީ އިންނެވި ރަދުންގެ، ރަސްކަން ކުރައްވާ ރަދުންގެ ދައިތާފުޅުގެ ދޮށީ ފިރިހެން ދަރިއަށް ރަސްކަން ޙައްޤުވާ ގޮތަށް. އެދައިތާފުޅުގެ ހިރިޔާފަތުރާ ދަށުން ފިރިހެންބޭފުޅާ ރަސްކަން ކުރައްވަނީ. ޒަމާނުއްސުރެ ފަށައިގެން ރާއްޖޭގައި މިކަން ހިނގަމުން އައިގޮތް.\nދިވެހިރާއްޖެ އިސްލާމްދީނަށް ބަދަލުވުމުގައި، އަންހެނުން ވަރަށް ބޮޑަށް ޤުރްބާން ކުރަން ޖެހުން. ޚާއްޞަކޮށް، ޒުވާން ބިކުރުވެރި އަންހެނުން ޤުރްބާން ކުރަން ޖެހުން އެއީ، އެގާރަ ސަތޭކައިގެ ދުވަސްވަރުގައި ބައެއް ވެޑިކް ދީންތަކުގައި ހިންގަމުން އައި ކަމެއް. ދީނީ ޙަފްލާއެއްގެ ގޮތުގައި ކުރަމުން ގެންދެވުނު ކަމެއް. އެކަންކަމާ އެންމެ ބޮޑަށް އިދިކޮޅު ހަދައި އިންކާރުކޮށް ހެދީ އިސްލާމްދީން. އެހެންވީމާ، ދިވެހިންނަށް އޭރުގައި އިސްލާމްދީން ބަލައިގަންނަން ވަރަށް ފަސޭހަވި. އޭރު އަދި އަޅުގަނޑު އަޑުއަހާ ގޮތުގައި އެދުވަސްވަރު ބަކަޓި މޫވްމަންޓް ކިޔާ ސައުތު އިންޑިއާގައި ހިނގަމުންދިޔަ ޙަރަކާތެއްދިޔަ, އަންހެނުންނަށް ކުރި ހޯދައިދިނުމަށް. އަދި އަންހެނުން ޤުރްބާން ކުރުމުގައި އިންކާރު ކުރުމަށް. ހަމައެއާއެކުގައި، އިސްލާމްދީން އެއީ، ޅަފަތުގައި އަންހެންކުދިން މެރުމާ ވަރަށް ބޮޑަށް އިދިކޮޅު ހަދައި ޖަދަލުކޮށް އަދި އެކަން ކާމިޔާބު ކުރަމުން އައި ދީނެއް. އައި ފަލްސަފާއެއް. އެހެންވީމާ، ދިވެހިންގެ ތެރޭގައި އޭރުގައި ވަރަށް ފަސޭހަވި އަންހެނުންގެ ޙައްޤަށްޓަކައި މިކަންކަން ބަލައިގަންނަން. ދިވެހިން އިސްލާމްދީނަށް ފުރޮޅިގެން އައީވެސް, މިދެންނެވިހެން އަންހެނުންގެ ދައުރު އޭގައި ވަރަށް ބޮޑުކޮށް ހިމެނިގެން. ވަރަށް ބޮޑުކޮށް އޮވެގެން.\nރާއްޖޭގެ އަންހެންނުންގެ ދައުރު ބަދަލުވަމުން އައީ، ވެރިކަމުގެ ދައުރު ނުވަތަ ވެރިކަމުގެ ބާރުވެރިކަން އަންހެނުންގެ އަތުން ކެހިގެންދިޔަ މިންވަރަށް. ދައިތާފުޅުގެ ދޮށީ ފިރިހެންދަރި ރަސްކަން ކުރުމުގެ ފުރްޞަތު ގެއްލެން ފެށުމުން އެންމެފަހުން އައިސް ދައިތާފުޅު އެއީ, އަޅުގަނޑުމެންނަށް ޚަދީޖާ ރެހެންދި، ކަނބާއައިސަ. މިއިން ކިތަންމެ އަންހެން ބޭފުޅުންނެއް، އެބޭފުޅުން ސީދާ ރަސްކަން ކުރައްވާފައި އެބަ ހުންނެވި. މީގެ އެއްސަބަބަކަށްވެގެން ދިޔައީ، އަޅުގަނޑު މިދެންނެވި ދައިތާފުޅުގެ ދޮށީ ފިރިހެން ދަރިން ނުވަތަ އެ އުޞޫލުން މިހާރު މިއޮތް، ފަހުން އައިސް އަޅުގަނޑުމެންނަށް ފެންނަން ފެށި ވިރާސީ ރަސްކަމުގެ އުޞޫލަށް ބަދަލުވަމުން އައިއިރުގައި، މުޅިން އެބަދަލު ހަޖަމު ނުކުރެއްވުނު ބައެއް އަންހެން ބޭފުޅުން ސީދާ ރަސްކަމަށް އެހިނދުގައި ވެޑުވި އެތިއްބެވީ. ދިވެހި ވެރިކަން އަބަދުވެސް ހިނގަމުން އައީ، ކޮއިލުގެ ތެރޭގައި އަންހެން ބޭފުޅަކު އިންނަވައިގެން. އެނގިވަޑައިގަންނަވާނެ، ޢަލިރަސްގެފާނުގެ އަނބިކަނބަލުންނަކީވެސް ކަނބާއައިސަ. ވިޔަޒޯރުގެ އަނބިކަނބަލުންނަކީވެސް ކަނބާއައިސަ. ބޮޑުތަކުރުފާނުގެ އަނބިކަނބަލުންނަކީވެސް ކަނބާއައިސަ. ޕިރާޑް ފިއްކަނޑައިގެން ގޮސްފައި ހުރީ ކަލާފާނުގެ ރަސްކަމުގައިވެސް ހަމަ ކަނބާއައިސަ ގަނޑުވަރުގައި އިންނެވީތީ. އަޅުގަނޑުމެންނަށް މާބޮޑަކަށެއް ވެރިކަން ހިނގާ އުޞޫލު ނުވަތަ ވެރިކަމުގެ ބާރުވެރިކަން ހުރިގޮތެއް އޮޅިގެން އުޅޭކަށް އަޅުގަނޑުމެންނެއް ނުވާނެ. އަދި ދިވެހި އަންހެނުންގެ ދައުރު އަޅުގަނޑުމެންނަކަށް ހަނިކުރެވޭކަށެއްވެސް ނެތް.\nއަޅުގަނޑު މާދިގު ވާހަކަތަކެއް ނުދައްކާނަން. އަޅުގަނޑު އުންމީދު ކުރަން. އަޅުގަނޑުމެންނަށް މިގެންގުޅެވޭ ވިސްނުމުގައި، ތިޔަ އެންމެ ބޭފުޅުން ބައިވެރިވެވަޑައިގަންނަވާނެ ކަމަށް. އަޅުގަނޑުގެ އުންމީދަކީ، އަޅުގަނޑުގެ ދުޢާއަކީ، ރާއްޖޭގެ އަންހެނުންނަށް މިއަދަށްވުރެ ބައިވެރިވެވޭނެ މާ ފާގަތި ދުވަސްތަކެއް ދެއްކެވުން.\nوالحمد للّـه. ވަރަށް ބޮޑަށް ޝުކުރިއްޔާ!


ކާމިޔާބު ނުވި ދާއިރާތަކަށް އިތުރަށް މަސައްކަތް ކުރަންޖެހޭ – ހަސަން ލަތީފް - DhiDaily\nކާމިޔާބު ނުވި ދާއިރާތަކަށް އިތުރަށް މަސައްކަތް ކުރަންޖެހޭ – ހަސަން ލަތީފް\nނިމިދިޔަ އިންތިހާބުން އެމްޑީޕީއަށް ނާކާމިޔާބީއާއި ކުރިމަތި ލާންޖެހުނު ދާއިރާތަކަށް އިތުރަށް މަސައްކަތް ކުރަންޖެހޭ ކަމަށް، ރައްޔިތުންގެ މަޖިލީހުގެ ހެންވޭރު ހުޅަނގު ދާއިރާގެ މެމްބަރު ހަސަން ލަތީފް ވިދާޅުވެއްޖެއެވެ.\nނިމިދިޔަ އިންތިހާބުން ގިނަ ބަޔަކު ހީކުރި ގޮތާއި ހިލާފަށް ޕީޕީއެމް އިން ވަނީ ބޮޑު ކާމިޔާބީއެއް އެމްޑީޕީގެ މައްޗަށް ހޯދާފައެވެ. އަދި މާލެ ސިޓީގެ ބިޔަ މެޖޯރެޓީ ވެސް ޕީޕީއެމް އިން ވަނީ އެތައް ބަޔަކު ހައިރާން ކޮށްލުމަށްފަހު ނަގާފައެވެ.\nމިކަމާއި ގުޅިގެން މެމްބަރު ލަތީފް ކުރެއްވި ޓުއީޓެއްގައި ވިދާޅުވީ، ލޯކަލް ކައުންސިލް 2021 ގެ އިންތިހާބުގައި އެމްޑީޕީއިން ކާމިޔާބު ކުރި ދާއިރާތަކުގެ ކެނޑިޑޭޓުންނަށް ވަރަށް ހޫނު މަރުހަބާއެއް ކިޔާ ކަމަށެވެ. އަދި އެމްޑީޕީއަށް ކާމީޔާބު ނުވި ދާއިރާތަކުގައި އިތުރަށް ކުރަންޖެހޭ މަސައްކަތް ޕާޓީއިން ދަނެގެން އެ މަސައްކަތް އިރާދަކުރެއްވީ ކުރާނެ ކަމަށްވަނީ ވިދާޅުވެފައެވެ.\nއިންތިހާބުގައި އެމްޑީޕީއަށް ނާކާމިޔާބުވީ، އެ ޕާޓީގެ ލީޑާޝިޕްގެ ސަބަބުން ކަމަށް، އެޕާޓީގެ ރައީސް މުހައްމަދު ނަޝީދު ވަނީ މީގެ ކުރިން ވިދާޅުވެފައެވެ. އަދި އެކަން ކަމަކީ، އިސްލާހު ކުރަން ޖެހޭ ކަންކަން ކަމަށްވެސް އެމަނިކުފާނު ވަނީ ވިދާޅުވެފައެވެ.\nމީގެ އިތުރުން އެކޮނޮމިކް މިނިސްޓަރ ފައްޔާޒް ވިދާޅުވީ، އެމްޑީޕީއަށް ކައުންސިލް އިންތިހާބު ނާކާމިޔާބު ވާން ޖެހުނު އެންމެ ބޮޑު އެއް ސަބަބަކީ، ޕާޓީ ތެރޭގައި އުފެދިފައިވާ މައްސަލަތައް ކަމަށާއި، އެކަމުން އިބުރަތް ލިބިގަންނަން ޖެހޭ ކަމަށެވެ.\nތިކަމަށް ސުވާލުކުރުން އެންމެ ރަނގަޅު ފަރާތަކަށްވާނީ ކާމިޔާބު ހޯދިފަރާތްކަމަށް ފެނޭ.


ގްރެނިއުލޯމާ އިންގްއަނަލް - ވިކިޕީޑިއާ\nގްރެނިއުލޯމާ އިންގްއަނަލް ޖެހުން[އުނިއިތުރު ގެންނަވާ]\nބަލިޖެހިފައިވާ މީހަކާއެކު ފުރަގަސް ފަރާތް ނުވަތަ އަނގަ ބޭނުންކޮށްގެން ޖިންސީ ގުޅުން\nބަލި ޖައްސާ ޖަރާސީމާއި ތަޣައްޔަރު ވެފައިވާ ފެނާއި، ކާނާ ބޭނުންކުރުން\nގްރެނިއުލޯމާ އިންގްއަނަލް ޖެހިފައިވާ ފިރިހެނެއްގެ ޖިންސީ ގުނަވަން\nގްރެނިއުލޯމާ އިންގްއަނަލް ޖެހުމުން ފެނިދާނެ އަލާމާތްތައް[އުނިއިތުރު ގެންނަވާ]\nމިބަލި ޖެހުމުން ޖިންސީ ގުނަވަން އެކުލެވޭ ހިސާބުގައި ފެންފޮޅު ހެން ހުންނަ ބިހި ނުވަަތަ ފޮޅުތަކެއް ނަގައެވެ. އެއަށްފަހު މަޑުމަޑުން އެފޮޅުތައް ފެޅި ފާރުގަނޑަކަށް ބަދަލުވެއެވެ. ސިފިލިސް، ޝެންކްރޮއިޑް، އަދި ޖެނިޓަލް ހާރޕީޒް އާއި ގުޅިގެން އުފެދޭ ފާރުކޮޅާއި މިބައްޔާއި ގުޅިގެން އުފެދޭ ފާރުކޮޅު ވަރަށް އެއްގޮތް ވާނެއެވެ. މިފާރުކޮޅުތައް ޖިންސީ ގުނަވަން ހިމެނޭ ހިސާބުގައިވާ ތެތް ދުލިފަށްތައް އަދި ހަންގަނޑުގައި ވެސް ހުރެދާނެއެވެ. އެއަށްފަހު އުކުޅުވަޅާއި ފުރަގަސް ފަރާތަށް ފެތުރިގެން ދެއެވެ.\nފިރިހެނުންނަށް މިފޮޅުތައް ފުރަތަމަ ފާޅުވަނީ ފިރިހެންހަށީގެ ބޯކޮޅުގައެވެ. އެއަށްފަހު ފިރިހެން ހަށީގެ ދަނޑީގައެވެ. އަންހެނުންނަށް ފުރަތަމަ ފާޅުވަނީ އަންހެނާގެ ޖިންސީ ގުނަވަން ނުވަތަ ވެޖައިނާ ގައެވެ. އެއަށްފަހު ވެޖައިނާގެ ވަށައިގެން ލެވިފައިވާ ދެތުންފަތުގެ އެތެރޭ ކައިރީގައެވެ. ގޮށްލުމަކީ ވެސް ވެދާނެގޮތެކެވެ. ފަރުވާ ނުކޮށް ދޫކޮށްލައިފިނަމަ އިތުރު އެހެނިހެން އުދަގޫތައް ކުރިމަތި ކުރުވައެވެ.


Covid ge positive case thah 100 in dhah dhuvaheh | Mihaaru\nކުރިން ނަމަ މި ކަހަލަ މަންޒަރުތައް އަހަރެމެންނަށް ފެންނަނީ ފިލްމުތަކުން ނުވަތަ ބޭރުގެ ކޮންމެވެސް ގައުމެއްގެ އިމަޖެންސީއެއްގެ ހާލަތުގައި. އެކަމަކު މިއަދު މިއީ މި ރާއްޖޭގައި ވެސް އާންމު މަންޒަރެއް. ސިއްހީ އެހީތެރިންނާއި ފްރޮންޓްލައިންގައި މަސައްކަތްކުރާ މީހުންގެ ދުވަހުގެ ހެދުމަކީ، ކޮރޯނާވައިރަސްއިން ރައްކާތެރިވުމުގެ ޕީޕީއީ. ހަމައެކަނި މި ހެދުންތަކުން ވެސް ބުނެދެނީ ކޮވިޑް-19ގެ ބިރުވެރިކަން.\n06 ސެޕްޓެމްބަރ 2020 - 22:397comments\nމިދިޔަ 24 ގަޑިއިރު ތެރޭގައި ރާއްޖޭން އިތުރު 98 މީހަކު ކޮވިޑް-19 އަށް އަލަށް ޕޮޒިޓިވް ވެފައި ވާއިރު 114 މީހަކު ބަލިން ރަނގަޅުވެ ދޫކޮށްލާފައި ކަމަށާއި ހޮސްޕިޓަލުގައި ފަރުވާ ދެމުން އަންނަ މީހުންގެ އަދަދު ވެސް ކުޑަކޮށް ދަށްވެފައިވާ ކަމަށް އެޗްޕީއޭގެ ހިސާބުތަކުން ދައްކައިފި އެވެ.\nއެޗްޕީއޭ އިން މިރޭ ހާމަކުރި ހިސާބުތަކުން ދައްކާ ގޮތުން އިއްޔެ ހަވީރު 6:00 އިން މިއަދު ހަވީރު 6:00 އަށް 72 ދިވެހިންނާއި 26 ބިދޭސީން ކޮވިޑަށް ޕޮޒިޓިވްވެފައިވެ އެވެ. މީގެ ތެރެއިން މާލެ ސަރަހައްދުން ޕޮޒިޓިވްވީ 87 މީހުންނެވެ. އަތޮޅުތެރެއިން 11 މީހުން ޕޮޒިޓިވް ވެފައިވެ އެވެ.\nފާއިތުވި ހަތް ދުވަހަށް ބަލާއިރު އިއްޔެގެ ޕޮޒިޓިވް ކޭސްތަކުގެ އަދަދަކީ 130 އެވެ. އޭގެ ކުރީ ދުވަސްތަކަށް ބަލާއިރު ހުރީ 79، 143، 89، 255، 131، 67 އަދި 127 ގަ އެވެ. ފާއިތުވި މަހެއްހާ ދުވަހު ވެސް ކޮންމެ ދުވަހަކު ކޭސްތަކުގެ އަދަދު އުޅެނީ އާންމުކޮށް 100 އިން މަތީގަ އެވެ.\nމިއަދުގެ ނަންބަރުތަކާ އެކު އެކު ރާއްޖޭން މިހާތަނަށް ކޮވިޑް ޖެހުނު މީހުންގެ އަދަދު ވަނީ 8،584 އަށް އަރައިފަ އެވެ. މީގެ ތެރެއިން 5،936 މީހަކު މިހާތަނަށް ރަނގަޅުވެ އަދި 29 މީހުން ވަނީ މަރުވެފަ އެވެ. އެހެންވެ އެކްޓިވް ކޭސްތަކުގެ އަދަދަކީ 2،613 އެވެ.\nހޮސްޕިޓަލުގައި ފަރުވާ ދެމުން އަންނަ މީހުންގެ އަދަދު އިއްޔެ 168 ގައި ހުރުމަށް ފަހު މިއަދު ވަނީ 147 އަށް ދަށްވެފަ އެވެ.\nމާލެއާއެކު ރާއްޖޭގެ 35 ރަށަކުން ކޮވިޑްގެ ބަލި މީހުން މިހާތަނަށް ވަނީ ފެނިފަ އެވެ. އޭގެ އިތުރުން 22 ރިސޯޓަކުން 47 މުވައްޒަފުންނާއި 19 ޓޫރިސްޓުން މި ބައްޔަށް ޕޮޒިޓިވްވެފައިވެ އެވެ. އެކަމަކު އެޗްޕީއޭ އިން ބުނެފައިވާ ގޮތުގައި މާލެ ނޫން ތަނެއްގައި އަދި މިހާތަނަށް ކޮމިއުނިޓީ ސްޕްރެޑެއް ނެތެވެ.\nއިތުރު ލިޔުންތައް ހެލްތު ޕްރޮޓެކްޝަން އެޖެންސީ ސިއްހަތު ބަލިތައް


"Soul" ge teaser gai Sinhalha lava eh!\n"ސޯލް"ގެ ޓީޒާގައި ސިންހަޅަ ލަވައެއް!\nބައިސްކޯފް ޕްރޮޑަކްޝަން ހައުސް އާ ގުޅިގެން އަލީ ސީޒަން އުފައްދާ ފިލްމު "ސޯލް" ގެ ފުރަތަމަ ޓީޒާ ޓްރެއިލާ ބެލުންތެރިންނަށް ދައްކާލައިފި އެެވެ.\nސީޒަން އާއި ބައިސްކޯފު ޕްރޮޑަކްޝަން ހައުސް ގުޅިގެން އުފެއްދި 15 މިނެޓުގެ ކުރު ފިލްމު ހާއްސަކޮށްފައި ވަނީ ރާއްޖޭގެ ރީތިކަން ދައްކުވައި ދޭށެވެ. ދިވެހި އަތިރިމައްޗާއި، ކަނޑުއަޑީގެ ގުދުރަތީ ރީތި މަންޒަރުތަކުން ޓީޒާ ކުރު ކޮށްލި އިރު، މި ޓީޒާގެ އެންމެ ތަފާތު ކަމަކީ، މީގައި ހިމަނާފައިވާ ސިންހަޅަ ލަވަ އެވެ. ދިވެހި ފިލްމެއްގައި ބޭރުގެ ލަވައެއް، ހާއްސަކޮށް ޓީޒާގައި ހިމަނާނީ ވަރަށް މަދު ފަހަރަކު އެވެ.\nފިލްމުގެ ޕްރޮޑިއުސަރު އަލީ ސީޒަން ބުނި ގޮތުގައި މި ފިލްމުގައި ސިންހަޅަ އާއި ދިވެހި ލަވަ ހިމެނޭނެ އެވެ. އަދި ފިލްމުގައި ދިވެހިން ވާހަކަ ދެއްކިޔަސް، ބޮޑަށް ވާހަކަ ދައްކާނީ އިނގިރޭސި ބަހުންނެވެ. މި ފިލްމު ސީޒަން ސިފަ ކޮށްދެނީ "މިކްސް" އެއް ގޮތުގަ އެވެ.\nފިލްމުގެ ޓީޒާ ލޯންޗް ކޮށްފައިވަނީ ޓުއަރިޒަމް މިނިސްޓްރީގައި، މިނިސްޓަރު އަލީ ވަހީދު އެވެ. އަދި ރިލީޒް ކޮށް ދެއްވުމަށްފަހު ފިލްމުގެ ޓްރެއިލާ ވެސް މިނިސްޓަރު ވަނީ ބައްލަވާލާފަ އެވެ.\n"ސޯލް"ގެ ޓީޒާ ރިލީޒް ކުރުމުގެ ތެރެއިން --\nމި ފިލްމުގެ ބޮޑު ބައެއް ނަގާފައިވަނީ އއ. މަތިވެރީގަ އެވެ. އަދި މާލޭގެ އިތުރުން މާލެ އަތޮޅުގެ ބައެއް އެހެން ރަށްރަށުގައި ވެސް ފިލްމުގެ މަންޒަރުތައް ނެގި އެވެ. "ސޯލް" ގައި ރާއްޖެއިން ބޭރު ދެ ތަރިންނާއި، ފިލްމީ ތަރި ޖުމައްޔިލް ނިމާލްގެ އިތުރުން ނުޒުހަތު ޝުއައިބު (ނުޒޫ) ފެންނާނެ އެވެ.\nމި ފިލްމަކީ ސާކް ފިލްމް ފެސްޓިވަލް އަށް ގެންދިޔުމަށް ބައިސްކޯފާއި ސީޒަން ގުޅިގެން އުފައްދާ ފިލްމެކެވެ. ސާކް ފިލްމް ފެސްޓިވަލްގެ ކުރު ފިލްމް ކެޓަގަރީން މި ފިލްމަށް ވަނަ އެއް ލިބޭނެ ކަމާމެދު ފިލްމުގެ ޓީމުން ތިބީ އުއްމީދު ކޮށްގެންނެވެ.


Firimeehaa ah allergic vaa wife eh: Bosdhinumakun maruvedhaane!\nފިރިމީހާއަށް އެލާޖިކްވާ އަންބެތް: ބޮސްދިނުމަކުން މަރުވެދާނެ!\nޖޮއޭނާ އާއި އޭނާގެ ފިރިމީހާ ސްކޮޓް: މިހާރު ދެ މީހުންނަށް އެކުގައި މިވަރަށް ވެސް ގާތްނުވެވޭ.\nމިއީ އާދަޔާހިލާފު ބައްޔަކާއި އާދަޔާހިލާފު ލޯތްބަކާއި އާދަޔާހިލާފު ދެމަފިރިންގެ ވާހަކަ އެވެ. އެމެރިކާގެ މިނެސޯޓާ އަށް ނިސްބަތްވާ އުމުރުން 29 އަހަރުގެ ޖޮއޭނާ ވެޓްކިންސް އަކަށް އޭނާގެ ފިރިމީހާ ސްކޮޓްއާ ގާތެއް ނުވެވެ އެވެ. ލޯބިން ބޮސްދީ އުފާކޮށެއްނުދެވެ އެވެ. އެއް ތަނެއްގައި ތިބެގެން ސަމާސާއެއް ކޮށްނުލެވެ އެވެ. މިފަދަ އަމަލަކުން ޖޮއޭނާގެ ފުރާނަ ނުރައްކަލަށް ހުށަހެޅިދާނެތީ އެވެ. -- މާސްޓް ސެލް އެކްޓިވޭޝަން ސިންޑްރޯމް ނަމަކަށް ކިޔާ މި ހައިރާންކުރުވަނިވި ބައްޔާއެކު ޖޮއޭނާ އޭނާގެ ފިރިމީހާ އަށް ހުރިހާ ގޮތަކުން ވެސް އެލާޖިކެވެ.\nފިރިމީހާގެ ވަހަށް ވެސް އޭނާ އެލާޖިކް ވަނީ އެވެ. އެހެން ލޯބިވެރިންނާއި ޒަވާޖީ ބައިވެރިންގެ ޑޭޓް ނައިޓްތަކާއި މި ދެމަފިރިންގެ ޑޭޓް ނައިޓްތައް ތަފާތުވާ މައިގަނޑު ސަބަބަކީ ވެސް މިއީ އެވެ.\n"[ޑޭޓް ނައިޓްތަކުގައި އާންމުކޮށް] ސްކޮޓް އާއި އަހަރެން މަސައްކަތްކުރާނީ ކޮންމެވެސް ކަހަލަ ޓީވީ ޝޯއެއް ބަލަން. އެކަމަކު އޭނަ އަށް އަހަރެން އެލާޖިކްވާތީ އެކުގައި އެއް ކޮޓަރިއެއްގައި ނުހުރެވޭ. އެހެންވީމަ އޭނަ ހުންނަނީ އަހަރެން ހުންނަ ފްލޯއަށް ވުރެން ތިން ފްލޯ ތިރީގައި ހުންނަ އެޕާޓްމަންޓެއްގައި،" ބީބީސީގެ މެގަޒިން އަށް ދިން އިންޓަވިއުއެއްގައި ޖޮއޭނާ ކިޔައިދިނެވެ.\n"އެ ކޮޓަރީގައި އިނދެގެން އޭނާ ޝޯ ބަލަމުންދާނީ އޭނާގެ ލެޕްޓޮޕުން. އަހަރެން އަހަރެންގެ ލެޕްޓޮޕުން. ދެ މީހުން މި ޝޯ ބަލާނީ އެއް ވަގުތެއްގައި. ދެން ދެ މީހުން ގެންދާނީ އޭގައި ވާގޮތާބެހޭ ގޮތުން އެކަކު އަނެކަކަށް ފޯނުން މެސެޖުކުރަމުން."\nޖޮއޭނާ އާއި ސްކޮޓް: އެތައް ފަހަރެއްގެ މަތިން ކީމޯތެރަޕީ ދީގެން ވެސް ލިބުނު ކުރިއެރުމެއް ނެތް.\nމިހައި ހިސާބުން "އަޅޭ ހާދަ ރޮމޭންޓިކޭ" ކިޔާފައި އަނގަމަތީގައި އަތް އަޅައިގަނެވުނު ނަމަވެސް މިއީ ހިތްފަޅައިގެންދާހާ އަސަރުގަދަ ލޯބީގެ ވާހަކަ އެކެވެ. މި ވާހަކައިގެ "ވިލަން" އަކީ މާސްޓް ސެލް އެކްޓިވޭޝަން ސިންޑްރޯމް (އެމްސީއޭއެސް) އެވެ. މިއީ ޖޮއޭނާގެ ހަށިގަނޑުގެ ދިފާއުގައި ހަރަކާތްތެރިވާން ޖެހޭ ސެލްސްތައް މިއުޓޭޓްވެ، އޭގެ އަސްލު ގެއްލި އޮޅުންބޮޅުން އަރައި މި ސެލްތައް ދިފާއީ އައްޑަނައެއްގެ ގޮތުގައި މަސައްކަތްނުކޮށް ސީދާ ޖޮއޭނާގެ ހަށިގަނޑަށް ގެއްލުންދޭ ފަދަ ގޮތަކަށް މަސައްކަތްކުރަން ފެށުމެވެ. މި އެލާޖިކްގެ ނުރައްކާ އާދަޔާހިލާފަށް ބޮޑުވުމަކީ ޝޮކުޖެހިގެން މީހާ މަރުވުމަށް ދޮރު ހުޅުވިދާނެހާ ނުރައްކާ ބޮޑު ކަމެކެވެ.\nޖޮއޭނާގެ މި އެލާޖިކް ރިއެކްޝަންގެ މައްސަލަ ވަރަށް ވެސް ބޮޑެވެ. ނަމަވެސް 2013 ވަނަ އަހަރު ސްކޮޓްއާ ކައިވެނި ކުރިއިރު ސިއްހީ މި މައްސަލަ ފުރާނަ އަށް ނުރައްކާކުރާވަރުގެ ކަމަކަށް ވެދާނެ ކަމުގެ އެއްވެސް ހިޔާލެއް ނުވަތަ އިންޒާރެއް އޭރަކު ނުލިބެ އެވެ. ޖޮއޭނާ އަކީ ޓީޗަރެކެވެ. ދެ މީހުން އެކުގައި ބޭރަށް ގޮސް ތަފާތު އެކިކަހަލަ ކަންތައް ތަޖުރިބާ ކުރުމަކީ އޭރު އޮތް އުފާވެރި ކަމެކެވެ. އެކަމަކު އޭރު ވެސް ކޮންމެވެސް ވަރަކަށް މައިގްރެއިންގެ މައްސަލަ އާއި ހަށިގަނޑު ހިރުވުމުގެ މައްސަލަ ޖޮއޭނާ އަށް ދިމާވެ އެވެ.\nމައްސަލަ އިތުރަށް ގޯސްވީ ދެ މީހުންގެ ކައިވެންޏަށް ފަހު އެވެ.\n"ކުރިން ވެސް ބައެއް ފަހަރަށް މިސާލަކަށް އަހަރެންގެ މޫނު ޖޮއޭނާގެ މޫނާ ކައިރިކޮށްލައިފި ނަމަ އޭނާ ކެއްސަން ފަށާނެ،" އެލާޖިކްގެ މައްސަލަ ސީރިއަސްވުމުގެ ކުރީގެ ހަނދާންތަކުން ކިޔައިދެމުން ސްކޮޓް ބުންޏެވެ.\nމައްސަލަ މިވަރަށް ގޯސްވެ، ދެ މީހުންނަށް އެކުގައި އުޅުން މަރާ ކުޅުން ކަހަލަ ކަމަކަށް ބަދަލުވެފައިވާކަން މި ދެމަފިރިންނަށް އެނގުނީ މިދިޔަ އަހަރު އެވެ.\n"މީގެ ކުރިން އެހެން މީހުންނާ ޖެހިގެން ވެސް އެލާޖިކްވޭ. މަންމަ އާއި ބައްޕައާ އެކުގައި އުޅޭއިރު ވެސް. އަދި އެހެން މީހުންނާ އެކުގައި އުޅޭއިރު ވެސް. އެކަމަކު ސްކޮޓްއާ އެކު އުޅެން ފަށައިގެން މިހެންވުމުން ވަރަށް ދެރަވޭ،" ޖޮއޭނާ ބުންޏެވެ.\nމިގޮތަށް މިހާރު ދެ މީހުންނަށް އަތުގައި ވެސް ހިފައެއް ނޫޅެވޭ.\nޖޮއޭނާ އާއި ސްކޮޓަށް އޮތް އަނެއް ހިތާމަ އަކީ އާންމުކޮށް މި ބައްޔަށް ދޭ ބޭސްތަކުން ވެސް ޖޮއޭނާ އަށް އެއްވެސް އަސަރެއް ނުކުރުމެވެ. އެހެންކަމުން ދެ މީހުންގެ ދިރިއުޅުން ދެން ދުވަހަކު ވެސް މި ނޫން އެހެން ގޮތަކަށް ބަދަލުވެދާނެ ކަމުގެ އެއްވެސް އުއްމީދެއް އަދި ނެތެވެ. ޑޮކްޓަރުން ދަނީ ތަފާތު އެކި ގޮތްގޮތަށް ފަރުވާތައް ތަޖުރިބާ ކުރަމުންނެވެ. ނަމަވެސް އެއްވެސް ނަސީބެއްގެ ކޮޅުމަތި އަދި ނުފެނެ އެވެ.\n"މި މައްސަލަ އަށް ނެތް ފަސޭހަ ހައްލެއް. މިހާރު އަހަންނަށް އޭނާ އަށް ހިމާޔަތްދީ އަޅާލެވޭނެ ހަމައެކަނި ގޮތަކީ އޭނާ އަށް ނުފެނި ހުރުން. ކައިރި އަށް ގޮސް ނޫޅުން. އަހަރެން ބޭނުމެއް ނުވޭ އޭނާގެ ފުރާނަ ނުރައްކަލަށް ހުށަހަޅާކަށް،" ފުލްޓައިމްކޮށް ޓީޗަރެއްގެ ގޮތުގައި މަސައްކަތްކުރާ ސްކޮޓް ބުންޏެވެ.\nޖިސްމާނީ ގޮތުން ކިތަންމެ ބަލިކަށްޓަސް އަދި މި އެލާޖިކެއްގެ ސަބަބުން އެކުގައި ވަގުތު ހޭދަކުރެވެން ނެތަސް ވަކިވުމުގެ ވިސްނުމެއް ސްކޮޓް އާއި ޖޮއޭނާގެ ނެތެވެ. ދެ މީހުން ވެސް ތިބީ މަރުވަންދެން އެކުގައި ކުރިއަށް ދާން ތައްޔާރަށެވެ.\n"ކައިވެނިކުރި ދުވަހަކު އަހަރެމެން ދެ މީހުން އެކަކު އަނެކަކަށްވީ ވައުދަކީ ހަމައެކަނި މަރާ ހިސާބުންނޭ ދެ މީހުން ވަކިވެގެން ދާނީ. އެއީ ދިރިއުޅުމުގައި ކޮންމެ ފަދަ ގޮންޖެހުމެއް ކުރިމަތިވިޔަސް. އެހެންވީމަ އަހަންނަށް 90 އަހަރުވިޔަސް އަހަރެންގެ ފިރިމީހާ އަށް ވަފާތެރިކަންމަތީގައި ދެމިހުންނާނަން،" ޖޮއޭނާގެ ވައުދު އޭނާ އިތުރު އެތައް އަހަރަކަށް ތަކުރާރުކޮށްލި އެވެ.\nމި ދެމަފިރިން މިހާރު ދިރިއުޅެމުން ދަނީ އެމީހުންގެ އެކުވެރިއެއްގެ މައިންބަފައިންގެ ގޭގަ އެވެ. އެއީ އަމިއްލަ ގެ، ޖޮއޭނާގެ ސިއްހީ ހާލަތަށް ބޭނުންކުރެވޭނެ ފެންވަރަކަށް ތައްޔާރު ކުރަމުންދާތީ އެވެ. ޖޮއޭނާގެ ކޮޓަރިއަކީ ގޭގެ އެންމެ މަތީގައި ހަދާފައިވާ ފަންގިފިލާގެ ކުޑަ ކޮޓަރިއެކެވެ. ވަޔާއި އަވި ވެސް ރަނގަޅަށް ނުވަންނަ ގޮތަށް ބަންދުކޮށްފައިވާ ކޮޓަރިއެކެވެ. ޑޮކްޓަރަށް ދައްކަން ދާން ނުޖެހޭ ނަމަ އޭނާ މި ކޮޓަރިއަކުން ބޭރަށް ނުނިކުންނަތާ މިހާރު އަހަރު ދުވަސް ވެއްޖެ އެވެ.\nޖޮއޭނާ އާއި ސްކޮޓްގެ ވެޑިން ފޮޓޯއެއް.\nމި ހާލަތުގައި އޮތްއިރު އޭނާ ގާތަށް ޒިޔާރަތްކުރެވެނީ ކޮއްކޮއިންނަށް އެކަންޏެވެ. ނަމަވެސް އެމީހުންނަށް ވެސް ޖެހެނީ ޖޮއޭނާގެ ކޮޓަރިއަށް ވަނުމުގެ ކުރިން ހެދުންތައް ބާލައި އެ ކޮޓަރިއަށް ހާއްސަ ހެދުންތަކެއް ލައިގެން އަނގަމަތީގައި މާސްކު ވެސް އަޅައިގެން ކޮޓަރިއަށް ވަންނާށެވެ. އެކަމަކު އޭގެ ކުރިން އެމީހުން ކުޅިކޮށް ކައިގެން ވެސް ނުވެ އެވެ. ކޮޓަރިއަށް ވަނުމުގެ ކުރިން ހާއްސަ ސައިބޯންޏެއް އުނގުޅައިގެން ފެންވަރަން ވެސް ޖެހެ އެވެ.\nސްކޮޓް އުޅެނީ މި ގޭގެ އެންމެ ތިރީގައި ހުރި އެޕާޓްމަންޓްގެ ކޮޓަރިއެއްގަ އެވެ. ދެ މީހުންނަށް މިހާރު އެކަކު އަނެކެއްގެ މޫނެއް ނުފެނެ އެވެ. ބައްދަލެއް ނުކުރެވެ އެވެ. --މައުލޫމާތު: ބީބީސީ


SunOnline: France ge kureege keeper Bruno Martini\nފްރާންސްގެ ކުރީގެ ކީޕަރު ބްރޫނޯ މާރޓިނީ މަރުވެއްޖެ\nޢަބްދުﷲ އައިމަން 21 Oct 2020, 15:17\nފްރާންސްގެ ކުރީގެ ކީޕަރު ބްރޫނޯ މާރޓިނީ --- ފޮޓޯ//ގެޓީ އިމޭޖެސް\nފްރާންސްގެ ގައުމީ ޓީމަށް ކުރިން ކުޅުނު ކީޕަރު ބްރޫނޯ މާރޓިނީ އުމުރުން 58 އަހަރުގައި މަރުވެއްޖެ އެވެ.\nތަޖުރިބާކާރު ކީޕަރު މާރޓިނީ އިއްޔެގެ ވަގުތެއްގައި މަރުވެފައިވާކަން އޭނަގެ އާއިލާއިން ޔަގީންކޮށްދީފައިވާ އިރު، ޑޮކްޓަރުންނާ ހަވާލާދީ އާއިލާއިން ބުނީ އޭނާ މަރުވީ ކާޑިއަކް އެރެސްޓެއްގައި ކަމަށެވެ.\nފްރާންސްގެ ގައުމީ ޓީމަށް 31 މެޗު ކުޅެދިން މާރޓިނީ އެންމެ ފާހަގަކޮށްލެވެނީ 1992 ވަނަ އަހަރުގެ ޔޫރޯ މުބާރާތުގެ މެޗުތަކުންނެވެ. އެ މުބާރާތުގެ ގްރޫޕް ސްޓޭޖުގައި އިނގިރޭސިވިލާތާއި، މުބާރާތް ބޭއްވި ސްވިޑަންގެ އިތުރުން ޗެމްޕިއަންކަން ހޯދި ޑެންމާކާއި ދެކޮޅަށް ކުޅުނު މެޗުތަކުގައި މާރޓިނީ ވަނީ މޮޅު ކުޅުމެއް ދައްކައިފަ އެވެ.\nކުލަބް ކެރިއަރުގައި ވެސް ރަނގަޅު ފެންވަރުގެ ކުޅުމެއް ދެއްކި މާރޓީނީ ވަނީ ފްރާންސްގެ އޮކްސެރޭއަށް 139 މެޗާއި، މޮންޓްޕެލިއާއަށް 113 މެޗު ކުޅެދީފަ އެވެ.\nފުޓުބޯޅަ ކުޅުން ރަސްމީކޮށް ހުއްޓާލުމަށް ފަހު ވެސް މާރޓިނީ ވަނީ ފްރާންސްގެ ގައުމީ ޓީމަށް ގޯލްކީޕަރު ޓްރެއިނަރެއްގެ ގޮތުގައި 1999 އިން ފެށިގެން 2010 ގެ ނިޔަލަށް މަސައްކަތް ކޮށްފަ އެވެ. އެ މުއްދަތުގެ ތެރޭގައި 2000 ވަނަ އަހަރުގެ ޔޫރޯއާއި 2006 ވަނަ އަހަރުގެ ވޯލްޑްކަޕް ރަނަރަޕްކަން ފްރާންސުން ހޯދި އިރު މާރޓީނީ ވަނީ އެ ޓީމުގެ ކީޕަރުން ތަމްރީން ކުރުމުގައި މުހިއްމު ދައުރެއް އަދާ ކޮށްފަ އެވެ.\nފްރާންސް ފުޓުބޯޅަ ފެޑެރޭޝަންގެ ރައީސް ނޮއެލް ލަ ގްރައެޓް ބުނީ، މާރޓިނީ އަކީ ފްރާންސްގެ ފުޓުބޯޅައިގެ ތާރީހުގައި ނަން ފަވާލެވޭނެ ޝަހުސިއްޔަތެއް ކަމަށެވެ. އަދި އޭނާގެ ނަން އަބަދުވެސް ހަނދާން ކުރާނެ ކަމަށެވެ.


addu tertiary hospital ge khidhumah mi aharuge medheh haa hisaabugai dheyn fesheyne- raees\nއައްޑޫ ޓާޝަރީ ހޮސްޕިޓަލުގެ ހިދުމަތް މިއަހަރުގެ ...\n“މަގެ ދީނާ، މަގެ ޤައުމާ ނުކުޅެއްޗޭ” ...\nby vomadmin February 22, 2018\nސާކް ސަމިޓް ބޭއްވުމަށް އައްޑޫގައި އެޅި އީކުއެޓޯރިއަލް ކޮންވެންޝަން ސެންޓަރު (އީސީސީ) އަށް ބަދަލުތަކެއް ގެނައުމަށް ފަހު އެތަނުގައި ތައްޔާރު ކުރަމުންދާ 100 އެނދުގެ ޓާޝަރީ ހޮސްޕިޓަލްގެ ހިދުމަތް މިއަހަރުގެ މެދެއްހާ ހިސާބުގައި ދޭންފެށޭނެ ކަމަށް ރައީސުލްޖުމޫހުރިއްޔާ އަބްދުﷲ ޔާމީން އަބްދުލްގައްޔޫމް ވިދާޅުވެއްޖެއެވެ.\nރައީސް މިހެން ވިދާޅުވީ، ރައްޔިތުންގެ މަޖިލީހުގެ މި އަހަރުގެ ފުރަތަމަ ދައުރުގެ ފުރަތަމަ ޖަލްސާގައި އިއްވެވި ރިޔާސީ ބަޔާނުގައެވެ.\n100 އެނދުގެ ޓާޝަރީ މިހޮސްޕިޓަލް ނިމޭއިރު އެތަނުގައި އެމްއާރުއައި އަދި ސީޓީ ސްކޭންގެ ހިދުމަތާއި، ފަސް އޮޕަރޭޝަން ތިއޭޓަރުގެ އިތުރުން މޯޗަރީ އަކާއި ޕްރައިވެޓް ރޫމްތައް ވެސް ހުންނާނެ ކަމަށް ހެލްތު މިނިސްޓަރު އަބްދުﷲ ނާޒިމް އިބްރާހިމް ވަނީ ކުރިން ވިދާޅުވެފައެވެ.\nފިނޭންސް މިނިސްޓަރު އަހުމަދު މުނައްވަރު މީގެ ކުރިން ވިދާޅުވީ އީސީސީގައި ތައްޔާރުކުރަމުންދާ މި ހޮސްޕިޓަލުގެ މަސައްކަތަށް ސައުދީ ފަންޑުން 12.5 މިލިއަން ޑޮލަރު ހަމަޖެހިފައިވާ ކަމަށެވެ. އަދި ވިދާޅުވީ އޯޕެކް ފަންޑުން 8.4 މިލިއަން ޑޮލަރު ހަމަޖެހިފައިވާ ކަމަށްވެސް އަހުމަދު މުނައްވަރު ވިދާޅުވިއެވެ.\nގާނޫނާ ޚިލާފް ކަންތައްތަކެއް ކުރެއްވީ ރައީސް ޔާމީންގެ އޯޑަރަށް: އަދީބު\nގާނޫނާ ޚިލާފަށް ކަންތައްތަކެއް ކުރައްވާފައިވާނަމަ އެކުރެއްވި ކަމެއް ކުރެއްވީ ކުރީގެ ރައީސް ޔަމީން އަންގަވައިގެންކަމަށް ކުރީގެ ނާއިބް ރައީސް ...\nvomadmin August 23, 2019


ޤުދުރަތީ ގޮތުން އަޅުގަނޑުމެންގެ މިކުޑަ ޤައުމު އުފެދިފައިވާ ގޮތުން އެއްތަނުން އަނެއްތަނަށް ދަތުރުކުރަން ޖެހިފައިވަނީ ކަނޑުމަގުންނެވެ. ކާބަފައިންގެ ޒަމާނުއްސުރެ އެކި ސިފަސިފައިގައި ހުންނަ އުޅަނދު ފަހަރުގައި ޒަރޫރީ ބޭނުންތަކަށް ބޭނުންވާ ތަކެތި ހޯދަންވެސް ގިނަ ފަހަރަށް ޖެހެނީ ކައިރީގައި އޮންނަ އަވަށްޓެރި ރަށަކަށް ދާށެވެ. އެގޮތުން ދަތުރުކުރަން އެންމެ ފުރަތަމަ ފެށުނީއްސުރެ ދިވެހިންނަކީ ކަނޑަށް ވަރަށްފަރިތަ ބައެކެވެ. ފަތަންނުދަންނަ މީހަކު މަދެވެ. ނަމަވެސް، ފަތަން އެނގުމަކީ އަދި ހުރިހާ ކަމެއްގެ...\nމިއަދު އަޅުގަނޑުމެންނަށް އަޑުއިވޭ އެއް ވާހަކައަކީ ދުވަހެއް ދުވަހަކަށް ކުދިންގެ އަޙްލާޤް ގޯސްވަމުންދާ ވާހަކައެވެ. އުމުރާއި ނުގުޅޭ ބައެއް ކަންކަން ކުދިންގެ ފަރާތުން ފެންނަ ވާހަކައެވެ. ދަރިން މައިންބަފައިންނަށް އަޅާނުލާ ވާހަކައެވެ. ކުށުގެ ވެށީގައި އަޅުގަނޑުމެންގެ ޅަ ދަރިން ބެދެވިދާ ވާހަކައެވެ. މި ވާހަކަތައް މިހެން ދެކެވޭއިރު އެކަން އެގޮތަށް ދިމާވާން މެދުވެރިވެދާނެ ސަބަބުތަކާއިމެދު ވިސްނާލަނީ އަޅުގަނޑުމެންގެ ތެރެއިން ކިތައް މީހުންތޯއެވެ؟ މިއީ މިއަދު އަޅުގަނޑުގެ ހިތުގައި އުފެދޭ ސުވާލެކެވެ....\nކޮވިޑް19 ދުނިޔެއިން ފެނިގެން ދިޔައީ 2019 ވަނަ އަހަރުގެ ފަހުކޮޅެވެ. އަދި މި ބަލިވަނީ 2020 ވަނަ އަހަރުގެ މާރޗް ހިސާބުގައި ރާއްޖެއަށްވެސް ފެތުރިފައެވެ. މިބަލި ފުރަތަމަ ފެތުރިގެން އައިއިރު، ސަރުކާރުން ދިޔައީ ގިނަގުނަ މަސައްކަތްތަކެއް ކުރަމުންނެވެ. ހެލްތް ފެސިލިޓީތައް ޤާއިމް ކުރުމާއި ޓެސްޓް ކުރާ މެޝިންތައް ގެނައުމާއި ވެންޓިލޭޓަރުތައްވެސް ގެނައުމަށް މަސައްކަތް ކުރިއެވެ. ނަމަވެސް، ކޮވިޑް19 ރާއްޖޭގައިވެސް ފެތުރެމުންދާތާ އަހަރަކަށްވުރެ ގިނަ ދުވަސްވީއެވެ. ސުވާލަކީ އަތޮޅުތެރޭގެ ޞިއްޙީ ނިޒާމް...\n26 އަހަރަށްފަހު އިނގުރައިދޫގައި ދަނޑުވެރިކަން – ފެންނަނީ ވަރަށް ޝައުޤުވެރިކޮށް\nފައިނުން ގޯތި ދޫކުރުން ލަސްވާތީ އާންމުންގެ ޝަކުވާ ގިނަވެފައި


”މޮޅިވެރި ނުވާށެވެ!“ – Atoll News\nޝާއިޢު ކުރީ: ޖުމައިލް މުޙައްމަދު މާރޗް 2, 2017, 16:50\nޕީސް ފައުންޑޭޝަނުން އެންމެ ފަހުން ބޭއްވި ”ދައުވާ މެނޭޖްމެންޓް ވޯކްޝަޕް“ އަށް ފަހު މާ ގިނަ ދުވަސްތަކެއް ނުވަނީސް އަނެއްކާވެސް މި ވަނީ އެހެން ހަރަކާތެެއް އިއުލާން ކޮށްފައެވެ. އާދެ! އެއީ “ މޮޅިވެރި ނުވާށެވެ“ މި ނަމުގައި ވިލިމާލޭ ބޯޅަ ދަނޑުގައި3މާރިޗު ވާ ހުކުރު ދުވަހުގެ ރޭ ބޭއްވުމަށް ހަމަޖެހިފައިވާ ވަރަށް ހާއްސަ ދަރުސްއެކެވެ. ދަރުސް ދެއްވާނީ ރާއްޖޭގެ މަޝްއޫރު އިލްމުވެރިއެއް ކަމަށްވާ އައްޝައިޙް އަބްދުއް ސަލާމް ދާވޫދް އެވެ.\nއައްޝައިހް އަބްދުއް ސަލާމް ދާވުދަކީ ސައޫދީ އަރަބިއްޔާގެ އިސްލާމިކް ޔުނިވާރސިޓީ އޮފް މަދީނާގެ ގްރެޖުއޭޓެކެވެ. އަދި މީގެ ކުރިންވެސް ވަރަށް ޝައުގުވެރިވާފަދަ އެތަކެއް ދަރުސްތަކެއް އާންމުންނާއި ހަމައަށް ގެނެސްދީފައިވާ ރާއްޖޭގެ މަޝްއޫރު ދީނީ އިލްމުވެރިއެވެ.\nދަރުސްއަށް ވަޑައިނުގެންނެވޭ ފަރާތްތަކަށްވެސް ޕީސް ފައުންޑޭޝަންގެ ޔޫޓިއުބު ޗެނެލް މެދުވެރިކޮށް ލައިވް ކޮށް ދަރުސް ބަލައިލެވޭނެއެވެ.\nދަރުސް އޮންނާނެ ތަން: ވިލިމާލޭ ބޯޅަަދަނޑު\nވަގުތު: ހުކުރު(މާދަމާ) ދުވަހުގެ ރޭ 8:45\n-ޚިޔާލު ފާޅުކުރައްވާ!- "”މޮޅިވެރި ނުވާށެވެ!“"